**དམངས་གླུ་ཆུ་མིག་དགུ་སྒྲིལ།**

1

གཞས་ལ་གཞས་ལན་མེད་པའི། །

གཞས་ཤིག་ལེན་ར་མ་མྱོང་། །

གོས་ལ་གོང་བ་མེད་པས། །

ཕ་མས་བསྐོན་ར་མ་མྱོང་། །

2

མགོ་ལུང་མ་རྩ་དངུལ་རེད། །

ཆབ་ལུང་རིན་ཆེན་གསེར་རེད། །

ལས་འབྲས་ཅན་གྱི་མགར་བ། །

ལས་དབང་ཅན་གྱིས་འདོགས་གི །

3

སྒུག་རྒྱུ་བྱམས་པ་བསྒུག་ནི། །

བྱམས་པར་ཕེབས་རྒྱུ་མེད་གི །

མི་དགོས་སྡིག་པ་ར་ཙ། །

དྲ་དེ་དྲུད་དེ་ཐོན་ཐལ། །

4

ཁྱོད་ལ་ཡོད་པའི་དངུལ་སྐྱེས། །

ང་ལ་ཡོད་པའི་གསེར་སྐྱེས། །

རྡུང་མཁན་མགར་བ་གཅིག་རེད། །

བསྐོན་རེས་བྱས་ན་ཅི་སྐྱོན། །

5

བྱུ་རུ་དམར་བོའི་དཀྱིལ་ལ། །

དུང་གི་མདུད་པ་བརྒྱབས་ཡོད། །

བྱུ་རུ་མ་ཆག་བར་དུ། །

མདུད་པ་མི་ཤིགས་ཁོ་ཐག །

6

ཆུ་འཁོར་ཆུ་ཡིས་བསྐོར་ཡོད། །

ཉི་མ་རླུང་གིས་བསྐོར་ཡོད། །

ཨ་རོགས་ཁྱོད་དང་ངེད་གཉིས། །

ཚེ་སྔོན་ལས་ཀྱིས་བསྐོར་ཡོད། །

7

ཨ་རོགས་ཁྱོད་ལ་ཅི་དགོས། །

ཅི་དགོས་ང་ལ་ཤོད་དང་། །

ནམ་མཁའི་སྐར་ཆེན་དགོས་རུང་། །

སྐས་བརྒྱ་བཙུགས་ནས་བླངས་ཆོག །

8

གནམ་ན་སྐར་མ་བརྒྱ་ཡོད། །

སྐར་ཆེན་ཟེར་བ་གཅིག་ཡོད། །

ས་ན་མགོ་ནག་བརྒྱ་ཡོད། །

ཆུང་འདྲིས་ཟེར་བ་གཅིག་ཡོད། །

9

རྟ་ཕོས་སེས་སེས་ཆོབ་ཆོབ། །

སྒོ་རའི་ནང་ལ་ཐོན་ཐལ། །

ཕ་མ་ཁ་བཙན་ཆེ་བས། །

ཡར་ཤོག་ཟེར་དབང་མ་ཡོད། །

10

རྟ་ཕོ་ལ་ལ་འགྲོ་དུས། །

ཆུང་འདྲིས་འགྲོ་སྟངས་དྲན་གི །

ལ་དང་ལ་མོ་བརྒྱུད་དུས། །

མིག་མཐའ་མཆི་མས་བཀང་འགྲོ། །

11

ཇ་ནི་འབྲི་ཇ་བསྐོལ་ཡོད། །

མར་ནི་འབྲི་མར་འཕངས་ཡོད། །

ཆུང་འདྲིས་ཡིད་བཞིན་ནོར་བུས། །

དེའི་ནང་བཞེས་པ་གསོལ་སོང་། །

12

འགྲི་ནི་འགྲོ་ནི་ཟེར་ནས། །

རྟ་ཕོར་སྒ་སྟན་བྱས་ཐལ། །

ཆུང་འདྲིས་ངོ་ལ་བལྟས་ནས། །

ཉིན་རེ་ཞག་རེར་ལྷག་ཐལ། །

13

ཆུང་འདྲིས་ངེད་གཉིད་འདྲིས་འདྲིས། །

རྡོ་ཐོག་རི་མོ་བརྐོས་འདྲ། །

ཆར་བ་ལོ་གསུམ་བབས་རུང་། །

རི་མོ་འདག་རྒྱུའི་དཔེ་མེད། །

14

མཚོ་སྟོད་ངང་བ་གསེར་མགོ །

མཚོ་སྨད་ངང་བ་དངུལ་མགོ །

ཚེ་སྔོན་ལས་འབྲས་ཡོད་ན། །

མཚོ་ཁ་གཅིག་ལ་འཁོར་ཤོག །

15

ས་གདན་པ་ཏྲའི་སྟེང་ལ། །

ཆུ་འབྲུག་རི་མོ་དོད་ཡོད། །

ས་གདན་འདི་འདྲ་ཡོད་རུང། །

རི་མོ་འདི་འདྲ་དཀོན་གི །

16

ཆུང་དུས་ཁྲིད་ན་ངོ་ཚ། །

ཆེ་དུས་བསྐྱུར་ན་ངོ་ཚ། །

ཆུང་ཆུང་ཕུར་བ་འདྲ་བོ། །

གཡས་ཕུར་ནང་དུ་དྲོངས་ཤིག །

17

ཀ་བ་རྩེང་མཁན་ཁྱོད་རེད། །

ཀ་རྡོ་འཇོག་མཁན་ང་རེད། །

ཀ་མགོར་རི་མོ་འབྲི་དུས། །

འབྲི་བདག་བརྒྱ་དང་སྟོང་རེད། །

18

བསམ་རྒྱུར་ལྷ་ས་བསམ་ནི། །

ལྷག་རྒྱུར་ཆབ་མདོར་ལྷག་ཐལ། །

ཆབ་མདོ་ཆུ་གཉིས་བར་ནས། །

མ་བསམ་ལྷུན་གྱིས་འགྲུབ་ཐལ། །

19

ལྷ་སའི་པོ་ཏ་རི་ནས། །

གསེར་གྱི་རྒྱ་གླིང་འབུད་གི །

གསེར་གྱི་རྒྱ་གླིང་མ་རེད། །

བན་ཆུང་གསུང་སྐད་རང་རེད། །

20

ལྕང་མ་སྐྱེ་སྟོབས་ཆེ་རུང་། །

དཔའ་བོའི་མདུང་ཤིང་མི་ཉན། །

དྲེལ་ལུ་གོམ་པ་བདེ་རུང་། །

བླ་མའི་ཆིབས་པ་མི་ཉན། །

21

ལྕང་མ་འདེབས་མཁན་ཁྱོད་རེད། །

ལྕང་མ་གཏོང་ནི་ང་རེད། །

ལྕང་མར་སྣ་ལོ་སྐྱེ་དུས། །

བདག་པོ་བརྒྱ་དང་སྟོང་རེད། །

22

ཉི་ཤུའི་ནག་ལ་མ་ཡོང་། །

མ་ལོས་ཁ་ཡ་རྒྱག་གི །

བཅོ་ལྔའི་ཟླ་བར་ཤོག་དང་། །

སྙིང་གཏམ་དེ་དུས་ཞུས་ཆོག །

23

སྟོད་ཀྱི་སྤང་དཀར་ཐང་ན། །

མེ་ཏོག་སྣ་མ་སྣ་ཚོགས། །

རང་རང་དགའ་བའི་མེ་ཏོག །

མཛུ་གུ་བཙུགས་ནས་བཞག་ཡོད། །

24

ཡག་ནི་རྒྱལ་མཚན་ཡག་གི །

མཐོ་ནི་རྒྱལ་མཚན་མཐོ་གི །

རྒྱལ་མཚན་ཁོག་ཁ་སྟོང་ནོ། །

ད་ལོ་མིན་ན་མ་ཤེས། །

25

ཕྱི་ནི་གོས་ཆེན་ཁུག་མ། །

ནང་ནི་ཡུག་པོའི་རྩམ་པ། །

ཁ་ལ་བཟའ་རྒྱུ་མ་ཟེར། །

སྣ་ལ་བསྣོམ་འདང་མེད་གི །

26

མགོ་དང་ཞྭ་གཉིས་བར་ལ། །

མི་འཆུག་སྐྲ་ཞིག་བསླེས་ཡོད། །

འཆུག་མེད་ཞྭ་ལོང་བཏགས་ཡོད། །

འཆུག་ན་སྔོན་མའི་ལས་རེད། །

27

རྟ་དང་སྒ་གཉིས་བར་ལ། །

མི་གནོད་སྟན་ཞིག་བཏིངས་ཡོད། །

མི་འགྱུར་གློ་ཞིག་བརྒྱབས་ཡོད། །

འགྱུར་ན་སྔོན་མའི་ལས་རེད། །

28

རོགས་དང་འུ་གཉིས་བར་ལ། །

མི་འཆུག་ཚིག་ཅིག་བཤད་ཡོད། །

འཆུག་མེད་མནའ་ཞིག་བསྐྱལ་ཡོད། །

འཆུག་ན་སྔོན་མའི་ལས་རེད། །

29

ཆུ་དང་ཉ་མོ་གཤིབས་གཤིབས། །

ངེད་གཉིས་གཤིབས་རྒྱུ་བྱུང་ན། །

དོལ་དང་ལྕགས་ཀྱུའི་གནོད་པ། །

བྱུང་དང་མ་བྱུང་མི་འདུག །

30

ང་རང་གཉིས་ལས་དགའ་བ། །

སྟེང་ཕྱོགས་ལྷ་ལ་ཨེ་ཡོད། །

ལྷ་ཆེན་ཚངས་པ་དཀར་པོ། །

ང་རང་གཉིས་ལ་སྨོན་སོང་། །

31

སེམས་གཉིས་གཅིག་ཏུ་བསྒྲིལ་བའི། །

གཙང་མའི་ཡིད་ཀྱི་མཆོད་པ། །

ནམ་མཁའི་བླ་མ་དཀོན་མཆོག །

མར་མེ་བཞེས་རོགས་གནོང་དང་། །

32

དབུས་ཀྱི་རི་རྒྱལ་ལྷུན་པོ། །

མ་འགྱུར་བརྟན་ལ་བཞུགས་དང་། །

ཉི་མ་ཟླ་བའི་སྐོར་ཕྱོགས། །

ནོར་ཡོང་བསམ་པ་མི་འདུག །

33

ཆུ་ལ་ཡིག་ཆུང་བསྐུར་བས། །

གཏམ་ལ་གསལ་ཆ་མི་འདུག །

ཐག་རིང་བྱམས་པའི་ས་ཕྱོགས། །

བདེ་མོའི་ངང་ལ་བཞུགས་སམ། །

34

རི་མགོ་མཐོན་པོའི་ཉི་མ། །

དྲོ་རོགས་མེད་པའི་འཁྱག་རོགས། །

ཐག་རིང་ས་ཡི་བྱམས་པ། །

དགའ་རོགས་མེད་པའི་སྐྱོ་རོགས། །

35

དཀར་ཡོལ་དཀར་སངས་གཅིག་ལ། །

རི་མོ་བཀྲ་ཤིས་རྟགས་བརྒྱད། །

དེ་འདྲའི་དཀར་ཡོལ་འགྲུབ་ཀྱང་། །

རི་མོ་འགྲུབ་ས་མ་རེད། །

36

དཀར་ཡོལ་དཀར་སངས་ནང་ལ། །

སེང་གེའི་འོ་མ་བླུགས་ཡོད། །

སྡུག་ཤི་རྒྱག་རྒྱུ་ཞིག་གིས། །

སྣག་ཚའི་ཐིགས་པ་གཏོར་སོང་། །

37

ཤ་བ་རྭ་ཅོ་རིང་ཡང་། །

གནམ་གི་ཀ་བ་མི་ཉན། །

རི་བོང་སུག་ལག་ཐུང་ཡང་། །

ལ་མོ་འདྲ་འདྲ་བརྒྱབ་ཡོད། །

38

རྟ་ཕོ་ཆས་ཀྱིས་གསོས་ཏེ། །

རྐང་ཐང་འགྲོ་དགོས་བྱུང་ན། །

རྟ་ར་གྲུ་བཞིའི་ནང་ལ། །

བཏགས་དང་མ་བཏགས་མེད་གི །

39

བྱ་དེ་ཁུ་བྱུག་རྒྱལ་པོ། །

ལྷོ་རུང་ཕྱོགས་ལ་ཕེབས་ན། །

ཁུག་རྟ་ང་ཡང་མ་སྐྱུར། །

ལྷོ་རུང་ཕྱོགས་ལ་ཁྲིད་རོགས། །

40

ཚེས་ཆེན་བཅོ་ལྔའི་ཟླ་བ། །

ཤར་ན་བསམ་པ་མ་གཏོགས། །

ང་ལ་ཉི་ཤུའི་ཕྱེད་ཆ། །

ཤར་དང་མ་ཤར་མེད་གི །

41

སྣང་བ་མི་འཁྲུལ་དགུ་འཁྲུལ། །

བུ་མོ་ཁྱེད་ཉིད་འཁྲུལ་སོང་། །

དྲིན་ཅན་ཕ་མ་བཞག་ནས། །

ཨ་གསར་རོགས་ལ་འགྲོགས་སོང་། །

42

ཕ་རུའི་གླང་མ་གུག་གུག །

ཚུ་རུའི་སྟག་མ་དགྱེ་དགྱེ། །

གུག་ན་ཕར་གུག་ཚུར་གུག །

མ་གུག་རང་རང་སོ་སོ། །

43

ཇོ་བོར་གསེར་ཤོག་སྒྲོན་མཁན། །

ང་ཡིན་ཁོ་ཡིན་ཟེར་གི །

ལྷ་ཁང་རྟུག་དྲིས་བཀང་མཁན། །

ང་མིན་ཁོ་མིན་ཟེར་གི །

44

ལྷ་སའི་ཇོའི་ཁང་ནང་ན། །

ཀ་རིང་བརྒྱ་དང་བརྒྱད་ཅུ། །

ཀ་རིང་རེ་རེའི་ངོས་ན། །

སྟོན་པའི་སྐུ་རེ་བཞུགས་གི །

45

ཙན་དན་ལོ་མའི་སྟེང་ན། །

རྗེ་བཙུན་སྒྲོལ་མ་བཞུགས་པ། །

ལོ་མ་རེ་རེའི་ངོས་ནས། །

སྒྲོལ་མས་གསུངས་སྐད་འབྱོན་བྱུང་། །

46

ཀ་མགོ་མི་འགྱུར་ལྷ་རེད། །

ཀ་རྟིང་མི་འགྱུར་རྡོ་རེད། །

བྱམས་པ་མི་འགྱུར་ཚིག་རེད། །

ཚིག་གི་རྩ་བ་མནའ་རེད། །

47

དྲུག་དཀར་རིན་ཐང་ཆེ་རུང་། །

གདམ་ག་བརྒྱབ་ན་ཉོས་ཆོག །

ཆུང་འདྲིས་བྱམས་པ་འདྲ་བོ། །

སུ་དང་གང་ལ་མི་འདུག །

48

ཕ་རུའི་བྲག་དམར་དཀྱིལ་ལ། །

སྒྲོལ་མའི་སྐུ་ཞིག་བཞེངས་བྱུང་། །

སྒྲོལ་མ་སྒྲོལ་རྐྱང་ཡིན་ན། །

དད་པ་རྒྱང་ནས་བཞག་འགྲོ། །

48

ཆུང་འདྲིས་ཡོང་གི་བསམ་ནས། །

ལོ་ཟླ་ཞག་ལ་བསྒུགས་ཡོད། །

ཆུང་འདྲིས་གཞན་ལ་སོང་བས། །

ཞེན་ཁ་གཏིང་ནས་ལོག་བྱུང་། །

50

ཅོག་ཙེ་དམར་བོའི་སྟེང་ལ། །

གོས་ཆེན་ལག་རས་བཞག་བྱུང་། །

ཅོག་ཙེ་རེ་རེ་ཕྱིས་དུས། །

ཆུང་འདྲིས་རེ་རེ་དྲན་བྱུང་། །

51

ཁྱོད་ནི་ལ་མོའི་ཕར་ནང་། །

ང་ནི་ལ་མོའི་ཚུར་ནང་། །

གཅིག་སེམས་གཅིག་ལ་མཐུན་ན། །

ལ་མོ་ཁ་ཉག་བཟོ་ཆོག །

52

ཕ་རུའི་ལྕང་མ་ཚུར་འགུག །

ཆུ་གཉིས་བར་དུ་བཙུགས་སོང་། །

ལས་འབྲས་མེད་པའི་ལྕང་མ། །

ཆུ་གཉིས་བར་ནས་སྐམ་སོང་། །

53

ཨ་ཤོག་ཨ་གསར་ཚེ་ལ། །

ཤོག་བུའི་དར་ལྕོག་བཙུགས་ཡོད། །

ཞག་གསུམ་ཁོམ་ལོང་མེད་པར། །

མགོ་ཤག་གཞུག་ལ་གས་སོང་། །

54

དཀར་ཡོལ་ཆག་ན་རྡོ་རེད། །

རི་མོ་ཡལ་ན་ཚོན་རེད། །

རྒྱ་ནག་དཀར་སྒམ་ནང་ནས། །

དེ་བས་ཡག་རེ་ལེན་འགྲོ། །

55

རི་མགོ་མཐོན་པོའི་རྩེ་ལ། །

དར་ལྕོག་ཁ་གང་བཙུགས་ཡོད། །

ཁ་ཞེང་ཆུང་འདུག་མ་བསམ། །

མ་ཎི་འབྲུ་དྲུག་དོད་ཡོད། །

56

ཕྱི་ཡི་དཀར་ཡོལ་དཀར་བོ། །

ནང་གི་འོ་མ་དཀར་བོ། །

ཆུང་འདྲིས་བསམ་པ་དཀར་བོ། །

དཀར་བོ་དེ་གསུམ་འཛོམས་བྱུང་། །

57

མཆོད་རྟེན་མི་བཞེངས་དགུ་བཞེངས། །

བྲག་དམར་དཀྱིལ་ལ་བཞེངས་བྱུང་། །

སྐོར་བ་རྒྱག་བསམ་འདུག་ཀྱང་། །

བསྐོར་ལམ་བདེ་མོ་མི་འདུག །

58

དབྱར་ཆུ་ཆེ་ན་ཆེ་སོང་། །

དགུང་ཆུ་ཆུང་ན་ཆུང་སོང་། །

རྟ་ཕོ་རག་ཆུང་ངེད་གཉིས། །

ཆུ་མགོ་བསྐོར་ནས་སླེབས་ཡོང་། །

59

ཁྲ་ནི་རས་ཁྲ་ཁྲ་བྱུང་། །

འཇམ་ནི་གོས་ཆེན་འཇམ་བྱུང་། །

འཇམ་པོ་གོས་ཆེན་གོན་ཉིན། །

རས་ཁྲ་དགོངས་པ་མ་འཚོམ། །

60

གོས་ཆེན་ཕོར་ཁུག་ནང་ལ། །

ཡུག་པོའི་རྩམ་པ་བླུགས་སོང་། །

ལྡུག་མཁན་ཧམ་པ་ཆེ་སོང་། །

ལྡུག་ས་བསམ་པ་ཕམ་སོང་། །

61

ཞབས་བྲོ་རྒྱག་དགོས་བསམ་ནས། །

རྐང་ལ་འཇུར་ལྷམ་གོན་ཡོད། །

འཇུར་ལྷམ་མ་ཟད་བར་དུ། །

ཞབས་བྲོ་ཟད་ས་མ་རེད། །

62

རྒྱ་ལྕང་ལྕང་མའི་འོག་ནས། །

ཚིག་གསུམ་སྐད་ཆ་ལབ་ཡོད། །

བྱེའུ་ཆུང་འཇོལ་མོ་མ་གཏོགས། །

སུ་དང་གང་གིས་མི་ཤེས། །

63

དཀར་ཡོལ་དཀར་སངས་ནང་ལ། །

དཀར་གསུམ་འོ་མ་བླུགས་ཡོད། །

འོ་མ་ཆུ་ལ་འགྱུར་ན། །

སྐྱེ་བ་སྔོན་གྱི་ལས་རེད། །

64

ཆུ་ལ་ཡིག་ཆུང་བསྐུར་ཡོད། །

སྐྱོགས་དཀར་ནང་དུ་ཨེ་བྱུང་། །

བསམ་པའི་བང་ཆེན་བཏང་ཡོད། །

རྨི་ལམ་ནང་དུ་ཨེ་བྱུང་། །

65

བདག་གི་ཆུང་འདྲིས་བྱམས་པ། །

རྫ་རིའི་འོག་གི་ཆུ་རེད། །

ཆུ་སྒྲ་སིལ་སིལ་མ་གཏོགས། །

ཆུ་རྒྱུན་མཐོང་རྒྱུ་མི་འདུག །

66

རྨོན་མཛོ་ཞིང་ལ་འགྲོ་འགྲོ། །

ངེད་གཉིས་འགྲོ་རྒྱུ་བྱུང་ན། །

ལས་ལ་བསྐོས་པའི་གཉའ་ཤིང་། །

འཁུར་དགོས་བྱུང་ཡང་ལས་རེད། །

67

རྐང་གཉིས་སྡོམ་པའི་ལྷམ་དེ། །

རྒྱ་ལྕང་ཡིན་ཡང་མི་གྱོན། །

རང་སེམས་སོང་བའི་ན་ཟླ། །

རྒྱལ་བུ་ཡིན་ཡང་མི་འདྲིས། །

68

རི་མགོ་མཐོ་མིན་མ་ལྟ། །

བདེ་སྙོམ་ཡིན་མིན་ལྟོས་ཤིག །

ན་ཟླའི་སྐྱེ་ལོར་མ་ལྟ། །

ཁོག་གི་ཤེས་རྒྱར་ལྟོས་ཤིག །

69

ང་ཡི་ཆུང་འདྲིས་བྱམས་པ། །

ལྷོ་ཕྱོགས་ནགས་ཀྱི་ཁུ་བྱུག །

ཟླ་བ་ཞགས་ལ་བསྒུགས་ཀྱང་། །

མཇལ་བའི་སྐལ་བ་དཀོན་པ། །

70

ཨ་གསར་གསར་ལ་དགའ་བ། །

བུ་མོ་གཏད་སོ་མེད་པ། །

གཏད་སོ་མེད་པའི་བུ་མོར། །

ཨ་འགྲོགས་སྐྱ་འགྲོགས་བྱས་ཆོག །

71

ཆོས་ལ་དུང་བ་ཡོད་རུང་། །

ཆོས་ལ་ལས་འཕྲོ་མི་འདུག །

སྡོམ་པ་ཤོར་བའི་ཨ་བཙུན། །

འཁོར་བའི་སྒོ་རུ་ཐོན་བཞག །

72

ཁྱོད་ནི་ལ་མོའི་ཕར་རྒྱབ། །

ང་ནི་ལ་མོའི་ཚུར་རྒྱབ། །

སྐྱེ་སྔོན་ལས་འཕྲོ་ཡོད་ན། །

ཕར་སོང་ཚུར་འོང་བྱས་ཆོག །

73

སྒོ་ཁྱི་ངན་གི་མ་གསུངས། །

རྐུན་མ་ཇག་པ་ཐོན་དུས། །

ཨ་འཐེན་སྐོར་འཐེན་གནང་མཁན། །

སྒོ་ཁྱི་མིན་ན་མེད་གི །

74

ཆུ་མོ་བཞུར་ན་བཞུར་ག །

རླུང་བུ་གཡུག་ན་གཡུག་ག །

ཐག་རིང་ཡུལ་གྱི་བྱམས་པ། །

གོ་རྒྱུ་ཐོས་རྒྱུ་མི་འདུག །

75

དང་པོ་ལམ་ལ་ཆས་དུས། །

མཉམ་འགྲོ་མཉམ་འདུག་བྱས་ཡོད། །

ཆར་དང་རླུང་གིས་དེད་དུས། །

ཁྱོད་ནི་ང་ལས་མགྱོགས་པ། །

76

དཔོན་པོ་ཐོག་ནག་སེར་བ། །

བབས་ཡོང་བསམ་པ་མ་བྱུང་། །

མ་བསམ་དཔོན་པོ་ཚང་གིས། །

ང་ལ་གཉའ་སྒ་བསྟད་བྱུང་། །

77

རྟ་དང་སྒ་གཉིས་བར་ན། །

གྲུ་བཞིའི་སྟན་ཞིག་ཡོད་ན། །

ང་དང་ཆུང་འདྲིས་བར་ན། །

མི་འགྱུར་ཚིག་ཅིག་བཤད་ཡོད། །

78

མེ་ཏོག་བཏབས་ཡོད་བཏབས་ཡོད། །

བྱེ་མའི་རི་ལ་བཏབས་ཡོད། །

ལས་འཕྲོ་ཡོད་པའི་མེ་ཏོག །

བྱེ་མའི་རི་ནས་སྐྱེས་བཞག །

79

ཕ་རུའི་རི་རྒྱལ་མགོ་ན། །

རླུང་རྟ་མང་པོ་གཏོར་ཡོད། །

རླུང་རྟ་ཆུང་གི་མ་འདོད། །

བཀྲ་ཤིས་རྟགས་བརྒྱད་དོད་ཡོད། །

80

གོས་ཆེན་ཁ་གང་ཁ་དོ། །

རི་མོ་འབྲུག་བརྒྱ་དོད་ཡོད། །

དེ་འདྲ་རོགས་ལོས་གོན་ནས། །

རི་མོ་དེ་འདྲ་ཡག་སོ། །

81

ཁྱོད་ནི་གསེར་གྱི་བུམ་པ། །

ང་ནི་དངུལ་གྱི་བུམ་པ། །

དོན་མེད་ལྕགས་ཀྱི་བུམ་པ། །

བར་ལ་འཚང་གི་མ་འདུག །

82

ཨ་བསེའི་རྫ་དང་གཡུ་རྩེའི་རྫ། །

གཡུ་རྩེའི་རྫ་ར་གོང་མ་ན། །

རྟ་ཉོ་རྟ་དེད་ཤ་ར་ར། །

རྟ་སྔོན་མའི་མཚེར་སྐད་གྱུ་ལི་ལི། །

ཁ་རང་ང་མཚེར་ནི་མ་རེད་ད། །

འདིས་ན་ཟླའི་གཞི་མོ་དྲན་ནི་རེད། །

ཨ་བསེའི་རྫ་དང་གཡུ་རྩེའི་རྫ། །

གཡུ་རྩེའི་རྫ་ར་བར་མ་ན། །

མཛོ་ཉོ་མཛོ་དེད་ཤ་ར་ར། །

མཛོ་སྔོན་མའི་ངུར་ཆུང་འུ་རུ་རུ། །

ཁ་རང་ང་ངུར་ནི་མ་རེད་ད། །

འདིས་ན་ཟླའི་ཐུལ་ལུ་དྲན་ནི་རེད། །

ཨ་བསེའི་རྫ་དང་གཡུ་རྩེའི་རྫ། །

གཡུ་རྩེའི་རྫ་ར་ཞོལ་མ་ན། །

བག་མ་བག་སྐྱེས་ཤ་ར་ར། །

བག་མའི་སྨྲེང་གླུ་འཇོ་ལོ་ལོ། །

ཁ་རང་ང་སྨྲེང་ནི་མ་རེད་ད། །

འདིས་ན་ཟླའི་རོགས་ལོ་དྲན་ནི་རེད། །

83

སྐྱེས་ཤར་ལུ་དངུལ་དཀར་གའུ་རེད། །

སྨན་བུ་མོ་གའུའི་ཤིང་ལོ་རེད། །

འགྲོས་མཛའ་མཐུན་སྐྱེ་བདུན་རིལ་བུ་རེད། །

དབྱེ་མེད་ན་གའུ་ལུང་སྲ་ག་ཆུག །

སྐྱེས་ཤར་ལུ་གོས་ཆེན་གོང་བ་རེད། །

སྨན་བུ་མོ་ཚར་ཆུང་ཕུར་ཁ་རེད། །

འགྲོས་མཛའ་མཐུན་གོས་ཆེན་རི་མོ་རེད། །

དབྱེ་མེད་ན་རྟགས་ཚིག་སྲ་ག་ཆུག །

སྐྱེས་ཤར་ལུ་བ་སོའི་བརྒྱ་དཔོན་རེད། །

སྨན་བུ་མོ་རྒྱ་བྱུར་དཀྲུགས་མ་རེད། །

འགྲོས་མཛའ་མཐུན་དངུལ་བཅུ་ཆ་མ་རེད། །

དབྱེ་མེད་ན་ཕྲེང་ལུང་སྲ་ག་ཆུག །

84

རྫ་ནི་ཟུར་གསུམ་རྩེ་མོ་ཁ་ཁ་རེད། །

སྨུག་ནི་ལང་ལོང་མཉམ་འགྲོ་མཉམ་འདུག་རེད། །

སྦྲ་སྦྲ་ལུ་ཆོན་མགོ་ཁ་ཁ་རེད། །

དུ་སྔོན་མོ་མཉམ་འགྲོ་མཉམ་འདུག་རེད། །

85

གཡུ་དྲུག་དཀར་བྲག་དམར་དཀྱིལ་ན་ཡོད། །

བྲག་དམར་ཡག་མ་བཤིག་མི་ལོན་གི །

བྲག་དམར་ཡག་བཤིག་ན་རྒོད་ལོར་གདུག །

བྱ་རྒོད་ལོར་གདུག་ན་ཆེ་བ་བཤིག་གོ །

86

སྲམ་དཀར་ཁྱ་མཚོ་ཆེན་ནང་ན་ཡོད། །

མཚོ་ལྗང་ལོ་མ་བརྙོག་མི་ལོན་གི །

མཚོ་ལྗང་ལོ་བརྙོག་ན་གསེར་ཉར་གདུག །

ཉ་གསེར་མིག་གདུག་ན་ཆེ་རྙོག་གོ །

རོགས་མཐུན་མོ་བཟའ་གཉིས་བར་ན་ཡོད། །

བཟའ་ཁ་ཁ་མ་གཏོར་མི་ལོན་གི །

བཟའ་ཁ་ཁ་གཏོར་ན་དཔོན་ལོར་གདུག །

གོང་དཔོན་ལོར་གདུག་ན་ཆེ་གཏོར་གོ །

87

རྫ་ནི་ཁྲ་ཁྲ་ཡ་གའི་ཡར་སྟེང་ན། །

སྤྱང་ནི་དར་མ་གཉིས་ཀྱིས་འདུར་རྒྱུག་བྱས། །

སྐྱེས་ནི་ཤར་ལོ་གཉིས་ཀྱི་རྣམ་ཤེས་རེད། །

ཇག་ནི་རྟ་ཕོ་དེད་གི་རྣམ་སྨིན་རེད། །

ཤིང་ནི་ཤུག་སྡོང་གཉིས་ཀྱི་ཧ་བར་ན། །

བྱ་ནི་ཁུ་ལོ་གཉིས་ཀྱིས་གཤོག་འགྲོས་བྱས། །

མ་ནི་བུ་མོ་གཉིས་ཀྱི་རྣམ་ཤེས་རེད། །

དྲིན་ནི་ཕ་མ་མ་གཡོག་རྣམ་སྨིན་རེད། །

མཚོ་ནི་ལྗང་ལོ་གཉིས་ཀྱི་ཧ་བར་ན། །

བྱ་ནི་ངང་སེར་གཉིས་ཀྱིས་གཤོག་འགྲོས་བྱས། །

བན་ནི་སེར་མི་གཉིས་ཀྱི་རྣམ་ཤེས་རེད། །

ཆོས་ནི་ཀུན་རིག་མ་བཏོན་རྣམ་སྨིན་རེད། །

88

ངའི་ཆུང་འདྲིས་རོགས་ལ་ཟེར་གི་རྫོས། །

ང་སོ་སྤང་རི་བརྒྱུད་ནས་བུད་ཐལ་རྫོས། །

སྤང་སོ་མེ་ཏོག་དཀྱིལ་ནས་སྐྱིད་གི་རྫོས། །

ཆར་སོ་སིལ་མ་འབབ་དུས་སྨྲེང་གི་རྫོས། །

ངའི་སོ་ཆུང་འདྲིས་རོགས་ལ་ཟེར་གི་རྫོས། །

ང་སོ་སྡེ་རི་བརྒྱུད་ནས་བུད་ཐལ་རྫོས། །

སྡེ་སོ་ཨ་ཆེན་དཀྱིལ་ནས་སྐྱིད་གི་རྫོས། །

རོགས་སོ་ཆུང་ལོ་དྲན་དུས་སྨྲེང་གི་རྫོས། །

89

སྟོད་ནི་ཡ་གིའི་རི་མགོ་གསུམ་པ་བོ། །

དེའི་ནི་ནང་གི་རི་མགོ་མཐོན་པོ་བོ། །

རོགས་ནི་ཡོད་དུས་རོགས་གི་རྒྱབ་རི་རེད། །

རོགས་ནི་མེད་དུས་སེམས་གི་སྨྲེང་རི་རེད། །

ངས་སྨྲེང་ཐོག་བསང་གསུམ་གན་ལ་ཕུད། །

ངའི་ནི་བསང་མགོ་རོགས་ལོས་ཨེ་རིག་གི །

བར་ན་ཕ་གིའི་ཆུ་མགོ་གསུམ་པ་བོ། །

དེའི་ནི་ནང་གི་ཆུ་མིག་དྭངས་མ་བོ། །

རོགས་ནི་ཡོད་དུས་རོགས་གི་ཆར་ཆུ་རེད། །

རོགས་ནི་མེད་དུས་སེམས་གི་སྨྲེང་ཆུ་རེད། །

ངས་ནི་སྨྲེང་ཐོག་མཆོད་གསུམ་གན་ལ་འཕེན། །

ངའི་ནི་མཆོད་མགོ་རོགས་ལོས་ཨེ་རིག་གི །

སྨད་ནི་མ་གིའི་ཁྱིམ་ཚང་གསུམ་པ་བོ། །

དེའི་ནི་ནང་གི་ཁྱིམ་ཚང་ཕྱུག་པོ་བོ། །

རོགས་ནི་ཡོད་དུས་རོགས་གི་ཕ་ཁྱིམ་རེད། །

རོགས་ནི་མེད་དུས་སེམས་གི་སྨྲེང་ཁྱིམ་རེད། །

ངས་ནི་སྨྲེང་ཐོག་གླུ་གསུམ་གན་ལ་ལེན། །

ངའི་ནི་གླུ་མགོ་རོགས་ལོས་ཨེ་རིག་གི །

90

ངའི་ནི་ཝ་དམར་ཞྭ་མོའི་འོག་གི །

ངས་ནི་ཁྲ་ཆུང་མིག་གིས་བརྡ་ཞིག་བྱས། །

བརྡ་ནི་བྱས་ནི་སྡེ་བས་མ་གོ་ཐལ། །

རོགས་ནི་འུ་གཉིས་ཞེ་ན་ཁྲིགས་སེ་ཡོད། །

ངའི་ནི་ཚར་ཆུང་ཕུ་རུང་ནང་གི །

ངས་ནི་དཀྱིལ་མཛུབ་བར་མས་བརྡ་ཞིག་བྱས། །

བརྡ་ནི་བྱས་ནི་སྡེ་བས་མ་གོ་ཐལ། །

རོགས་ནི་འུ་གཉིས་ཞེ་ན་ཁྲིགས་སེ་ཡོད། །

ངའི་ནི་དུང་སོ་སུམ་ཅུའི་བར་གི །

ངས་ནི་དམར་ཆུང་ལྕེ་ཡིས་བརྡ་ཞིག་བྱས། །

བརྡ་ནི་བྱས་ནི་སྡེ་བས་མ་གོ་ཐལ། །

རོགས་ནི་འུ་གཉིས་ཞེ་ན་ཁྲིགས་སེ་ཡོད། །

ངའི་ནི་དུང་སོ་སུམ་ཅུའི་བར་གི །

ངས་ནི་དམར་ཆུང་ལྕེ་ཡིས་བརྡ་ཞིག་བྱས། །

བརྡ་ནི་བྱས་ནི་སྡེ་བས་མ་གོ་ཐལ། །

རོགས་ནི་འུ་གཉིས་ཞེ་ན་ཁྲིགས་སེ་ཡོད། །

91

རྫ་ནི་དཀར་དཀར་བུམ་པའི་ངོས་ན། །

རྟ་ནི་དཀར་དཀར་སྒྲོག་ལ་བརྒྱབས་ཡོད། །

སྒྲོག་ནི་འཆར་བུ་བརྟོལ་རོགས་བྱོས་དང་། །

རོགས་ནི་འུ་གཉིས་འགྲོ་ཕྱོགས་གཅིག་རེད། །

རྫ་ནི་དཀར་དཀར་བུམ་པའི་སྐེད་ན། །

མཛོ་ནི་དཀར་ཁྱ་རྡང་ལ་བསྒྲིགས་ཡོད། །

རྡང་ནི་སྣེ་མོ་གཟད་རོགས་བྱོས་དང་། །

རོགས་ནི་འུ་གཉིས་འགྲོ་ཕྱོགས་གཅིག་རེད། །

རྫ་ནི་དཀར་དཀར་བུམ་པའི་ཞོལ་ན། །

རོགས་ནི་ཞི་མོར་སྙིང་གཏམ་བཤད་ཡོད། །

ཚིག་ནི་སྙིང་གཏམ་བཤད་རོགས་བྱོས་དང་། །

རོགས་ནི་འུ་གཉིས་འགྲོ་ཕྱོགས་གཅིག་རེད། །

92

རྟ་གྱོ་རྒྱ་སྔོ་རྒྱ་རག་དཀར་གསུམ། །

རྟ་གྱོ་རྒྱ་རི་ཡུལ་གོམ་རྟ་རེད། །

རྟ་སྔོ་རྒྱ་མྱི་སྡུན་འཁྱེར་རྒྱུ་རེད། །

ཞོན་མ་བྲ་རྒྱུ་བོ་རག་དཀར་རེད། །

གོས་ཕྱི་མ་ནང་མ་བར་མ་གསུམ། །

གོས་ཕྱི་མ་ཆུ་ལེན་ཆར་གོས་རེད། །

གོས་ནང་མ་ཤ་ཁྲག་ཚིལ་ལེན་རེད། །

རྙིང་མི་ཉན་རྒྱུ་བོ་བར་མ་རེད། །

རོགས་གནའ་འདྲིས་ད་འདྲིས་ཆུང་འདྲིས་གསུམ། །

རོགས་གནའ་འདྲིས་གནའ་ཡི་རྩེ་རོགས་རེད། །

རོགས་ད་འདྲེས་ད་ལྟའི་རྩེ་རོགས་རེད། །

འགལ་མི་ཉན་ས་བོ་ཆུང་འདྲིས་རེད། །

93

ང་ནི་སྨྲེང་རབས་རྡོ་ལ་མ་བཤད། །

རྡོ་ནི་ཡིན་རུང་གས་ཁ་ཤོར་འགྲོ། །

ང་ནི་སྨྲེང་རབས་ཆུ་ལ་མ་བཤད། །

ཆུ་ནི་དྭངས་མོ་ཡིན་རུང་རྙོག་འགྲོ། །

ང་ནི་སྨྲེང་རབས་རོགས་ལ་མ་བཤད། །

རོགས་ནི་སེམས་ཆུང་མཆི་མས་ཁེངས་འགྲོ །

94

རྟ་ཤ་མེད་ས་མཐར་མ་འཁྱེར། །

ཆད་སོང་ན་སྐྱོང་ཐབས་དཀའ་ཡ། །

གོས་རྒྱ་གསེར་ས་མཐར་མ་གོན། །

ཐེད་སོང་ན་ལྷན་པོ་དཀའ་གི །

རོགས་རྩེ་ན་ས་མཐའི་མ་རྩེ། །

འགྲིག་སོང་ན་བཤིག་ཐབས་དཀའ་གི །

95

བྱ་ནི་ཁུ་ལོ་ཡག་ལ་སྨྲེང་མོ་ལ། །

ངས་ནི་ཤིང་རི་བརྒྱུད་ནས་བུད་ཐལ་རྫོས། །

ཤིང་ནི་ཡལ་ག་ཆག་རྒྱུའི་དཔེ་ཡོད་རུང་། །

བྱ་ནི་ཤིང་མགོའི་ལྷུང་རྒྱུའི་དཔེ་མེད་གོ །

ཉ་ནི་གསེར་མིག་ཡག་ལ་སྨྲེང་མོ་ལ། །

ངས་ནི་ཆུ་རི་བརྒྱུད་ནས་བུད་ཐལ་རྫོས། །

ཆུ་ནི་འགྲམ་དར་ཆགས་རྒྱུའི་དཔེ་ཡོད་རུང་། །

ཉ་ནི་དར་ལ་འབྱར་རྒྱུའི་དཔེ་མེད་གོ།

རོགས་ནི་ཆུང་ལོ་ཡག་ལ་སྨྲེང་མོ་ལ། །

ངས་ནི་སྡེ་རི་བརྒྱུད་ནས་བུད་ཐལ་རྫོས། །

སྡེ་ནི་མྱི་ཁ་ཆེ་རྒྱུའི་དཔེ་ཡོད་རུང་། །

རོགས་ནི་མྱི་ཁས་ཤི་རྒྱུའི་དཔེ་མེད་གོ །

96

ཁྱོའི་གོས་དཀར་གོང་བའི་ངོས་ལ། །

ངས་དངུལ་དཀར་སྒྲོག་གུ་བརྒྱབས་ཡོད། །

ཁྱོས་དེང་སང་རྒྱག་གི་མེད་གི །

དེ་མི་རྒྱག་དོན་པོ་ཅི་རེད། །

ཁྱོའི་ཙན་དན་ཕྲེང་ཆུང་ནང་ལ། །

ངས་དྲུག་དཀར་བརྒྱུན་རྒྱུ་སྦྱིན་ཡོད། །

ཁྱོས་དེང་སང་རྒྱུན་གི་མེད་གི །

དེ་མི་རྒྱུན་དོན་པོ་ཅི་རེད། །

ཁྱོའི་གངས་དཀར་སེམས་གི་དཀྱིལ་ལ། །

ངས་མི་བརྗེད་ཚིག་གསུམ་བཤད་ཡོད། །

ཁྱོས་དེང་སང་སེམས་ན་མེད་གི །

དེ་མེད་རྒྱུའི་དོན་པོ་ཅི་ཡོད། །

97

ངའི་སྦྲ་ནག་གྲུ་བཞིའི་ནང་ན། །

ང་ལ་སྙིང་ཆུང་སྲིང་ཆུང་གཅིག་ཡོད། །

དེའི་ནི་ཡག་གི་འདང་ཅན་ང་མེད། །

དེའི་ནི་གཅིག་གི་འདང་ཞིག་ཁྱོད་རྒྱག །

ངའི་ཙན་དན་ཕྲེང་ཆུང་ནང་ན། །

ང་ལ་བྱུར་དཀར་བྱུར་དམར་གཉིས་ཡོད། །

དེའི་ནི་ཡན་གི་འདང་ཅན་ང་མེད། །

དེའི་ཡན་གི་འདང་ཞིག་ཁྱོད་རྒྱག །

98

ཁྱོད་ནི་གླུ་བ་མི་བསམ་དགུ་བསམ་རེད། །

འབྲོང་ནི་བྲེ་སེར་ཞིག་གིས་སྒོ་ཟོག་བསམ། །

འབྲོང་ནི་སྐེ་ཤེད་ཆེ་བས་རྫ་ལ་ཁུར། །

རྫ་ནི་ཁ་ཞེང་ཆེ་བས་མགོ་ཡུ་འཁོར། །

ཁྱོད་ནི་གླུ་བ་མི་བསམ་དགུ་བསམ་རེད། །

སྟག་ནི་དམར་ཡག་ཅིག་གིས་སྒོ་ཁྱི་བསམ། །

སྟག་ནི་སྐེ་ཤེད་ཆེ་བས་ནགས་ལ་ཁུར། །

ནགས་ནི་ཁ་རྒྱམ་ཆེ་བས་མགོ་ཡུ་འཁོར། །

ཁྱོད་ནི་གླུ་བ་མི་བསམ་དགུ་བསམ་རེད། །

རྐྱང་ནི་ཁ་དཀར་ཞིག་གིས་ཇག་རྟ་བསམ། །

རྐྱང་ནི་ཁ་ཤེད་ཆེ་བས་ན་ལ་ཁུར། །

ན་ནི་ཁ་རྒྱམ་ཆེ་བས་མགོ་ཡུ་འཁོར། །

ང་ནི་གླུ་བ་མི་བསམ་དགུ་བསམ་རེད། །

འབྲོང་ནི་བྲེ་སེར་ཞིག་གིས་སྒོ་ཟོག་བསམ། །

བློ་ནི་རིག་པའི་སྒོ་ནས་ཞགས་པ་འཕངས། །

ད་ནི་དེང་སང་གླུ་བའི་སྒོ་ཟོག་ཡིན། །

ང་ནི་གླུ་བའི་རྣམ་ཐར་དེ་འདྲ་རེད། །

ང་ནི་གླུ་བ་མི་བསམ་དགུ་བསམ་རེད། །

སྟག་ནི་དམར་ཡག་ཅིག་གིས་སྒོ་ཁྱི་བསམ། །

བློ་ནི་རིག་པའི་སྒོ་ནས་ལྕགས་ཐག་བསྐོན། །

ད་ནི་དེང་སང་གླུ་བའི་སྒོ་ཁྱི་ཡིན། །

ང་ནི་གླུ་བའི་རྣམ་ཐར་དེ་འདྲ་རེད། །

ང་ནི་གླུ་བ་མི་བསམ་དགུ་བསམ་རེད། །

རྐྱང་ནི་ཁ་དཀར་ཞིག་གིས་ཇག་རྟ་བསམ། །

བློ་ནི་རིག་པའི་སྒོ་ནས་སྲབ་ཅིག་བསྐོན། །

ད་ནི་དེང་སང་གླུ་བའི་ཇག་རྟ་ཡིན། །

ང་ནི་གླུ་བའི་རྣམ་ཐར་དེ་འདྲ་རེད། །

99

གླུ་སུའི་མཐོ་ལྟ་ན་སུའི་མཐོ་ལྟ། །

མཁར་རྩིག་རྩིག་བྱས་ནས་སུའི་མཐོ་ལྟ། །

གླུ་སུའི་ཡག་ལྟ་ན་སུའི་ཡག་ལྟ། །

འཇའ་ཤར་ཤར་བྱས་ནས་སུའི་ཡག་ལྟ། །

གླུ་སུའི་མང་ལྟ་ན་སུའི་མང་ལྟ། །

ཆུ་བཅུ་བཅུ་བྱས་ནས་སུའི་མང་ལྟ། །

100

རོགས་ཆུང་ལོ་བྱུ་རིའི་རྒྱན་ཆ་ཅན། །

སེམས་གངས་དཀར་ཡིད་ན་ནད་ཅིག་ཡོད། །

ནད་ཡོད་ནོ་ངས་ར་མ་ཤེས་འོ། །

ངས་ཅི་ཤེས་ཕ་མས་མ་ཤེས་ཟིག །

བོའུ་ཁྲ་རིང་དངུལ་དཀྲིས་གསུམ་པ་ཅན། །

ལུས་གཡོན་མའི་རྩ་ན་སྐྱོན་ཞིག་ཡོད། །

སྐྱོན་ཡོད་ནོ་ངས་ར་མ་ཤེས་འོ། །

ངས་ཅི་ཤེས་མགར་བས་མ་ཤེས་ཟིག །

རྟ་འདོ་བ་གསེར་གྱི་གདོང་མཐུར་ཅན། །

རྐང་རྨིག་བཞིའི་བར་ན་སྐྱོན་ཞིག་ཡོད། །

སྐྱོན་ཡོད་ནོ་ངས་མ་ཤེས་འོ། །

ངས་མི་ཤེས་བདག་པོས་མ་ཤེས་ཟིག །

101

འདིའི་རྫ་རི་ཁ་ཞེང་ཅན་པོ། །

ངའི་ཡིད་ལ་བརྒྱ་རེར་སྐྱེ་གི །

འདིའི་རྫ་ཆུ་འོ་མ་འདྲ་བོ། །

ངའི་ཡིད་ནས་བརྗེད་རྒྱུ་མེད་གི །

འདིའི་ནགས་རི་ཁ་རྒྱམ་ཅན་པོ། །

ངའི་ཡིད་ལ་བརྒྱ་རེར་སྐྱེ་གི །

འདིའི་སིལ་ཏོག་ཁ་མངར་ཅན་པོ། །

ངའི་ཡིད་ནས་བརྗེད་རྒྱུ་མེད་གི །

འདིའི་རུ་སྡེ་ཁ་རྒྱམ་ཅན་པོ། །

ངའི་ཡིད་ལ་བརྒྱ་རེ་སྐྱེ་གི །

འདིའི་ཆུང་འདྲིས་ཞེ་འདང་ཅན་པོ། །

ངའི་ཡིད་ནས་བརྗེད་རྒྱུ་མེད་གི །

102

རྟ་མ་བརྒྱུགས་དྲུག་ཤ་ལྷུང་ཐལ། །

ལྕག་མ་བྲབ་ཅི་ཡིས་ཡིན་ན། །

བོའུ་མ་འཕངས་དགོ་བརྒྱ་འདྲོགས་ཐལ། །

དུ་མ་འཕྱུར་ཅི་ཡིས་ཡིན་ན། །

རོགས་མ་བརྩེས་མྱི་ཁར་གྲགས་ཐལ། །

ཚིག་མ་བཤད་ཅི་ཡིས་ཡིན་ན། །

103

ངའི་ཆོས་ཆེན་བླ་མས་ཟེར་གི་ར། །

རོགས་འུ་གཉིས་མཛའ་མཐུན་གཅད་དགོས་ཟེར། །

ཅི་འདྲ་འདྲའི་བླ་རྒན་འབྱུང་མེད་ཅིག །

ཁྱོའི་ལག་གི་མདའ་དྲིལ་ཆ་མ་འདི། །

ཆ་ཁ་ཡས་མེད་ན་ཅི་འདྲ་རེད། །

རོགས་འུ་གཉིས་ཞེ་འདང་དེ་འདྲ་རེད། །

ངའི་དྲིན་ཅན་ཕ་ལོས་ཟེར་གི་ར། །

རོགས་འུ་གཉིས་ཞེ་འདང་གཅད་དགོས་ཟེར། །

ཅི་འདྲ་འདྲའི་ཕ་ལོ་འབྱུང་མེད་ཅིག །

ཁྱོའི་རྒྱབ་གི་ཁྲ་རིང་ཆ་མ་འདི། །

ཆ་ཁ་ཡས་མེད་ན་ཅི་འདྲ་རེད། །

རོགས་འུ་གཉིས་ཞེ་འདང་དེ་འདྲ་རེད། །

ངའི་དྲིན་ཅན་མ་ལོས་ཟེར་གི་ར། །

རོགས་འུ་གཉིས་ཞེ་འདང་གཅད་དགོས་ཟེར། །

ཅི་འདྲ་འདྲའི་མ་ལོ་འབྱུང་མེད་ཅིག །

ཁྱོའི་འདོག་གི་རྣ་ལུང་ཆ་མ་འདི། །

ཆ་ཁ་ཡས་མེད་ན་ཅི་འདྲ་རེད། །

རོགས་འུ་གཉིས་ཞེ་འདང་དེ་འདྲ་རེད། །

104

རོགས་དཔེ་མེད་མཐུན་ན་མི་ཉན་གི །

སེམས་གངས་དཀར་དཀྱིལ་གི་ནད་ཅིག་རེད། །

རྟ་དཔེ་མེད་མགྱོགས་ར་མི་ཉན་གི །

ཐང་ཨ་ཆེན་དཀྱིལ་ནས་རླུང་ཞིག་རེད། །

བོའུ་དཔེ་མེད་འབབ་ར་མི་ཉན་གི །

སྲོག་དམར་ཆུང་གན་གི་བདུད་ཅིག་རེད། །

105

ང་བོའུ་ཞིག་མེད་ད་བོའུ་ཞིག་ཡོད། །

བོའུ་ཁྲ་རིང་རང་གི་རྒྱབ་ན་ཡོད། །

ནང་ཁོག་མདའ་མ་སྤྲད་ཁུར་བསྡད་ཡོད། །

ནང་ཁོག་མདའ་སྤྲད་དུས་འཕེན་རྒྱུ་རེད། །

ང་རྟ་ཞིག་མེད་ད་རྟ་ཞིག་ཡོད། །

རྟ་འདོ་བ་རྩྭ་ཁ་བྱས་ནས་ཡོད། །

རྒྱུག་ར་མདའ་མ་དགོས་བསྐྱུར་བཞག་ཡོད། །

རྒྱུག་ར་མདའ་དགོས་དུས་ཞོན་རྒྱུ་རེད། །

ང་རོགས་ཤིག་མེད་ད་རོགས་ཤིག་ཡོད། །

རོགས་ཆུང་ལོ་སྡེ་ཆེན་གྲོང་ན་ཡོད། །

ཁྱིམ་མནའ་མར་མ་བླངས་བསྐྱུར་བཞག་ཡོད། །

ཁྱིམ་མནའ་མར་བླངས་དུས་ཚེ་རོགས་རེད། །

106

ངའི་གླུ་མགོ་ཤྭ་བརྒྱ་དགོ་བརྒྱ་རེད། །

ཁྱོས་ཟིན་གི་བསམ་ན་བདའ་ན་ཆོག །

ངའི་གླུ་སྐེད་ལྕགས་སྐུད་སུམ་སྒྲིམ་རེད། །

ཁྱོས་ཆོད་གི་བསམ་ན་འཐེན་གི་སྡོད། །

ངའི་གླུ་རྔ་མཚོ་མོ་ཡར་འཁྱིལ་རེད། །

ཁྱོས་མཛད་གི་བསམ་ན་ཆུས་གི་སྡོད། །

107

རྫ་ཁྲ་ཡག་གན་ལ་རྣམ་ཤེས་མེད། །

རྫ་ཁྲ་ཡག་གན་གི་རྣམ་ཤེས་སུ་རེད། །

རྫ་ཁྲ་ཡག་གན་གི་རྣམ་ཤེས་འབྲོང་རེད། །

ནགས་རྒྱ་རྫོང་གན་ལ་རྣམ་ཤེས་མེད། །

ནགས་རྒྱ་རྫོང་གན་གི་རྣམ་ཤེས་སུ་རེད། །

ནགས་རྒྱ་རྫོང་གན་གི་རྣམ་ཤེས་སྟག་རེད། །

སྡེ་ཆེན་པོ་གན་ལ་རྣམ་ཤེས་མེད། །

སྡེ་ཆེན་པོ་གན་གི་རྣམ་ཤེས་སུ་རེད། །

སྡེ་ཆེན་པོ་གན་གི་རྣམ་ཤེས་མྱི་རེད། །

108

འདིའི་རྟ་མང་ཕྱོགས་གི་རྟ་རྫི། །

རྟ་འཚོ་རོགས་དགོས་ན་ཤོད་ད། །

རྟ་འཚོ་རྒྱུ་མེད་ནི་མ་རེད། །

རོགས་ནི་ཁྱོད་ཕྱོགས་ས་ལ་སྐྱོ་གི །

འདིའི་ཟོག་མང་ཕྱོགས་གི་ཟོག་རྫི། །

ཟོག་འཚོ་རོགས་དགོས་ན་ཤོད་ད། །

ཟོག་འཚོ་རྒྱུ་མེད་ནི་མ་རེད། །

རོགས་ནི་ཁྱོད་ཕྱོགས་ས་ལ་སྐྱོ་གི །

འདིའི་ལུག་མང་ཕྱོགས་གི་ལུག་རྫི། །

ལུག་འཚོ་རོགས་དགོས་ན་ཤོད་ད། །

ལུག་འཚོ་རྒྱུ་མེད་ནི་མ་རེད། །

རོགས་ནི་ཁྱོད་ཕྱོགས་ས་ལ་སྐྱོ་གི །

109

སྤང་མེ་ཏོག་སེར་ཆེན་རིག་དུས། །

ཁྱོད་གཡུ་ཡི་སྦྲང་མ་དྲན་གི །

གན་སྟོན་ཟླ་རིང་མོའི་རྗེས་ནས། །

ཁྱོད་རིག་རྒྱུ་མེད་ན་སྡུག་གི །

110

སྡེ་ཁ་ཞེང་ཅན་པོ་རིག་དུས། །

རོགས་ཆུང་འདྲིས་བྱམས་པ་དྲན་གི །

ནང་ཁ་ཡ་ན་ཟླ་འཚོགས་དུས། །

རོགས་མཐོང་རྒྱུ་མེད་ན་སྡུག་གི །

111

ངས་མ་དྲན་མ་དྲན་ཆུང་འདྲིས་དྲན། །

ངས་ཆུང་འདྲིས་མིག་རྡོ་འདྲ་བོ་དྲན། །

རོགས་ཆུང་འདྲིས་ཡན་ཞིག་ངས་མ་རྙེད། །

རོགས་འུ་གཉིས་ངང་བ་ཚེ་འགྲོས་རེད། །

112

ཆར་བབས་ནས་ད་ནངས་ཟར་ཞིག་རེད། །

སྨུག་འཐིབས་ནས་ད་རུང་བསྡད་ཡོད་གི །

སྨུག་འཐིབས་ནོ་ཅི་ཡིན་མི་ཤེས་གི །

རྫ་ཁྲ་ཡག་མིན་ན་སུ་ལ་གསལ། །

རྟ་བརྒྱུགས་ནས་ད་ནངས་ཟར་ཞིག་རེད། །

རྡུལ་འཐིབས་ནས་ད་རུང་བསྡད་ཡོད་གི །

རྡུལ་འཐིབས་ནོ་ཅི་ཡིན་མི་ཤེས་གི །

ལམ་སྐྱ་མོ་མིན་ན་སུ་ལ་གསལ། །

རོགས་བརྩེས་ནས་ད་ནངས་ཟར་ཞིག་རེད། །

ཞེ་སྨྲེང་ནས་ད་རུང་བསྡད་ཡོད་གི །

ཞེ་སྨྲེང་ནོ་ཅི་ཡིན་མི་ཤེས་གི །

སེམས་གངས་དཀར་མིན་ན་སུ་ལ་གསལ། །

113

ནགས་རྒྱ་རྫོང་གན་གི་ནང་ན། །

བྱ་ཁུ་བྱུག་ཟེར་རྒྱུ་ཞིག་ཡོད། །

ནགས་རྒྱ་རྫོང་སྟོང་བ་མ་རེད། །

བྱ་ཁུ་ལོ་གྲགས་དུས་སྐྱིད་གི །

ལམ་སྐྱ་མོ་གན་གི་ནང་ན། །

རྟ་འདོ་བ་ཟེར་རྒྱུ་ཞིག་ཡོད། །

ལམ་སྐྱ་མོ་སྟོང་བ་མ་རེད། །

རྟ་འདོ་བ་འགྲོ་དུས་སྐྱིད་གི །

114

རྟ་འདོ་བ་འདི་ལ་རྨིག་བཞི་ཡོད། །

རྐང་རྨིག་བཞི་སྐྱི་བསེར་རླུང་ལ་འགྲན། །

རྒྱུག་གོམ་ལག་ཡོད་ན་དོན་དེ་ཡིས་རེད། །

རྐང་རྨིག་བཞི་ཚེ་ཐག་རིང་བར་ཤོག །

འབྲོང་རྣུ་ལུག་གན་ལ་རྭ་གཉིས་ཡོད། །

རྭ་ངར་མ་མི་བརྡར་ས་ཞིག་མེད། །

འབྲོང་ཁིས་ནས་བུད་དུས་རྭ་རིག་གི །

རྭ་ངར་མ་ཚེ་ཐག་རིང་བར་ཤོག །

ཁྱིམ་སྐྱིད་པོ་འདི་ལ་བཟའ་གཉིས་ཡོད། །

བཟའ་ཚེ་རོགས་མཉམ་འགྲོ་མཉམ་འདུག་རེད། །

ཁྱིམ་སྐྱིད་པོ་ཡོང་དོན་དེ་ཡིས་རེད། །

བཟའ་ཚེ་རོགས་ཚེ་ཐག་རིང་བར་ཤོག །

115

ངའི་མདང་གསུམ་རྨི་ལམ་གོང་མ་ན། །

གསེར་སེར་བོའི་ཆར་ཞིག་བབས་ནི་རྨིས། །

ངས་གསེར་ཆུ་ཕང་ལ་འཁྱིལ་ནི་རྨིས། །

ངའི་གསེར་སྐུད་ལག་པས་སྒྲིམ་ནི་རྨིས། །

ངའི་མདང་གསུམ་རྨི་ལམ་བར་མ་ན། །

དངུལ་དཀར་བོའི་ཆར་ཞིག་བབས་ནི་རྨིས། །

ངས་དངུལ་སྐུད་ལག་པས་སྒྲིམ་ནི་རྨིས། །

ངའི་མདང་གསུམ་རྨི་ལམ་ཞོལ་མ་ནས། །

དུང་དཀར་བོའི་ཆར་ཞིག་བབས་ནི་རྨིས། །

ངས་དུང་ཆུ་ཕང་ལ་འཁྱིལ་ནི་རྨིས། །

ངས་དུང་སྐུད་ལག་པས་སྒྲིམ་ནི་རྨིས། །

116

རོགས་གནའ་འདྲིས་ད་འདྲིས་ཆུང་འདྲིས་གསུམ། །

རོགས་གནའ་འདྲིས་གནའ་ཡི་རྩེ་རོགས་རེད། །

དུས་དེང་སང་སྡེ་བའི་ཆུང་མ་རེད། །

རོགས་ཁྱོད་ཚོ་སེམས་ལ་དྲན་གི་མེད། །

རོགས་གནའ་འདྲིས་ད་འདྲིས་ཆུང་འདྲིས་གསུམ། །

རོགས་ད་འདྲིས་དབྱར་གྱི་མེ་ཏོག་རེད། །

ཕྱི་ཡག་རུང་ཚེ་ཡག་ཨེ་ཡིན་ན། །

རོགས་ཁྱོད་ཚོ་སེམས་གི་ཐེ་ཚོམ་རེད། །

རོགས་གནའ་འདྲིས་ད་འདྲིས་ཆུང་འདྲིས་གསུམ། །

རོགས་ཆུང་འདྲིས་སེམས་ནས་མི་བོར་གི །

སེམས་བསམ་པ་ཁོ་ཐག་མི་ཆད་གི །

རོགས་ཁྱོད་ཚོ་ཚེ་ནོམ་ཡིན་ན་བསམ། །

117

སྡེ་ཆེན་པོ་རྨེ་བའི་ས་ཆ། །

རྐྱང་ཁ་དཀར་རྟ་ལ་འདྲེས་ས། །

ཤྭ་དགོ་ཆེན་རྩེད་མོ་རྩེ་ས། །

སའི་བསོད་ནམས་བཤད་ན་དེ་འདྲ་རེད། །

སྡེ་ཆེན་པོ་རྨེ་བའི་ས་ཆ། །

བྱ་ཁྱུང་ཁྱུང་སྟོང་འབབ་བྱེད་ས། །

གསོད་མི་ཉན་སྲོག་ཐར་གཏོང་ས། །

སའི་དགེ་བ་བཤད་ན་དེ་འདྲ་རེད། །

སྡེ་ཆེན་པོ་རྨེ་བའི་ས་ཆ། །

ཕ་ཨ་ཁུ་ཁ་ལྕེ་བདེ་ས། །

མ་བུ་མོ་སྐྱེ་གཟུགས་ཡག་ས། །

སའི་ལོ་རྒྱུས་བཤད་ན་དེ་འདྲ་རེད། །

118

ང་ཇག་པའི་ཇག་བུ་ཞིག་ལ། །

རྒྱུ་འབྱོར་བ་ཟེར་བ་མེད་གི །

ང་ཡོད་རྒྱུ་ཇག་རྟ་འདི་རེད། །

རྟ་འདི་སོ་མྱི་ཚེའི་རྒྱུ་ཡིན། །

ང་ཇག་པའི་ཇག་བུ་ཞིག་ལ། །

རྒྱུ་འབྱོར་བ་ཟེར་བ་མེད་གི །

ང་ཡོད་རྒྱུ་ཁྲ་རིང་བོའུ་རེད། །

བོའུ་འདི་སོ་མྱི་ཚེའི་རྒྱུ་རེད། །

ང་ཇག་པ་ཇག་བུ་ཞིག་ལ། །

རྒྱུ་འབྱོར་བ་ཟེར་བ་མེད་གི །

ང་ཡོད་རྒྱུ་རང་གི་སྲོག་རེད། །

སྲོག་འདི་སོ་རྒྱུ་ཡི་ཐུ་རེད། །

119

རྟ་འདོ་བ་སྐྱི་བསེར་རླུང་རེད། །

ལམ་སྐྱ་མོ་གཅོད་གི་མདའ་རེད། །

རྟ་འདོ་བའི་གོམ་ལག་བདེ་ནོ། །

ལམ་སྐྱ་མོ་གན་ལ་གསལ་གི །

120

རྫ་གན་ལ་མཐོ་རྒྱུ་མེད་གི །

རྫ་གན་ལ་དམའ་རྒྱུ་མེད་གི །

རྫ་གན་སོ་མ་འགྱུར་བསྡད་ན། །

དེའི་ཡན་གི་ཡག་ཅིག་མེད་གི །

རོགས་གན་ལ་ཡག་རྒྱུ་མེད་གི །

རོགས་གན་ལ་བཙོག་རྒྱུ་མེད་གི །

རོགས་གན་སོ་མ་འགྱུར་བསྡད་ན། །

དེའི་ཡན་གི་ཡན་ཅིག་མེད་གི །

121

ཁྱོའི་སྐེ་གི་བྱུ་རུའི་ཕྲེང་བ། །

རྒྱུ་ནོམ་པས་ཁུག་ས་མ་རེད། །

ཁྱོའི་བྲང་གི་སྙིང་ཆུང་དམར་པོ། །

ཕོ་ང་རས་ཉོས་ན་ཨེ་ཆོག །

122

འདིའི་རྫ་རི་ཐ་རེ་ཐོར་རེ་བོ། །

འདིའི་རྫ་ཆུ་ད་གེ་དིག་གེ་བོ། །

ངས་མི་འཐུང་འཐུང་ཁུལ་བྱས་དུས། །

ཁྱོས་ངོ་མ་འཐུང་གི་ཨེ་བསམ། །

འདིའི་ནགས་རི་ཐ་རེ་ཐོར་རེ་བོ། །

འདིའི་སིལ་ཏོག་སྐྱ་རེ་སྐྱུར་རེ་བོ། །

ངས་མི་བཟའ་ཟ་ཁུལ་བྱས་དུས། །

ཁྱོས་ངོ་མ་ཟ་གི་ཨེ་བསམ། །

འདིའི་རུ་སྡེ་ཐ་རེ་ཐོར་རེ་བོ། །

འདིའི་བག་ཞིས་སྨྱ་ནེ་སྨྱོན་ནེ་བོ། །

ང་མི་རྩེ་རྩེ་ཁུལ་བྱས་དུས། །

ཁྱོས་ངོ་མ་རྩེ་གི་ཨེ་བསམ། །

123

ཁྱོད་མར་མེ་རྐང་ཆུང་ཡིན་ན། །

ཁྱོད་གསལ་ཐོག་དེ་ནས་སྡོད་ད། །

ང་རླུང་ནག་འཚུབ་མ་ཡིན་རུང་། །

གསད་མི་ཉན་རྒྱུ་བོ་ལོས་ཤེས། །

ཁྱོད་རོགས་ཆུང་འདྲིས་རོགས་ལོ་ཡིན་ན། །

ཁྱོད་ཚིག་ཐོག་གཅིག་གི་སྡོད་ད། །

ང་སྣང་མེད་ཤར་ལུ་ཡིན་རུང་། །

འགལ་མི་ཉན་རྒྱུ་བོ་ལོས་ཤེས། །

ཁྱོད་གྱི་ལིང་གྱོ་རྒྱ་ཡིན་ན། །

ཁྱོད་རྒྱུགས་ཐོག་གཅིག་གི་སྡོད་ད། །

ང་བྲེལ་མོའི་ཤར་ལུ་ཡིན་རུང་། །

ལྕག་མི་བཤད་རྒྱུ་བོ་ལོས་ཤེས། །

124

ངའི་གླུ་མགོ་མདའ་དར་བཅུ་གསུམ་རེད། །

མདའ་ཁྱེར་ར་ལབ་ཙེ་བསྟོད་གི་འགྲོ། །

ངའི་གླུ་སྐེད་འབྲུ་དྲུག་ནས་སྔོན་རེད། །

ནས་ཁྱེར་ར་བཀྲ་ཤིས་བརྗོད་གི་འགྲོ། །

ངའི་གླུ་ཞོལ་བལ་དཀར་ཁ་ཆུ་རེད། །

བལ་ཁྱེར་ར་རྨུ་ཐག་འཐེན་གི་འགྲོ། །

125

རྫ་སྨུག་དྲུག་མགོ་ན་འཇའ་དྲུག་ཤར། །

རྗེ་བླ་མ་འཁྲུང་གི་རྟེན་འབྲེལ་རེད། །

ཆུ་རྨ་ཆུའི་སྟོད་ན་རྨ་དར་ཆགས། །

དབུས་ཇོ་བོར་མཇལ་གི་རྟེན་འབྲེལ་རེད། །

ཐང་ཆེན་པོའི་ཐོག་ལ་རྩི་ཏོག་རྒྱས། །

འབྲི་ཐུལ་ལུ་འདོག་གི་རྟེན་འབྲེལ་རེད། །

དགོང་ཡོས་ན་འབྲུག་ཆུང་ལྡི་རུ་རུ། །

ཆར་སིལ་མ་འབབ་གི་རྟེན་འབྲེལ་རེད། །

དེའི་མགོ་ན་ཉི་ཟླ་འོད་ཆེམ་ཆེམ། །

བོད་མགོ་ནག་སྐྱིད་གི་རྟེན་འབྲེལ་རེད། །

དེའི་ཁྱིམ་ལ་ཇ་ཆང་ལྡེམ་མེར་མེར། །

སྐྱིད་བུ་ཚ་སྐྱེ་བའི་རྟེན་འབྲེལ་རེད། །

126

ཕ་རུའི་རི་འདི་གསར་གྱི་རི། །

ཚུ་རུའི་རི་འདི་དངུལ་གྱི་རི། །

གསེར་དངུལ་གཉིས་ཀ་འཛོམས་གསུམ་འཛོམས། །

སང་ཕར་ལོ་དབུས་ལ་འགྲོ་དུས་ན། །

དབུས་ཇོ་བོར་གསེར་སོས་འཐེན་གི་འགྲོ། །

ཕ་རུའི་རི་འདི་གྲོ་ཡི་རི། །

ཚུ་རུའི་རི་འདི་འབྲས་ཀྱི་རི། །

གྲོ་འབྲས་གཉིས་ཀ་འཛོམས་གསུམ་འཛོམས། །

སང་ཕར་ལོ་དབུས་ལ་འགྲོ་དུས་ན། །

དབུས་ཇོ་བོར་མཆོད་པ་འབུལ་གི་འགྲོ། །

ཕ་རུའི་རི་འདི་གོས་ཀྱི་རི། །

ཚུ་རུའི་རི་འདི་དར་གྱི་རི། །

དར་གོས་གཉིས་ཀ་འཛོམས་གསུམ་འཛོམས། །

སང་ཕར་ལོ་དབུས་ལ་འགྲོ་དུས་ན། །

དབུས་ཇོ་བོར་མཇལ་དར་འཕེན་གི་འགྲོ། །

127

རོགས་ཁྱོད་ནི་གསེར་ཆུའི་ཕ་རོལ། །

རོགས་ང་ནི་གསེར་ཆུའི་ཚུར་རོལ། །

ཞེ་མཐུན་པ་གསེར་སྐུད་སུམ་སྒྲིམ། །

ཕྱི་སྡེ་བས་ཕྱི་སྐྱ་ལྷོད་གི །

ནང་སྡེ་བའི་ནང་སྐྱ་ལྷོད་གི །

སྐྱ་ཡང་སྒྲིམ་དགོས་ན་ཁྱོད་ཡིན། །

གསེར་ཁ་སྣོན་དགོས་ན་ང་ཡིན། །

རོགས་ཁྱོད་ནི་དངུལ་ཆུའི་ཕ་རོལ། །

རོགས་ང་ནི་དངུལ་ཆུའི་ཚུ་རོལ། །

ཞེ་མཐུན་པ་དངུལ་སྐུད་སུམ་སྒྲིམ། །

ཕྱི་སྡེ་བས་ཕྱི་སྐྱ་ལྷོད་གི །

ནང་བཟའ་བས་ནང་སྐྱ་ལྷོད་གི །

སྐྱ་ཡང་སྒྲིམ་དགོས་ན་ཁྱོད་ཡིན། །

དངུལ་ཁ་སྣོན་དགོས་ན་ང་ཡིན། །

128

རྫ་དཀར་དཀར་བུམ་པའི་ཞོལ་ན། །

ལུག་དཀར་མོ་ལྷས་ལ་བསྒོར་ཡོད། །

ལུག་ལྷས་ལ་འདེད་རོགས་བྱོས་ར། །

རོགས་འུ་ཚོ་འགྲོ་ཕྱོགས་གཅིག་རེད། །

129

ཁྱོད་ཡོད་པའི་ས་ཕྱོགས་དེ་ལ། །

ངའི་འདོ་བས་གོམ་གསུམ་སྤོས་ནི་བོ། །

རྗེས་མ་ཡལ་ད་རུང་ཨེ་ཡོད། །

ང་ཡོད་སའི་ས་ཕྱོགས་དེ་ལ། །

ཁྱོའི་འདོ་བས་གོམ་གསུམ་སྤོས་ཐལ། །

རྗེས་མ་ཡལ་ད་རུང་ཡོད་གི །

ཁྱོའི་འགྲམ་པའི་མཁུར་ཚོས་སྟེང་ལ། །

ངས་བདེ་མོའི་འོ་གསུམ་བྱས་ནི་བོ། །

རྗེས་མ་ཡལ་ད་རུང་ཨེ་ཡོད། །

ངའི་འགྲམ་པའི་མཁུར་ཚོས་སྟེང་ལ། །

ཁྱོས་བདེ་མོའི་འོ་གསུམ་བྱས་ནི་བོ། །

རྗེས་མ་ཡལ་ད་རུང་ཡོད་གི །

130

སྟོད་ཡོས་ན་ལམ་ཞིག་རིག་རྒྱུ་བོ། །

གན་དགའ་ལྡན་དག་པའི་ལྷ་ལམ་རེད། །

ཁྱ་གོར་རེ་རྟ་ཞིག་འདེད་རྒྱུ་གན། །

དཀར་བོ་དངུལ་གི་རིན་པ་རེད། །

རྟ་འདེད་ས་ལྷོ་ཡུལ་བྱང་ཡུལ་རེད། །

ཞེ་ཆགས་ས་དག་པའི་ཞིང་ཁམས་རེད། །

ཐད་གན་ན་རི་གསུམ་རིག་རྒྱུ་གན། །

གན་དགའ་ལྡན་རིགས་གསུམ་མགོན་པོ་རེད། །

དེའི་སྟེང་ན་བྱ་ཞིག་འཕུར་རྒྱུ་བོ། །

དེ་ལྷ་བྱ་ཀུན་དགའ་ར་བ་རེད། །

བྱ་འཕུར་ས་བྱ་ལམ་གོང་མ་རེད། །

ཞེ་ཆགས་ས་དག་པའི་ཞིང་ཁམས་རེད། །

སྨད་མོས་ན་རི་གསུམ་རིག་རྒྱུ་བོ། །

སྡེ་ཨ་མཆོག་བཀྲ་ཤིས་རྟགས་བརྒྱད་རེད། །

དེའི་ནང་ན་རོགས་ཤིག་རིག་རྒྱུ་བོ། །

རོགས་ཆུང་འདྲིས་ཁྲེལ་གཞུང་ཅན་པོ་རེད། །

རོགས་འགྲོ་ས་གནས་ཡུལ་གནས་ཕྱོགས་རེད། །

ཞེ་ཆགས་ས་རང་ས་རང་ཡུལ་རེད། །

131

དགོང་ཨ་སྔོན་ནོར་བུའི་གདན་སྟེང་ན། །

འབྲུག་ཕོ་ཆུང་ནོར་བུ་རིན་པོ་ཆེ། །

མགོའི་གཡུ་རལ་ནོར་བུ་བསམ་འཕེལ་རེད། །

སེམས་བསམ་པ་དགའ་ནས་གླུ་ཞིག་བླངས། །

བྲག་དཀར་བོ་ནོར་བུའི་གདན་སྟེང་ན། །

རྒོད་ཐང་དཀར་ནོར་བུ་རིན་པོ་ཆེ། །

རྒྱབ་གཤོག་སྒྲོ་ནོར་བུ་བསམ་འཕེལ་རེད། །

སེམས་བསམ་པ་དགའ་ནས་གླུ་ཞིག་བླངས། །

སྡེ་རྒྱ་གྲོང་ནོར་བུའི་གདན་སྟེང་ན། །

གོང་དཔོན་པོ་ནོར་བུ་རིན་པོ་ཆེ། །

སྐད་གསུང་སྙན་ནོར་བུ་བསམ་འཕེལ་རེད། །

སེམས་བསམ་པ་དགའ་ནས་གླུ་ཞིག་བླངས། །

132

སྟོད་ཡོས་ན་རི་གསུམ་རིག་རྒྱུ་བོ། །

དེའི་སྟེང་ན་བྱ་གསུམ་འཕུར་རྒྱུ་བོ། །

བྱ་གོང་མ་བྱ་རྒྱ་ཁྱུང་ཆེན་རེད། །

བྱ་བར་མ་ཁུ་ལོ་གསུང་སྙན་རེད། །

བྱ་ཞོལ་མ་རྨ་བྱ་སྒྲོ་ཡག་རེད། །

དེ་ཨེ་རེད་ཚོ་དྲུག་ལྷ་སྡེས་ལྟོས། །

དེ་མ་རེད་ཟེར་ན་ལན་ཞིག་སྤྲོད། །

བྱ་དེ་གསུམ་སྐེ་ན་གཡུ་དྲུག་དཀར་རེད། །

གཡུ་གོང་མ་རྒྱ་གཡུ་དཀྲུགས་སེར་རེད། །

གཡུ་ཞོལ་མ་འཕྲེང་གཡུ་དཀྲུགས་དམར་རེད། །

133

ང་ད་ནངས་སེང་ཆེན་སྟོད་གི་ཡོང་། །

སྔོན་འདེད་ནི་ཕོ་ཆུང་འབྲུག་གིས་བྱས། །

རྒྱབ་བཀལ་བ་སྦྲང་ཆར་སིལ་མས་བྱས། །

ཆར་སིལ་མའི་གྲངས་ཀའི་གླུ་རེ་ཡོད། །

གླུ་དེ་ལ་མི་སྐྲག་ངོ་མ་ཡིན། །

ང་ད་ནངས་བལ་བོའི་ཡུལ་གི་ཡོང་། །

སྔོན་འདེད་རྒྱུར་ཁྱུང་དཀར་མཛོ་ཡིས་བྱས། །

རྒྱབ་བཀལ་བ་ནན་ཅེན་ཇ་ཡིས་བྱས། །

ཇ་ལོ་མའི་གྲངས་ཀའི་གླུ་རེ་ཡོད། །

གླུ་དེ་ལ་མི་སྐྲག་ངོ་མ་ཡིན། །

ང་ད་ནངས་རྒྱ་ནག་མཐའ་ནས་ཡོང་། །

སྔོན་འདེད་རྒྱུར་སྨུག་ཆུང་དྲེལ་གིས་བྱས། །

རྒྱབ་བཀལ་བ་གོས་དར་སྣ་ལྔ་བྱས། །

གོས་ཕྲུག་ཁྲའི་གྲངས་ཀའི་གླུ་རེ་ཡོད། །

གླུ་དེ་ལ་མི་སྐྲག་ངོ་མ་ཡིན། །

134

ངའི་གླུ་མགོ་གནམ་ལྕགས་ཐོག་ཟུང་རེད། །

ཁྱོའི་ཀླད་པའི་ཁ་འོར་མ་ལོན་ན། །

ཁྱོའི་མྱིང་ང་ཀླད་ཐེད་མི་ཟེར་ར། །

ངའི་གླུ་སྐེད་རྒྱ་ཟོར་གུག་མ་རེད། །

ཁྱོའི་སྒྱིད་པའི་ཉ་ཤ་མ་བྲེག་ན། །

ཁྱོའི་མྱིང་ང་སྒྱིད་ལོ་མི་ཟེར་ར། །

ངའི་གླུ་རྔ་ལྕགས་གཞུ་ལྕགས་མདའ་རེད། །

ཁྱོའི་རྒྱུ་མའི་བྱ་ཚང་མ་གཏོར་ན། །

ཁྱོའི་མྱིང་ང་རྒྱུ་དྲུད་མི་ཟེར་ར། །

135

རི་རྒྱལ་རི་ཡི་རི་མགོ་ན། །

གོས་སེར་བོ་ཁ་དབང་ཡ་ལ་ལ། །

གན་རྒྱ་འཐག་རེད་ད་བོད་འཐག་རེད། །

གན་རྒྱ་འཐག་བོད་འཐག་མ་རེད། །

དབྱར་མགོ་མའི་ལྕང་ལོ་སེར་རིས་རེད། །

རི་རྒྱལ་རི་ཡི་རི་སྐེད་ན། །

གོས་དམར་བོ་ཁ་དབང་ཡ་ལ་ལ། །

གན་རྒྱ་འཐག་རེད་ད་བོད་འཐག་རེད། །

གན་རྒྱ་འཐག་བོད་འཐག་མ་རེད། །

དབྱར་འབྲིང་བོའི་དམར་མོ་ལྷབ་ཡང་རེད། །

136

སྒང་རིགས་སྒང་དུ་བེ་ལོའི་སྒང་། །

འདིའི་བེ་ལོའི་མེ་ཏོག་དུང་ལོ་མ། །

རོགས་ཨ་ལོ་རྒྱ་རྫོང་དཀར་བོ་རེད། །

འགྲོས་མཛའ་མཐུན་ཡིད་ནས་བརྗེད་མེད་རེད། །

སྐེད་རིགས་སྐེད་དུ་སུ་རུའི་སྐེད། །

སུ་རུའི་མེ་ཏོག་གཡུ་ལོ་མ། །

རོགས་ཨ་ལོ་རྒྱ་གཡུ་དྲུག་དཀར་རེད། །

འགྲོས་འཛམ་མཐུན་ཡིད་ནས་བརྗེད་མེད་རེད། །

ཁོག་རིགས་ཁོག་དེ་སྤེན་མའི་ཁོག །

སྤེན་མའི་མེ་ཏོག་གསེར་ལོ་མ། །

རོགས་ཨ་ལོ་གསེར་ཉ་ཁ་སྤྲོད་རེད། །

འགྲོས་མཛའ་མཐུན་ཡིད་ནས་བརྗེད་མེད་རེད། །

137

སྲིད་པའི་བྱ་ནག་གཤོག་རིང་ང་། །

མགོ་བོ་ཡོད་ད་ཀླད་པ་མེད། །

ཀླད་པ་ཨ་སྔོན་དགུང་ན་ཡོད། །

དགུང་ཁ་ཞེང་ཆེ་བ་དེ་ཡིས་རེད། །

སྲིད་པའི་བྱ་ནག་གཤོང་རིང་ང་། །

ལག་པ་ཡོད་ད་སོག་པ་མེད། །

སོག་པ་སོག་པོའི་ཡུལ་ན་ཡོད། །

སོག་ཁ་རྒྱམ་ཆེ་བ་དེ་ཡིས་རེད། །

སྲིད་པའི་བྱ་ནག་གཤོག་རིང་ང་། །

རྒྱུ་མ་ཡོད་ད་རྒྱུ་རྟ་མེད། །

རྒྱུ་མ་རྒྱ་ནག་མཐའ་ན་ཡོད། །

རྒྱ་རྒྱུ་བསོད་ཆེ་བ་དེ་ཡིས་རེད། །

138

ངའི་མདང་གསུམ་རྨི་ལམ་ནང་ལ། །

ངས་འབྲི་བརྒྱ་རྡང་ལ་རྒྱག་ནི་རྨིས། །

འབྲི་ཐུལ་མས་རྡང་མགོ་བྱས་ནི་རྨིས། །

ངས་མར་ཆུར་ཡ་དོ་བརྩིགས་ནི་རྨིས། །

རོགས་ལོ་ཁྱོད་ལ་ཐུག་ནི་རྨིས། །

རོགས་འུ་གཉིས་ཐུག་པའི་རྟེན་འབྲེལ་རེད། །

ངའི་མདང་གསུམ་རྨི་ལམ་ནང་ལ། །

ངས་ལུག་བརྒྱ་སྟོང་ར་རྒྱག་ནི་རྨིས། །

ཕྱིང་དཀར་གྲུ་བཞི་གོན་ནི་རྨིས། །

བལ་སྟན་གྲུ་བཞིའི་བཏིང་ན་རྨིས། །

རོགས་ལོ་ཁྱོད་ལ་ཐུག་ནི་རྨིས། །

རོགས་འུ་གཉིས་ཐུག་པའི་རྟེན་འབྲེལ་རེད། །

ངའི་མདང་གསུམ་རྨི་ལམ་ནང་ལ། །

ངས་རྟ་བརྒྱ་སྒོ་ཁར་བཏགས་ནི་རྨིས། །

རྟ་རག་ལུ་སྔོན་ལ་བཏགས་ནི་རྨིས། །

རྟའི་སྲབ་མདའ་དུང་སྐུད་བྱས་ནི་རྨིས། །

རོགས་ལོ་ཁྱོད་ལ་ཐུག་ནི་རྨིས། །

རོགས་འུ་གཉིས་ཐུག་གི་རྟེན་འབྲེལ་རེད། །

139

རྫ་རི་མཐོན་པོའི་གཡས་ཟུར་ན། །

གྱི་ལིང་གྱོ་རྒྱས་ད་ལ་ལ། །

གོམ་ཆུང་གོམ་པའི་སི་ལི་ལི། །

གཅིག་མ་ཞོན་རང་དབང་མ་ཡོད་ཐལ། །

སྡེ་ཆེན་རྩེད་ར་གན་གི་ནང་། །

ཆུང་འདྲིས་རོགས་ལོས་ད་ལ་ལ། །

སྙན་མོའི་ཚིག་གི་སི་ལི་ལི། །

གཅིག་མ་འགྲོས་རང་དབང་མ་ཡོད་ཐལ། །

140

ངའི་གླུ་མགོ་ཤ་རྭ་དཀར་བོ་རེད། །

རྭ་དཀར་བོ་འདབ་ལག་རྒྱས་ནས་ཡོད། །

ངའི་གླུ་སྐེད་འབྲོང་རྭ་སྨུག་པོ་རེད། །

རྭ་སྨུག་པོར་རིམ་པ་བབས་ནས་ཡོད། །

ངའི་གླུ་རྔ་མོའི་དར་ཟབ་རེད། །

ཁྱོས་རྣོན་པོ་མཚོན་གྱིས་ཆོད་རབས་མེད། །

141

སྟོད་ཡོས་ན་རི་གསུམ་རིག་རྒྱུ་བོ། །

གནའ་དེང་མ་ང་ཡི་རྒྱབ་རི་རེད། །

དུས་དེང་སང་མིག་གི་ཐག་རིང་རེད། །

ད་རིག་དུས་ཞེ་སེམས་སྨྲེང་སྤྱད་རེད། །

ཐང་གན་ན་མཚེར་མ་དངུལ་ཀྱུག་ཀྱུག །

གནའ་དེང་མ་འུ་སོའི་རྒྱབ་རི་རེད། །

དུས་དེང་སང་མིག་གི་ཐག་རིང་རེད། །

ད་རིག་དུས་ཞེ་སེམས་སྨྲེང་སྤྱད་རེད། །

ཐང་གན་གི་ཆུ་མགོ་དྭངས་མོ་བོ། །

གནའ་དེང་མ་ང་ཡི་ཇ་ཆུ་རེད། །

དུས་དེང་སང་མིག་གི་ཐག་རིང་རེད། །

ད་རིག་དུས་ཞེ་སེམས་སྨྲེང་སྤྱད་རེད། །

142

དགུང་ཨ་སྔོན་མ་ཆགས་ཡར་སྔོན་ལ། །

སྤྲིན་ལག་མཐིལ་ཙམ་ཞིག་ཡོད་རྒྱུ་བོ། །

ང་གླུ་བའི་མགོ་ཁེབས་དེ་ཡིས་བྱས། །

དུས་ད་སྔ་གླུ་བ་ང་འདྲ་མེད། །

དུས་དེང་སང་གླུ་འཁྱར་གང་ནས་ཡོང་། །

ས་དོག་མོ་མ་ཆགས་ཡར་སྔོན་ལ། །

སྤང་ལག་མཐིལ་ཙམ་ཞིག་ཡོད་རྒྱུ་བོ། །

ང་གླུ་བའི་རྡོག་གདན་དེ་ཡིས་བྱས། །

དུས་ད་སྔ་གླུ་བ་ང་འདྲ་མེད། །

དུས་དེང་སང་གླུ་འཁྱར་གང་གི་ཡོང་། །

ཆུ་གཙང་བོ་མ་ཆགས་ཡར་སྔོན་ལ། །

ཆུ་མཆིལ་མ་ཙམ་ཞིག་ཡོད་རྒྱུ་བོ། །

ང་གླུ་བའི་ཇ་ཆུ་དེ་ཡིས་བྱས། །

དུས་ད་སྔ་གླུ་བ་ང་འདྲ་མེད། །

དུས་དེང་སང་གླུ་འཁྱར་གང་གི་ཡོང་། །

143

ཁྱོད་མེ་ཏོག་སེར་ཆེན་ཞིག་ལ། །

ནང་ཞིམ་མངར་རོ་བཅུད་ཡོད་ན། །

ང་མེ་ཏོག་སེར་ཆུང་ཞིག་ལ། །

ནང་འཛོམས་གསུམ་འཛོམས་པ་ལོས་ཡོད། །

ཁྱོད་ཁིས་ཁའི་འབྲོང་མོ་ཞིག་ལ། །

ནང་ནུ་ལག་འཛོམས་བསྡད་ཡོད་ན། །

ང་སྒོ་ཁའི་འབྲི་མོ་ཞིག་ལ། །

ནང་ནུ་ལག་མེད་ད་ཆེ་ཆོག །

རྟ་འདོ་བ་ཞིག་གི་རྒྱབ་ན། །

གན་སྒ་སྟན་སྲབ་གསུམ་འཛོམས་གི །

རྟ་འདོ་བ་ཞོན་གི་སྐྱ་མྱི། །

དེའི་ཡན་གི་སྐྱིད་ཅིག་མེད་གི །

རོགས་ཆུང་ལོ་ཞིག་གི་སེམས་ན། །

ཚེ་གང་གི་སྙིང་གྲོགས་ཡོད་གི །

རོགས་ཆུང་ལོར་འགྲོགས་གི་ཨ་ཕོར། །

དེའི་ཡན་གི་དགོས་རྒྱུ་མེད་གི །

144

ཁྱོའི་ཡིད་གི་རི་མོ་ཚེ་བྲིས། །

ངའི་སེམས་གི་རི་མོ་ཚེ་བྲིས། །

འདིའི་རི་མོ་ཡལ་རྒྱུ་མེད་ན། །

རོགས་འུ་ཚོ་འགལ་རབས་མེད་གི །

145

སྐྱེས་ཤར་ལུ་ལ་མགོའི་ལབ་ཙེ་རེད། །

བསང་རླུང་རྟ་སྤུར་ད་ཇེ་དར་རེད། །

རྟ་འདོ་ལུ་ལ་སྐེད་སྨུག་པ་རེད། །

རླུང་ས་སིལ་གཡུག་ད་ཇེ་མགྱོགས་རེད། །

སྨན་བུ་མོ་མཚོ་ཁའི་མེ་ཏོག་རེད། །

ཆར་ཟལ་ཟིལ་བོབས་ད་ཇེ་ཡག་རེད། །

146

རོགས་འགྲོ་དུས་འགྲོ་ཁར་ང་ཤོད། །

ངས་ཁྲ་ཆུང་མིག་གིས་ཁྱོད་སྐྱེལ། །

མིག་མཆི་མ་མིན་ན་མེད་གི་ད། །

རོགས་ངེད་གཉིས་བསམ་པ་དེ་འདྲ་རེད། །

རོགས་འགྲོ་དུས་འགྲོ་ཁར་ང་ཤོད། །

ངས་གོམ་གསུམ་གོམ་པས་ཁྱོད་སྐྱེལ། །

ཁྱོད་ས་ཐག་རིང་མོར་མི་ཐོན་རུང་། །

རོགས་ངེད་གཉིས་བསམ་པ་དེ་འདྲ་རེད། །

རོགས་འགྲོ་དུས་འགྲོ་ཁར་ང་ཤོད། །

ངས་གངས་དཀར་སེམས་ཀྱིས་ཁྱོད་སྐྱེལ། །

ཞེ་སྨྲེང་རྒྱུ་མ་གཏོགས་མེད་གི་ད། །

རོགས་ངེད་གཉིས་བསམ་པ་དེ་འདྲ་རེད། །

147

འདིའི་གསེར་གྱི་ཉི་མ་གཡས་ལ་བཞག །

འདིའི་དངུལ་གྱི་ཟླ་བ་གཡོན་ལ་བཞག །

འདིའི་སྐར་ཚོགས་ཁྲི་མ་གདན་ལ་བཏིང་། །

ད་དེ་རིང་གླུ་ལ་སུའི་རིང་ལྟ། །

འདིའི་མེ་ཏོག་དཀར་ཆེན་གཡས་ལ་བཞག །

འདིའི་མེ་ཏོག་སེར་ཆེན་གཡོན་ལ་བཞག །

འདིའི་པད་མ་འདབ་བརྒྱད་གདན་ལ་བཏིང་། །

ད་དེ་རིང་གླུ་ལ་སུའི་རིང་ལྟ། །

148

ཤིང་ཡག་པ་གང་གི་གང་ན་ཡོད། །

ཤིང་ཡག་པ་རྫ་སྤང་ཀླད་ན་ཡོད། །

གཅིག་གཅོད་འདོད་རང་གི་སེམས་ན་ཡོད། །

གཉིས་སྐྱུར་འདོད་བསམ་པའི་རྒྱུད་ན་ཡོད། །

ཁྱོའི་རྩིབ་གི་དུག་སྡོང་ཕྲ་མོ། །

སེམས་མི་བདེ་སྤྱད་གི་གཞི་རེད། །

རོགས་ཡག་པ་གང་གི་གང་ན་ཡོད། །

རོགས་ཡག་པ་རང་སྡེ་གྲོང་ན་ཡོད། །

གཅིག་རྩེད་འདོད་རང་གི་སེམས་ན་ཡོད། །

གཉིས་སྐྱུར་འདོད་བསམ་པའི་རྒྱུད་ན་མེད། །

ཁྱོའི་རྩིབ་གི་རྒྱ་ནག་ཞི་ལུ། །

སེམས་མི་བདེ་སྤྱད་གི་གཞི་རེད། །

149

རོགས་ཆུང་ལོ་གཅིག་དང་ཆུང་ལོ་གཉིས། །

རོགས་ཆུང་ལོ་གཅིག་ལ་བསམ་པ་ཡག །

རོགས་ཆུང་ལོ་གཅིག་ལ་སྐྱེ་གཟུགས་ཡག །

ང་དགོས་ནོ་བསམ་པ་ཡག་ནོ་རེད། །

རྟ་འདོ་བ་གཅིག་དང་འདོ་བ་གཉིས། །

རྟ་འདོ་བ་གཅིག་ལ་གོམ་ལག་ཡོད། །

རྟ་འདོ་བ་གཅིག་ལ་སྐྱེ་འཇོན་ཡོད། །

ང་དགོས་ནོ་གོམ་ལག་ཅན་པོ་རེད། །

གོས་ཡག་པ་གཅིག་དང་ཡག་པ་གཉིས། །

གོས་ཡག་པ་གཅིག་ནི་བོད་ཚར་ཡིན། །

གོས་ཡག་པ་གཅིག་ནི་རྒྱ་ཚར་རེད། །

ང་དགོས་ནོ་ཨ་འཇམ་བོད་ཚར་རེད། །

150

གཡུ་དྲུག་དཀར་རྒྱ་མཚོའི་གཏིང་ན་ཡོད། །

ངས་མ་རིག་མིན་ད་མ་བསྙབ་ནི། །

རོགས་ཡག་པ་སྡེ་ཆེན་དཀྱིལ་ན་ཡོད། །

ངས་མ་རིག་མིན་ད་མ་བརྩེས་ནི། །

151

མགོ་ཝ་ཞྭའི་སྒང་ལ་ཚར་ཞྭ་གོན། །

ཞྭ་གཉིས་གོན་གནང་རྒྱུ་དཔེ་མེད་རེད། །

རོགས་ཚེ་རོགས་རྗེས་ལ་ཡང་རོགས་སྒྲིག །

རོགས་ཉིས་སྒྲིག་གནང་རྒྱུ་དཔེ་མེད་རེད། །

སེམས་བསམ་པ་འཁོར་ས་གཅིག་གིས་བྱོས། །

152

སྨན་བུ་མོ་ཟངས་དཀར་ལུང་བཞི་རེད། །

སྟག་ཤར་ལུ་རྒྱ་ཇ་ལོ་མ་རེད། །

ཟངས་ཁྱོད་ལ་གཡའ་དྲེག་མ་འགོས་ན། །

ང་རྒྱ་ཇ་ལོ་མ་དྭངས་གཙང་ཡིན། །

153

རྩྭ་་ཞིམ་པོ་སྤང་དཀར་མགུལ་ན་ཡོད། །

ཟ་མི་བདེ་ཨ་ཚ་ཚེར་མ་རེད། །

རོགས་ཆུང་ལོ་སྡེ་ཆེན་དཀྱིལ་ན་ཡོད། །

འགྲོ་མི་བདེ་སྒོ་ཁྱི་ངར་མ་ཡོད། །

154

རྟ་འདོ་ལུ་ས་ཐོག་སེང་གེ་རེད། །

སྒ་གསེར་སྒ་སེང་ཐོག་ནོར་བུ་རེད། །

སྨན་བུ་མོ་ནགས་གི་རྨ་བྱ་རེད། །

སྟག་ཤར་ལུ་ནམ་མཁའི་གཡུ་འབྲུག་རེད། །

155

གསེར་གྱི་མཛུབ་དཀྲིས་ཆ་མ་འདི། །

ཁྱོད་ཀྱིས་གོན་དང་ང་ཡིས་གོན། །

རོགས་ཁྱོད་ཡིད་སེམས་མི་འགྱུར་ན། །

གསེར་གྱི་གདུ་བུ་ཁྱོད་ཀྱིས་གོན། །

156

རྟ་ཞིག་ཡོད་བསམ་དགའ་བསྡད་ཡོད། །

འགྲོས་གོམ་པ་མེད་བསམ་སྡུག་བསྡད་ཡོད། །

རོགས་ཤིག་ཡོད་བསམ་དགའ་བསྡད་ཡོད། །

ཕྱི་ཡག་པ་མེད་བསམ་སྡུག་བསྡད་ཡོད། །

157

སྔ་དྲོ་ཁྲ་ཡག་རྫ་ལ་སོང་། །

འབྲོང་བྲེ་སེར་ང་གཉིས་ལམ་ཐུག་བརྒྱབས། །

འབྲོང་རྭ་ཅོ་རྣོན་པོ་རྫ་ལ་བརྡར། །

ངས་ཁྲ་རིང་གནམ་ལྕགས་རྫས་རྫོབ་བརྒྱབས། །

མགོ་རྭ་ཐོད་གཉིས་ཀ་ཐང་ལ་བརྡབས། །

དགོང་དྲོ་ནགས་རིའི་གསེབ་ལ་སོང་། །

སྟག་དམར་ཡག་ང་གཉིས་ལམ་ཐུག་བརྒྱབས། །

སྟག་མཆེ་བ་རྣོན་པོ་ཤིང་ལ་བརྡར། །

ངས་གུ་ཟི་ངར་མ་རྡོ་ལ་བརྡར། །

སྟག་འཛུམ་དྲུག་ཁྲ་རིས་ཐང་ལ་བརྡབས། །

158

ས་མ་འདྲིས་བྱང་ཐང་སྐྱ་མོ་རེད། །

འདྲིས་ཚར་ན་རང་ས་རང་ཡུལ་རེད། །

ཁྱི་མ་འདྲིས་སྟག་ཁྱི་གཟིག་ཁྱི་རེད། །

འདྲིས་ཚར་ན་རང་གི་སྒོ་ཁྱི་རེད། །

མྱི་མ་འདྲིས་ཁ་ཁ་སོ་སོ་རེད། །

འདྲིས་ཚར་ན་རང་གི་བློས་ཐུབ་རེད། །

159

སྟོད་གངས་རིའི་རི་ཡི་རྩེ་མོ་ནས། །

རྟ་ར་ར་མིག་གི་བུ་ལོན་རེད། །

ཁྱོད་ཚེ་གཅིག་ཞོན་རྟ་མ་ཉན་ན། །

མིག་བུ་ལོན་འཁོར་ནོ་དོན་མེད་རེད། །

ས་སྡེ་ཆེན་རྩེད་རའི་ནང་ནས། །

རོགས་ཁྱོད་ཚོ་མིག་གི་བུ་ལོན་རེད། །

ཁྱོད་ཚེ་གཅིག་བཟའ་ཚང་མ་ཉན་ན། །

མིག་བུ་ལོན་འཁོར་ནོ་དོན་མེད་རེད། །

160

བྱ་ཁུ་ལོ་སྙིང་ལ་རྗེ་བོ་འདི། །

ཁྱོད་མེད་ན་དབྱར་དགུན་མི་ཤེས་གི །

བྱ་གཞན་པ་མེད་ནི་མ་རེད་ད། །

བྱ་གཞན་པས་དབྱར་དགུན་མི་ཤེས་གི །

རོགས་ཆུང་ལོ་སྙིང་ལ་རྗེ་བོ་འདི། །

ཁྱོད་མེད་ན་ཉི་ནུབ་མི་ཤེས་གི །

རོགས་གཞན་པ་མེད་ནི་མ་རེད་ད། །

རོགས་གཞན་པས་ཉི་ནུབ་མི་ཤེས་གི །

161

དབྱར་དྲུག་པའི་རྩྭ་རྟིང་འོ་མ་རེད། །

རྩྭ་སྐྱ་བོར་ལོག་རུང་བརྗེད་གི་མེད། །

རྟ་འདོ་ལུས་ཅི་སྤོས་གོམ་པ་རེད། །

དྲུག་ཤ་ཐག་གཉོམ་རུང་བརྗེད་གི་མེད། །

རོགས་ཆུང་ལོས་ཅི་བཤད་ནང་གཏམ་རེད། །

ས་ཁ་ཐག་རིང་རུང་བརྗེད་མེད་རེད། །

162

ཤྭ་རྒྱུག་གི་འདུག་རྒྱུ་བོ་ཤེའུ་རེད། །

ཤ་ལྷུང་རྒྱུ་མེད་ནོ་སྲ་ནི་རེད། །

རོགས་འགྲོས་གི་འདུག་ས་ན་ཟླ་རེད། །

ཞེ་འགལ་རྒྱུ་མེད་ནོ་མཐུན་ནི་རེད། །

བྱ་གྲག་གི་འདུག་རྒྱུ་བོ་ཁུ་བྱུག་རེད། །

སྐད་འགྱུར་རྒྱུ་མེད་ནོ་བོ་སྙན་ནི་རེད། །

163

ཁྱོད་ནི་ལྷ་ཤིང་ཤུག་པ་རེད། །

ང་ནི་དགའ་ལྡན་མཁན་པ་རེད། །

སྔོན་མའི་ལས་རེ་ཡོད་ན། །

བསང་ཁྲིའི་སྟེང་གི་ལོས་ཐུག །

ཁྱོད་ནི་ཙན་དན་མདའ་རུ་རེད། །

ང་ནི་དངུལ་དཀར་དྲིལ་བུ་རེད། །

སྔོན་མའི་ལས་རེ་ཡོད་ན། །

བླ་མའི་ཕྱག་ནས་ལོས་ཐུག །

164

དགུང་ཨ་སྔོན་ངོ་སོ་བསྟོད་རྒྱུ་བོ། །

ཆར་ཟ་ལེ་ཟིལ་ལེ་བོབས་གི་སྡོད། །

ས་དོག་མོ་ངོ་སོ་བསྟོད་རྒྱུ་བོ། །

རྩྭ་ཁ་རེ་ཁེར་རེ་སྐྱེ་གི་སྡོད། །

གླུ་བ་ངོ་སོ་བསྟོད་རྒྱུ་བོ། །

གླུ་ཁ་རེ་ཁེར་རེ་ལོངས་གི་སྡོད། །

165

རྨ་ཕ་རུའི་རི་རྒྱལ་ལྷུན་པོ། །

སྨུག་ཆིལ་ལེ་རིག་རྒྱུ་མང་རུང་། །

མགོར་ལྷ་བསང་ང་ཡིས་མ་ཕུད། །

མགོར་ལྷ་བསང་ཕུད་རེ་བཏང་ན། །

ཚེ་གང་གི་རྒྱབ་རི་ཉན་དགོས། །

ས་སྡེ་ཆེན་དཀྱིལ་གི་བུ་མོ། །

གཉོམ་དུང་ངེ་རིག་རྒྱུ་མང་རུང་། །

ཁ་ཚིག་གསུམ་ང་ཡིས་མ་བཤད། །

ཁ་ཚིག་གསུམ་བཤད་རེ་བཏང་ན། །

ཚེ་གང་གི་རྩེད་རོགས་ཉན་དགོས། །

166

བྱ་ཁུ་ལོ་སྙིང་ལ་རྗེ་བོ། །

ཁྱོད་རྒྱ་གར་ཡུལ་ནས་བཀྲ་ཤིས། །

བྱིའུ་འཇོལ་མོ་སྙིང་ལ་རྗེ་བོ། །

ང་རྒྱ་རྫོང་ནགས་ནས་ཚེ་རིང་། །

བཀྲ་ཤིས་ནས་ཚེ་ཐག་རིང་ན། །

བྱ་གྲག་གི་ཉི་མ་ལོས་ཡོད། །

རོགས་ཆུང་ལོ་སྙིང་ལ་རྗེ་བོ། །

ཁྱོད་གནས་ཡུལ་མཚམས་ནས་བཀྲ་ཤིས། །

ང་ཕ་བཟང་ཞི་ལི་ཟེར་ནོ། །

ཡུལ་ཕ་མའི་རྩིབ་ནས་ཚེ་རིང་། །

བཀྲ་ཤིས་ནས་ཚེ་ཐག་རིང་ན། །

རོགས་རྩེ་གི་ཉི་མ་ལོས་ཡོད། །

167

རྫ་ཡག་པ་རྫ་ལུང་དཀྱིལ་ན། །

སྙིང་རྗེ་བའི་ཝ་མོ་ང་ཡོད། །

ཕྱི་གྲ་ཁ་ཡག་རྒྱུ་མེད་རུང་། །

ནང་གྲ་རྟིང་འཛོམས་པའི་ཝ་ཡིན། །

སྡེ་ཡག་པ་སྡེ་ལུང་དཀྱིལ་ན། །

སྙིང་རྗེ་བའི་རོགས་ལོ་ང་ཡིན། །

ཕྱི་མོ་སྒོ་ཡག་རྒྱུ་མེད་རུང་། །

ཞེ་སྣང་བ་མཐུན་པའི་རོགས་ཡིན། །

168

དགུང་སྔོན་པོའི་ལྷོ་ཕྱོགས་ཡག་གི །

ཆར་དལ་ལེ་བབས་ན་འདོད་གི །

འབྲུག་འུར་སེ་གྲག་ན་སྐྲག་གི །

སྡེ་ཆེན་པོའི་ལྷོ་ཕྱོགས་ཡག་གི །

རོགས་དལ་ལེ་རྩེད་ན་འདོད་གི །

གཏམ་མྱི་ཁ་འཁོར་ན་སྐྲག་གི །

169

རི་ཡག་པ་རི་རྒྱལ་ལྷུན་པོ་རེད། །

བྱ་ཡག་པ་ཀ་ལ་པིང་ཀ་རེད། །

རི་མི་འགུལ་ཁལ་མས་བསྡད་བཏང་ན། །

ཕྱི་འཁོར་ནས་འབབ་ཐབས་ང་ཡིས་བྱ། །

སྡེ་ཡག་པ་མཚོ་མོ་རང་འཁྱིལ་རེད། །

རོགས་ཡག་པ་མཚོ་ཁའི་མེ་ཏོག་རེད། །

རོགས་གཞན་ལ་མ་བརྩེས་བསྡད་བཏང་ན། །

ཕྱི་འཁོར་ནས་འགྲོག་རྔ་ང་ཡིས་སྐྱོང་། །

170

དགུང་འཛམ་གླིང་དྲོས་གི་ཉི་མ། །

ནངས་སྔ་མོ་ཚང་ནས་ཤར་ན། །

དགུང་སྔོན་པོ་དཀྱིལ་གི་རྒྱན་རེད། །

དུས་ཕྱི་དྲོ་ནུབ་ལ་བཞུད་དུས། །

བློ་མི་བདེ་སྤྱད་གི་གཞི་རེད། །

སྡེ་ཆེན་དཀྱིལ་གི་རོགས་ལོ། །

ཚིག་མགོ་མ་བཤད་ནས་རྩེ་དུས། །

ཞེ་སྣང་བ་སྐྱིད་གི་རྒྱན་རེད། །

ས་ལ་འོག་བརྒྱུད་ནས་འགྲོ་དུས། །

བློ་མི་བདེ་སྤྱད་གི་གཞི་རེད། །

171

ཕོ་ང་རང་གོས་ཆེན་ཕྱི་མ་བྱེད། །

མ་ཁྱོད་རང་གོས་ཆེན་ནང་མ་བྱོས། །

ཞེ་སྣང་བ་དར་སྐུད་ཕྲ་མོ་བྱེད། །

གཏམ་མྱི་ཁ་དབྱར་གསུམ་ཆར་ཆུ་བྱོས། །

ཕྱོགས་གང་ནས་འབབ་ན་འབབ་གི་ཆུག །

ཕོ་ང་རང་ཕ་བཟང་བུ་ཚ་བྱེད། །

མ་ཁྱོད་རང་ཞང་བཟང་ཚ་མོ་བྱོས། །

ཞེ་སྣང་བ་རྒྱ་དར་དཀར་བོ་བྱེད། །

གཏམ་མྱི་ཁ་རླུང་ནག་འཚུབ་མ་བྱེད། །

རླུང་གང་ནས་གཡུག་ན་གཡུག་གི་ཆུག །

172

སྟོད་དབུས་གཙང་ཉི་མ་ཤར་འདྲ་རེད། །

མགོ་གསེར་ཏོག་ཟླ་བ་ཚེས་འདྲ་རེད། །

ལྷ་མཇལ་རྒྱུའི་བསམ་པ་འཛིན་ན་འགྲོ། །

སྡེ་ཆེན་པོ་ནམ་མཁའ་འདྲ་འདྲ་རེད། །

རོགས་ཆུང་ལོ་ནམ་མཁའི་སྐར་མ་རེད། །

རོགས་བརྩེ་རྒྱུའི་བསམ་པ་འཛིན་ན་འགྲོ། །

173

དགུང་ཨ་སྔོན་མ་བརྡུངས་མཁར་ཞིག་རེད། །

འབྲུག་ཕོ་ཆུང་མ་བཞེངས་ལྷ་ཞིག་རེད། །

ཆར་བསིལ་མ་མི་འཛད་མཛོད་ཅིག་རེད། །

ལྷོ་འཛམ་བུ་གླིང་ལ་འབབ་གི་འགྲོ། །

སྡེ་ཆེན་པོ་མ་བརྡུངས་མཁར་ཞིག་རེད། །

རོགས་ཆུང་ལོ་མ་བཞེངས་ལྷ་ཞིག་རེད། །

ཁ་ལ་གཞས་མི་ཆད་མཛོད་ཅིག་རེད། །

ཆ་ཡོད་མེད་གཉིས་ཀར་རྩེ་ལ་འགྲོ། །

174

ཨ་ཡག་ཁྲ་ཡག་རྫ་ནས། །

རྭ་ཡག་གི་བྲེ་སེར་འབྲོང་མོ། །

མགོ་རུ་ཐུར་ཟངས་ཐུར་འདྲ་བོ། །

སྤང་སེར་བོར་བརྡར་གི་མ་འདུག །

དེ་བརྡར་ན་སྤང་རྩྭ་སྐམ་ལ། །

འབྲོང་རང་གི་རྭ་ཁ་ཟད་འགྲོ།

ཨ་ཡག་སྡེ་ཡག་གྲོང་ནས། །

ཚིག་ཡག་པའི་ཆུང་འདྲིས་དགའ་ལོ། །

ཁ་ཚིག་གསུམ་དར་སྐུད་འདྲ་བོ། །

ཕྱོགས་གཞན་ལ་འཐེན་གི་མ་འདུག །

དེ་འཐེན་ན་མྱི་ཁ་རྒོད་ལ། །

གཏམ་མྱི་ཁས་རླུང་རྟར་གནོད་འགྲོ།

175

ཁྱོད་ཕ་གིའི་རི་བོ་མཐོ་གི །

ང་ཚུར་ཁའི་རི་བོ་དམའ་གི །

རི་གཉིས་ཀར་མཐོ་དམའ་ཡོད་ན། །

བྱ་ཁྱུང་ཆེན་འབབ་ཐབས་མེད་གི །

ཁྱོད་ཕ་བཟང་བུ་ཚ་ཡག་གི །

ང་ཞང་བཟང་བུ་མོ་བཙོག་གི །

རོགས་འུ་གཉིས་ཡག་བཙོག་ཡོད་ན། །

ཞེ་སྣང་བ་མཐུན་ཐབས་མེད་གི །

176

རྟ་འདོ་བ་སྙིང་ལ་རྗེ་བོ། །

ཞོན་བཏང་ན་བྱ་ཡི་ཡན་རེད། །

བཙོངས་བཏང་ན་གསེར་སྲང་སྟོང་རེད། །

མ་བུ་མོ་སྙིང་ལ་རྗེ་བོ། །

བརྩེས་བཏང་ན་ཕ་མའི་ཡན་རེད། །

མཐུན་སོང་ན་དམར་ཆུང་སྲོག་རེད། །

177

དགུང་སྔོན་པོ་ཨ་དབྱིངས་ཀླད་ན། །

སྤྲིན་དཀར་བོས་སྒོ་ཟྭ་བརྒྱབ་ཡོད། །

ནང་འབྲུག་ཆུང་ཡོང་བའི་བར་ར། །

དགུང་ཉི་ཟླ་ཡོང་རུང་མི་འབྱེད། །

རོགས་ངེད་གཉིས་གངས་དཀར་སེམས་ལ། །

ཞེ་བསམ་པའི་དམ་ཚིག་བཞག་ཡོད། །

ངའི་རོགས་ལོ་ཡོང་བར་ར། །

ལྷ་ཚངས་པ་ཡོང་རུང་མི་འདུག །

178

ཆུ་ཆེན་ནོ་རྨ་ཆུ་ལི་མ་རེད། །

ཆུ་ཐད་གི་གཅོད་ནོ་ཆུ་བ་རེད། །

ཆུ་བརྗེད་རུང་ཆུ་བ་མི་བརྗེད་གི །

མཚན་རིང་མོ་དགུན་མཚན་སྐྱ་མོ་རེད། །

མཚན་གསལ་ལེ་གཏོང་ནོ་རོགས་ལོ་རེད། །

མཚན་བརྗེད་རུང་རོགས་ལོ་མི་བརྗེད་གི །

179

མུན་ནི་རུབ་ཁ་ལྷོ་ཡ་མ་ལྟ་མི། །

ལྷོ་ནི་ཆར་སྤྲིན་འཁྲིགས་ན་སྨྲེང་གི །

ནམ་ནི་ལངས་ཁ་རྫ་ཡ་མ་ལྟ་མི། །

རི་ནི་སྨུག་པས་བཏུམས་ན་སྨྲེང་གི །

རོགས་ནི་འགྲོ་ཁ་བདེ་མོ་མ་ཟེར་མི། །

སེམས་ནི་གངས་དཀར་ལྷག་ཏུ་སྨྲེང་གི །

180

ཁྱོད་ཆུ་ལེན་ཆུ་ཁར་ཡོང་ཁུལ་བྱོས། །

ངས་ཆུ་ནང་ཉ་མོ་བདའ་ཁུལ་བྱེད། །

རོགས་ངེད་གཉིས་དེ་ནས་ཐུག་ཐབས་བྱ། །

རོགས་དེ་ནས་ཐུག་ན་ཆི་མོ་རེད། །

ཁྱོད་ཐག་ཉེའི་བདག་མོ་ཡིན་ཁུལ་བྱོས། །

ང་ཐག་རིང་མགྲོན་པོ་ཡིན་ཁུལ་བྱེད། །

རོགས་ངེད་གཉིས་དེ་ནས་ཐུག་ཐབས་བྱ། །

རོགས་དེ་ནས་ཐུག་ན་ཆི་མོ་རེད། །

ཁྱོས་སྟོན་ཁའི་ཤྭ་བོ་བདའ་ཁུལ་བྱོས། །

ངས་སྒང་གི་གྱོ་མ་བསྐོ་ཁུལ་བྱེད། །

རོགས་ངེད་གཉིས་དེ་ནས་ཐུག་ཐབས་བྱ། །

རོགས་དེ་ནས་ཐུག་ན་ཆི་མོ་རེད། །

181

སྟོད་ཡོས་ནས་བྱ་བརྒྱ་འཕུར་ཐལ། །

དེའི་ནང་ན་རྨ་བྱ་མེད་གི །

བྱ་རྨ་བྱ་ཡོད་ན་ནོར་ཡ་མེད། །

སྒྲོ་ཐིག་ལེ་འབབ་ཚུལ་ཁ་ཁ་རེད། །

བར་གན་ནས་མི་བརྒྱ་གཤར་ཐལ། །

དེ་ནང་ན་ཆུང་འདྲིས་མེད་གི །

རོགས་ཆུང་འདྲིས་ཡོད་ན་ནོར་ཡ་མེད། །

ཁྲ་གོར་རེ་ལྟ་ཚུལ་ཁ་ཁ་རེད། །

སྨད་མོས་ནས་རྟ་བརྒྱ་གཤར་ཐལ། །

དེའི་ནང་ན་གྱི་ལང་མེད་གི །

རྟ་གྱི་ལང་ཡོད་ན་ནོར་ཡ་མེད། །

འགྲོས་གོམ་ལག་སྤོ་ཚུལ་ཁ་ཁ་རེད། །

182

ཕྱུག་པོའི་ལྷས་ར་ནང་ན། །

རོགས་ངེད་གཉིས་བར་དཀར་ཁ་ཆུ། །

ཕྱི་སྡེ་བའི་བལ་དཀར་འཐག་དགོས་ཟེར། །

འཐག་མི་ཉན་རོགས་ལོ་ཡིན་ན་གོ །

དྲིན་མ་ལོའི་མར་སྒམ་ནང་ན། །

རོགས་ངེད་གཉིས་མར་དཀར་གདར་རུ། །

ཕྱི་སྡེ་བས་མར་དཀར་བཞུ་དགོས་ཟེར། །

བཞུ་མི་ཉན་རོགས་ལོ་ཡིན་ན། །

ཕྱུག་པོའི་རྟ་རྡང་ནང་ན། །

རོགས་ངེད་གཉིས་རྟ་ལྕག་ལི་མ། །

ཕྱི་སྡེ་བའི་རྟ་ལྕགས་གཏོར་དགོས་ཟེར། །

གཏོར་མི་ཉན་རོགས་ལོ་ཡིན་ན། །

183

རྒོད་ཐང་དཀར་དུང་གི་གཤོག་པ་ཅན། །

ཁྱོད་འཕུར་ས་ཨ་སྔོན་དགུང་ཞིག་རེད། །

ཁྱོད་འབབ་ས་བྲག་དམར་དཀྱིལ་ཞིག་རེད། །

ཞེ་ཆགས་ས་རྒོད་ཕྲུག་ང་ཞིག་རེད། །

བྱ་ངང་བ་གསེར་གྱི་གཤོག་པ་ཅན། །

ཁྱོད་འཕུར་ས་མཚོ་སྟོད་ཡོས་ཤིག་རེད། །

ཁྱོད་འབབ་ས་མཚོ་མོའི་ལྡེམ་ཁུག་རེད། །

ཞེ་ཆགས་ས་ངང་ཕྲུག་ང་ཞིག་རེད། །

སྐྱེས་ཤར་ལུ་དུང་གི་སོ་སྒོ་ཅན། །

ཁྱོད་འགྲོ་ས་སྡེ་ལུང་སྟོད་ཅིག་རེད། །

ཁྱོད་འདུག་ས་སྡེ་ཆེན་དཀྱིལ་ཞིག་རེད། །

ཞེ་ཆགས་ས་རོགས་ལོ་ང་ཞིག་རེད། །

184

ང་རྟ་བརྒྱ་མེད་ད་རྟ་གཅིག་ཡོད། །

རྟ་གཅིག་པུ་ནམ་མཁའི་བྱ་ཞིག་རེད། །

བྱ་འདྲ་འདྲའི་གཤོག་པ་མེད་ད་གོ །

འགྲོས་གོམ་ལག་བྱ་ད་བྱ་ཞིག་རེད། །

ང་བོའུ་བརྒྱ་མེད་ད་བོའུ་གཅིག་ཡོད། །

བོའུ་གཅིག་པུ་གནམ་ལྕགས་ཐོག་ཅིག་རེད། །

ཐོག་ཡིན་ན་ཐོག་རྫས་མེད་གི་ད། །

བོའུ་ཆགས་འབབ་ཐོག་ད་ཐོག་ཞིག་རེད། །

ང་རོགས་བརྒྱ་མེད་ད་རོགས་གཅིག་ཡོད། །

རོགས་གཅིག་པུ་སྟོན་པའི་སྐུ་ཞིག་རེད། །

སྐུ་ཟེར་ནས་དངོས་གྲུབ་མེད་གི་ད། །

རོགས་ཞེ་འདང་སྐུ་ད་སྐུ་ཞིག་ཡིན། །

185

ཝ་ཡག་པ་ཝ་ལུང་ཉིན་ན་ཡོད། །

བོའུ་ཁྲ་རིང་ཁུར་ད་བདའ་ནེ་འགྲོ། །

རྟ་ཡག་པ་རྟ་བརྒྱའི་གྲས་ན་ཡོད། །

སྲབ་སིལ་མ་ཟུངས་ད་འཛིན་གི་འགྲོ། །

རོགས་ཡག་པ་སྡེ་ཆེན་དཀྱིལ་ན་ཡོད། །

ཚིག་སྙན་མོ་ཟུངས་ད་རྩེ་གི་འགྲོ། །

186

རྒོད་ཐང་དཀར་དུང་གི་གཤོག་པ་ཅན། །

ཁྱོས་རྫ་རི་གཡས་སྐོར་གཡོན་སྐོར་རེད། །

རྫ་བསམ་ནས་བསྐོར་ནི་མ་རེད་ད། །

བྲག་དཀར་ཆུང་བསམ་ནས་བསྐོར་ནི་རེད། །

རྟ་གྱི་ལང་རྔ་མ་ལོང་མདུད་ཅན། །

ཁྱོས་སྤང་རི་གཡས་སྐོར་གཡོན་སྐོར་རེད། །

སྤང་བསམ་ནས་བསྐོར་ནི་མ་རེད་ད། །

རྩྭ་འཇག་མ་བསམ་ནས་བསྐོར་ནི་རེད། །

སྐྱེས་ཤར་ལུ་དུང་གི་སོ་སྒོ་ཅན། །

ཁྱོས་སྡེ་རུ་གཡས་སྐོར་གཡོན་སྐོར་རེད། །

སྡེ་བསམ་ནས་བསྐོར་ནི་མ་རེད་ད། །

རོགས་ཆུང་ལོ་བསམ་ནས་བསྐོར་ནི་རེད། །

187

ཤིང་ཤུག་པའི་ཁ་ལུང་ཚེར་རེད། །

ང་ཚེར་གཉིས་བར་གི་བྱེའུ་རེད། །

སྒྲོ་བརྐྱངས་ནས་འཕུར་ཚུལ་མེད་པ། །

བྱེའུ་འཇོལ་མོའི་ཞེ་ན་ལོས་ཡོད། །

188

འདིའི་ན་ཞར་ཁ་གང་འདམ་རེད། །

ང་འདམ་གཉིས་བར་གི་རྟ་རེད། །

ཁ་ལྷོད་ནས་རྒྱུགས་ཚུལ་མེད་པ། །

རྒོད་གཞི་མོའི་ཞེ་ན་ལོས་ཡོད། །

འདིའི་ཕྱི་སྡེ་ཁྲ་མོ་དགྲ་རེད། །

ང་ནང་སྡེ་བཟའ་བ་སྲིན་རེད། །

ང་དགྲ་སྲིན་བར་གི་མྱི་རེད། །

རོགས་ཆུང་ལོའི་ཞེ་ནས་ལོས་ཡོད། །

189

འབྲུག་ལྷོ་སྟོད་གྲགས་ནི་བོ་བདེན་གི་ར། །

ཆར་ལྷོ་སྨད་འབབ་གི་ཨེ་ཡོད་ད། །

ཆར་ལྷོ་སྨད་འབབ་གི་མེད་ན་འོ། །

འབྲུག་ལྷོ་སྟོད་གྲགས་ནི་བོ་དོན་མེད་རེད། །

ས་མཐའ་ཆུ་ཡིས་དྲོས་ནོ་བོ་བདེན་གི་ར། །

རྩྭ་རྩི་ཏོག་རྒྱས་གི་ཨེ་ཡོད་ད། །

རྩྭ་རྩི་ཏོག་རྒྱས་གི་མེད་ན་འོ། །

འདིའི་ཆུ་མཐའ་དྲོས་ནི་བོ་དོན་མེད་རེད། །

190

རོགས་ང་ཡིས་དྲན་རྒྱུའི་ཡ་བ་ཞིག །

རོགས་ཁྱོད་ཀྱིས་དྲན་གི་ཨེ་ཡོད་ད། །

རོགས་ཁྱོད་ཀྱིས་དྲན་གི་མེད་ན་འོ། །

རོགས་ང་ཡིས་དྲན་ནི་བོ་དོན་མེད་རེད། །

191

ངའི་མགོ་ན་ཡོད་ནི་བོ་ཅ་ལ་རེད། །

དེའི་མན་ན་ཡོད་ནི་བོ་ཝ་དམར་རེད། །

ངའི་ཝ་དམར་མ་ལོའི་ཁལ་མ་རེད། །

དྲིན་མ་ལོའི་བསམ་པ་ཁྱོད་ལ་བཅོལ། །

ངའི་སྐེ་ན་ཡོད་ནི་བོ་གའུ་རེད། །

དེའི་མན་ན་ཡོད་ནི་བོ་སྲུང་འཁོར་རེད། །

ངའི་སྲུང་འཁོར་སྲོག་གི་སྐྱ་ཡ་རེད། །

སྲོག་དམར་བོའི་བསམ་པ་ཁྱོད་ལ་བཅོལ། །

ངའི་སྐེད་ན་ཡོད་ནི་བོ་ཆབ་མ་རེད། །

དེའི་མན་ན་ཡོད་ནི་བོ་བཞོ་ལུང་རེད། །

ངའི་བཞོ་ལུང་མ་ལོའི་ཁལ་མ་རེད། །

དྲིན་མ་ལོའི་བསམ་པ་ཁྱོད་ལ་བཅོལ། །

192

ཤིང་ཤུག་དཀར་བྲག་དམར་སྐེད་ན་ཡོད། །

འདིའི་སྣ་ལོ་གཡུ་སྨུག་ཐང་ན་ཡོད། །

ལོ་གསུམ་མ་འཐུ་སར་མ་སོང་རུང་། །

ཤིང་སྤེན་མ་མི་འབུད་ཁས་ལེན་ཡིན། །

ཆུ་དྭངས་མོ་རྫ་ལུང་སྟོད་ན་ཡོད། །

འདིའི་ཆུ་རྔ་ཤེལ་དཀར་འོབ་ན་ཡོད། །

ལོ་གསུམ་མ་བཅུ་སར་མ་ཐོན་རུང་། །

ཆུ་འདམ་ཆུ་མི་འཐུང་ཁས་ལེན་ཡིན། །

རོགས་མཐུན་མི་བཟའ་གཉིས་བར་ན་ཡོད། །

ཚིག་ཅི་བཤད་རང་རང་ཞེ་ན་ཡོད། །

ལོ་གསུམ་མ་རྩེ་སར་མ་ཐུག་རུང་། །

རོགས་གཞན་པ་མི་བརྩེ་ཁས་ལེན་ཡིན། །

192

ནགས་རྒྱ་རྫོང་ཁྱ་མ་སྣེ་ཆག་རེད། །

ལྷམ་དྲ་བུག་མ་བོ་གྱོན་ཤེས་བྱོས། །

ཐང་ཨ་ཆེན་རྡོ་ད་སྤོ་ཐོ་རེད། །

རྟ་གོམ་པ་མ་བོ་འཁྱེར་ཤེས་བྱོས། །

སྡེ་ཨ་ཆེན་མཁའ་ད་དབྱེན་མཆུ་རེད། །

རོགས་མཛའ་མཐུན་མ་བོ་རྩེ་ཤེས་བྱོས། །

194

ངའི་ཆུང་འདྲིས་རོགས་ལ་ཤོད་ད། །

ངས་ནགས་རི་བརྒྱུད་ནས་བུད་ཐལ་རྫོས། །

ནགས་རྒྱ་རྫོང་དཀྱིལ་ནས་སྐྱིད་གི་ད། །

བྱ་ཁུ་བྱུག་གྲགས་དུས་སྨྲེང་གི་རྫོས། །

ངའི་ཆུང་འདྲིས་རོགས་ལ་ཤོད་ད། །

ངས་སྤང་རི་བརྒྱུད་ནས་བུད་ཐལ་རྫོས། །

སྤང་མེ་ཏོག་སྐྱེ་དུས་སྐྱིད་གི་ད། །

ཆར་སིལ་མ་བབས་དུས་སྨྲེང་གི་རྫོས། །

ངའི་ཆུང་འདྲིས་རོགས་ལ་ཤོད་ད། །

ངས་སྡེ་རུ་བརྒྱུད་ནས་བུད་ཐལ་རྫོས། །

སྡེ་ཁ་ཞེང་ཆེ་དུས་སྐྱིད་གི་ད། །

རོགས་ཆུང་ལོ་དྲན་དུས་སྨྲེང་གི་རྫོས། །

195

ངས་འདོ་རིགས་རྟ་ཕོའི་གོང་གི །

ཞར་ཞོར་ར་དྲན་རྒྱུ་བོ་ཁྱོད་རེད། །

ཁྱོད་གོང་ཤེས་དཔོན་ལོ་ཞིག་གི །

ངས་དྲན་གི་ཡོད་ནི་བོ་ཆེ་ཤེས། །

ངའི་དྲིན་ཆེན་མ་ལོས་ཟེར་གི །

ཞར་ཞོར་ལ་བཤད་རྒྱུ་བོ་ཁྱོད་རེད། །

ཁྱོད་སྡེ་ཆེན་སྡེ་བའི་དཀྱིལ་ན། །

ངས་བཤད་གི་ཡོད་ནི་བོ་ཆེ་ཤེས། །

ངའི་ཉལ་ས་གསེར་གཞོང་ནང་ན། །

ངས་སྔས་མགོའི་རྨི་ལམ་ཁྱོད་རེད། །

ཁྱོས་རྒྱུ་ཆེན་ཆུང་མའི་རྩིབ་ན། །

ངས་རྨིས་གི་ཡོད་ནི་བོ་ཆེ་ཤེས། །

196

རྟ་འདོ་བ་རྟ་འགྲིན་དམར་བོས་སྲུང་། །

རྒྱུག་གོམ་པ་རྨ་ཆུ་ལི་མས་སྲུང་། །

དབུས་སེར་བོ་ཟེར་ར་སྨོན་ལམ་རྒྱག །

རྟ་ཐོབ་བྱ་མེད་རུང་བསམ་པ་རེད། །

རོགས་ཆུང་ལོ་ཡིད་བཞིན་ནོར་བུས་སྲུང་། །

ཁ་ཚིག་གསུམ་རྗེ་བཙུན་སྒྲོལ་མས་སྲུང་། །

ཁྱིམ་བཟའ་ཚང་ཟེར་ར་སྨོན་ལམ་རྒྱག །

རོགས་ཐོབ་བྱ་མེད་རུང་བསམ་པ་རེད། །

197

དགོན་གྲུ་བཞི་གསེར་གྱི་ཅོད་པན་ཅན། །

དེའི་ནང་ན་བླ་སྤྲུལ་ཆོས་གསུམ་འཛོམས། །

བན་སེར་མོ་སྣང་བ་སྐྱིད་དུས་རེད། །

ཆོས་ཀུན་རིག་རྒྱུན་ཆད་མེད་པར་ཤོག །

དགུང་ཨ་སྔོན་འཇའ་སྤྲིན་ནོར་བུའི་ཁང་། །

དེའི་ནང་ན་ཉི་ཟླ་སྐར་གསུམ་འཛོམས། །

འབྲུག་ཕོ་ཆུང་སྣང་བ་སྐྱིད་དུས་རེད། །

ཆར་སིལ་མ་རྒྱུན་ཆད་པར་ཤོག །

སྦྲ་གྲུ་བཞི་གསེར་གྱི་ཀ་ར་ཅན། །

དེའི་ནང་ན་ཕ་ཁུ་སྤུན་གསུམ་འཛོམས། །

མ་སྲུ་མོའི་སྣང་བ་སྐྱིད་དུས་རེད། །

དཀར་འོ་མ་རྒྱུན་ཆད་མེད་པར་ཤོག །

198

རྫ་ཁྲ་ཡག་གསང་ལམ་ཕྲ་མོ་ནས། །

འབྲོང་བྲེ་ལོ་གཤར་གི་གཤར་ལམ་དེ། །

གྲོང་རྔོན་པའི་ཁྲིམས་ཁ་བཙན་ས་རེད། །

ཁྲིམས་ཁྱོས་ར་རྩིས་དང་ངས་ར་བརྩི། །

ཁྲིམས་བརྩི་བརྩི་མེད་ལ་གཏོར་དང་ན། །

འབྲོང་བྲེ་ལོའི་སྔོན་གི་ལས་དབང་རེད། །

སྡེ་ཆེན་པོ་གསང་ལམ་གོང་མ་ནས། །

རོགས་ཆུང་ལོ་རྩེད་གི་རྩེད་ལམ་དེ། །

རྒྱ་ནག་པོའི་ཁྲིམས་ཁ་བཙན་ས་རེད། །

ཁྲིམས་ཁྱོས་ར་རྩིས་དང་ངས་ར་བརྩི། །

ཁྲིམས་བརྩི་བརྩི་མེད་ལ་གཏོར་དང་ན། །

རོགས་ཆུང་ལོའི་སྔོན་གི་ལས་དབང་རེད། །

199

རྟ་འདོ་བའི་བཟང་ངན་མི་ཤེས། །

རྐང་སུག་བཞིར་དཔྱད་པ་བཏང་ན། །

རྒྱུག་ལོས་ཡོད་འདོད་གི་རྟ་རེད། །

ས་སོག་པོ་ཐུར་ལ་འཁྱེར་ན། །

ཁྱོད་ས་ན་བློ་གཏད་ཨེ་ཡོད། །

རོགས་དེང་ཐོག་བཟང་ངན་མི་ཤེས། །

ཚིག་བཤད་ནོ་དཔྱད་པ་བཏང་ན། །

ཁྲེལ་ལོས་ཡོད་འདོད་གི་རོགས་རེད། །

ཕྱི་གླིང་ཡུལ་མྱི་ཁས་བསྐོར་དུས། །

ཁྱོད་ས་ན་བློ་གཏད་ཨེ་ཡོད། །

200

རྫ་ཟུར་གསུམ་ཟུར་ཁ་རིག་དུས། །

འབྲོང་རྭ་ཁ་ཅན་པོ་དྲན་གི །

རྐང་རྨིག་བཞིས་རྫ་རི་འགྲིམས་དུས། །

རང་སྒོ་ཟོག་མིན་ནོ་སྨྲེང་གི །

སྡེ་ཟུར་གསུམ་ཟུར་ཁ་རིག་དུས། །

རོགས་ཞེ་འདང་དམར་མ་བོ་དྲན་གི །

ཚིག་སྙན་པོའི་མགོ་ལུང་སྒྲོག་དུས། །

རོགས་ལྷན་འདུག་མིན་ནོ་སྨྲེང་གི །

201

སྟོད་ལྷ་ཡུལ་ཁམས་གི་ཉི་ཟླ། །

ནམ་མུན་ནག་གསལ་གི་སངས་རྒྱས། །

སྤྲིན་ནག་པོའི་བསམ་པ་ནག་གི །

འོད་བར་སྣང་ཁམས་ནས་འདོད་གི །

རླུང་བསེར་བུ་བར་ལ་འཕྲད་ན། །

འོད་མི་རྒྱག་བསམ་པ་མེད་གི །

གྲོང་སྡེ་ཆེན་དཀྱིལ་གི་རོགས་ལོ། །

ནམ་རིང་མོ་གཅོད་གི་དགའ་ལོ། །

ཡུལ་རྒྱལ་བློན་བསམ་པ་ནག་གི །

རོགས་ད་ཐེངས་ཐུག་དབང་མ་བྱིན། །

ཚིག་སྔར་བཤད་སྟེང་ནས་བསྡད་ན། །

རོགས་མི་ཐུག་བསམ་པ་མེད་གི །

202

དགུང་ཨ་སྔོན་འདྲ་བའི་སྐྱིད་པོ་ཞིག །

དཀར་བོ་སྤྲིན་གྱི་གུར་ཞིག་ཕུབ། །

གུར་སྒོ་ཕོ་ཆུང་འབྲུག་གིས་ཕྱེས། །

འཇའ་ཚོན་སྣ་ལྔའི་མདུན་འཇོག་བཞག །

སྐར་ཕྲན་མང་བོས་སྡེར་ཁ་བསྒྲིགས། །

འབྲུག་སྟོང་གསུམ་གྲག་ནས་མགྲོན་པོ་བོས། །

དགུང་ཉི་ཟླ་གཉིས་ཀ་མགྲོན་ལ་ཡོང་། །

འབྲུག་ཕོ་ཆུང་ལངས་ནས་སྒོ་ཆང་བཟུང་། །

སྦྲང་ཆར་ཟིལ་མ་ས་ལ་བབས། །

འབྲུ་རིགས་སྣ་ལྔའི་ལོ་འདབ་རྒྱས། །

203

སྟོད་སྤང་དཀར་ཁ་ཞེང་ཆེ་རེ་བལྟས། །

ང་ན་ནིང་སྤང་ལ་ཡོང་དུས་སུ། །

ངའི་མགོ་ལ་འགྲིག་པའི་སྲབ་ཅིག་བསྐོན། །

རྒྱབ་ལ་བདེ་བའི་སྒ་ཞིག་ཁུར། །

དྲུག་ལ་བྱམས་ནས་རྨེད་ཅིག་བཞག །

རྟ་རྒྱུགས་རོགས་མེད་ལ་སྒུག་ནས་བསྡད། །

ཕྱི་ཁྲོམ་པ་ན་ཟླ་མང་རེ་བལྟས། །

ང་ན་ནིང་ཡུལ་ནས་ཡོང་དུས་སུ། །

ངའི་མགོ་ལ་འགྲིག་པའི་ཞྭ་ཞིག་གོན། །

ལུས་ལ་བྱམས་པའི་གོས་ཤིག་གོན། །

རྐང་ལ་བདེ་བའི་ལྷམ་ཞིག་གོན། །

གླུ་ལེན་རོགས་མེད་ལ་སྒུག་ནས་བསྡད།

204

གླུ་སྐྱིད་པོ་ལེན་ན་སྐྱིད་པོ་ལེན། །

འདོ་རིག་རྟ་ཡི་བརླ་ཤ་སྦོམ། །

བརླ་ཤ་སྦོམ་རུང་རྨིག་སྣེ་ཕྲ། །

སྟོད་སྤང་ལམ་བཅད་ན་དཀའ་མོ་རེད། །

གླུ་སྐྱིད་པོ་ལེན་ན་སྐྱིད་པོ་ལེན། །

མ་སྲུ་མོ་ཚང་གི་ལྕེ་རྟིང་སྦོམ། །

ལྕེ་རྟིང་སྦོམ་རུང་ལྕེ་སྣེ་ཕྲ། །

གླུ་ཤགས་ལ་སོང་ན་དཀའ་མོ་རེད། །

205

དགུང་ཨ་སྔོན་གནའ་སྐྱིད་ད་སྐྱིད་རེད། །

སྨིན་དྲུག་ཕྲ་མོ་བག་མ་རེད། །

ཐོ་རེངས་སྐར་ཆེན་བག་རོགས་རེད། །

གཡུ་འབྲུག་སྔོན་མོ་མག་པ་རེད། །

ཆར་བསུ་མ་འཛོམས་ན་ཇེ་སྐྱིད་རེད། །

སྡེ་ཆེན་པོ་གནའ་སྐྱིད་ད་སྐྱིད་རེད། །

གོས་ཚ་རུ་གོན་ནོ་བག་མ་རེད། །

གཡུ་བྱུ་རུ་འདོགས་ནོ་བག་རོགས་རེད། །

མགོ་ཝ་ཞྭ་གོན་ནོ་མག་པ་རེད། །

ཁ་ཇ་ཆང་འཛོམས་ན་ཇེ་སྐྱིད་རེད། །

206

རྟ་བརྒྱ་སྤང་ལ་ཚོགས་དུས་གི །

རྟ་ཡོད་སེམས་འདི་སྐྱ་མོ་ལམ། །

ལ་རིང་བོ་བཅད་ན་ཇེ་སྐྱིད་རེད། །

རྟ་མེད་སེམས་དེ་གོར་མོ་རྡོ། །

རྡོ་ཁ་ལོ་བསྒོར་ན་ཇེ་ལྗིད་རེད། །

ན་ཟླ་ཁྱིམ་ལ་ཚོགས་དུས་གི །

གླུ་ཡོད་སེམས་འདི་མངར་མོ་ཆང་། །

ཆང་འཐུང་གིན་འཐུང་གིན་ཇེ་སྐྱིད་རེད། །

གླུ་མེད་སེམས་དེ་དཀར་པོ་ཁངས། །

ཁངས་ལྷབ་ལྷུབ་བབས་ན་ཇེ་མཐུག་རེད། །

207

རི་གཅིག་ལ་རྩེ་མོ་གཉིས་ཡོད། །

རྩེ་གོང་མའི་མགོ་ནས་བལྟས་ན། །

སེར་ལམ་མེར་དབུས་གཙང་རིག་གི །

དབུས་ཇོ་བོའི་བྱིན་རླབས་བསམ་ན། །

ཕྱག་འཚལ་རྒྱུར་བྲེལ་བ་ལངས་གི །

རི་གཅིག་ལ་རྩེ་མོ་གཉིས་ཡོད། །

རྩེ་ཞོལ་མའི་མགོ་ནས་བལྟས་ན། །

ཁྲ་གསལ་ལེར་སྡེ་བ་རིག་གི །

རོགས་ཆུང་ལོའི་ཞེ་འདང་བསམ་ན། །

ཚིག་བཤད་རྒྱུར་བྲེལ་བ་ལངས་གི །

208

སྟོད་སྤང་དཀར་ཀླད་གི་སྦྲ་ཕུབ་ཚོ། །

སྦྲ་ཕུབ་ན་ཆོན་ཐག་སུམ་སྐྱ་བྱོས། །

རླུང་བསེར་བུའི་བསམ་པ་བཙོག་ནི་གི །

རྫོགས་ལོས་དང་མིན་ན་མི་འདོད་གི །

རོགས་ཆུང་ལོ་སྙིང་ལ་རྗེ་བོ། །

རོགས་འགྲོག་ན་ཚིག་རྐང་སྡེབ་ཡག་བྱོས། །

སྡེ་ན་ཟླའི་བསམ་པ་བཙོག་ནི་གི །

གཏོར་ལོས་དང་མིན་ན་མི་བསམ་གི །

209

རི་བུམ་པ་ཕྱི་མཆོར་ནང་མཆོར་རེད། །

ཕྱི་འཁོར་ར་བྲག་དང་ཤུག་པ་རེད། །

ནང་འཁོར་ར་རྫ་ཆུ་བསིལ་མ་རེད། །

རི་གང་མཆོར་གང་ན་ཡོད་རུང་། །

བྱ་གང་ཡག་མགོ་ནས་འཁོར་རུང་། །

རི་བུམ་པ་ཡིད་ནས་མི་བརྗེད། །

རོགས་ཆུང་ལོ་ཕྱི་མཆོར་ནང་མཆོར་རེད། །

ཕྱི་མཆོར་བ་ཡག་དང་མོ་སྒོ་རེད། །

ནང་མཆོར་བ་འདང་དང་ཞེ་རྩིས་རེད། །

རོགས་གང་མཆོར་གང་ན་ཡོད་རུང་། །

ཞེ་གང་མཐུན་རྩིབ་ནས་རྩེ་རུང་། །

རོགས་ཆུང་ལོ་ཡིད་ནས་མི་བརྗིད། །

210

ནངས་སྔ་མོ་ཉི་རྩེ་རྒྱག་དུས། །

ངས་ཅི་དྲན་ཡང་མོ་གོས་དྲན། །

གོས་འབྲུག་མ་ཟི་ལིང་མཁར་རེད། །

དེའི་མི་ཚད་ཁེ་པའི་ལག་རེད། །

གོས་གོན་གི་དབང་སྐལ་མེད་ནོ། །

ངས་མ་བཤད་ཁྱོས་ར་ལོས་ཤེས། །

དགུང་ས་རྩ་རུབ་ནས་ཡོང་དུས། །

ངས་ཅི་དྲན་ཆུང་ལོ་ཁྱོད་དྲན། །

རོགས་ཆུང་ལོ་ཐག་རིང་ཡུལ་རེད། །

དེའི་མི་ཚད་རྒྱ་ནག་རྩིབ་རེད། །

རོགས་འགྲོག་གི་དབང་སྐལ་མེད་ནོ། །

ངས་མ་བཤད་ཁྱོས་ར་ལོས་ཤེས། །

211

སྟོད་ཁ་ལམ་ཉུལ་གི་གསང་ལམ་ནས། །

འབྲོང་ཁྱུ་རེ་གཤར་ནས་འགྲོ་དུས། །

ན་མེ་ཏོག་འབྲས་བུའི་ཡང་ལོང་ནས། །

རྩྭ་ཁམ་གསུམ་ཟོས་པ་ཡིད་ལ་དྲན། །

སྡེ་ཁ་ལམ་བརྒྱུད་གི་གསང་ལམ་ནས། །

རོགས་བསྐོར་རེ་རྩེད་ནས་འགྲོ་དུས། །

དགུང་ས་རྩ་རུབ་གི་ཡང་ལོང་ནས། །

ཤ་མཆིན་པ་གླན་ནོ་ཡིད་ལ་དྲན། །

212

མཛོ་ཁྱུང་དཀར་སྙིང་ལ་རྗེ་བོ། །

རྡང་གཅིག་ལ་འདོག་དབང་མེད་ནོ། །

ས་ཡིན་རུང་སེམས་ནས་ལོས་གསལ། །

ཁིས་གཅིག་ནས་ཚོང་བ་གཤར་དུས། །

སུ་ཡིན་རུང་སྨོན་ལམ་དེར་འདེབས། །

213

མཐོ་ལ་རི་རྒྱལ་ལྷུན་པོ་མཐོ། །

ཡངས་ལ་དགུང་སྔོན་གནམ་གྱིས་ཡངས། །

མཐོ་ཡངས་འཛོམས་པའི་གླུ་ཞིག་ལེན། །

ཕྱུག་ལ་ཙན་དན་ནགས་ཀྱིས་ཕྱུག །

དཔའ་ལ་དམར་ཡག་སྟག་གིས་དཔའ། །

དཔའ་ཕྱུག་འཛོམས་པའི་གླུ་ཞིག་ལེན། །

214

གྲལ་གོང་མའི་གྲལ་འདི་ཁྱུང་གི་གྲལ། །

ཁྱུང་གི་རལ་ནོར་གཙུག་ན་ཡོད། །

གྲལ་བར་མའི་གྲལ་འདི་སྟག་གི་གྲལ། །

སྟག་གི་འཛུམ་དྲུག་ལུས་ན་ཡོད། །

གྲལ་ཞོལ་མའི་གྲལ་འདི་གཟིག་གི་གྲལ། །

གཟིག་གི་ཨ་ལོང་མཆན་ན་ཡོད། །

215

སྟོད་ཀྱི་རི་འདི་འཁྱིལ་ནོ་གན། །

གནག་མོ་ནོར་གྱི་ཕ་ས་རེད། །

ཞོ་འོ་མ་གཉིས་ཀྱི་གཞི་མ་རེད། །

མ་འཐུང་ཡིད་ན་འགྲངས་སེ་ཡོད། །

བར་གྱི་སྤང་རི་འཁྱིལ་ནོ་གན། །

གཡང་དཀར་ལུག་གི་ཕ་ས་རེད། །

གོས་ཕྲུག་གཉིས་ཀྱི་གཞི་མ་རེད། །

མ་གོན་ལུས་ན་དྲོད་ཅིག་ཡོད། །

སྨད་ཀྱི་ས་ཞིང་འཁྱིལ་ནོ་གན། །

གྲོ་ནས་གཉིས་ཀྱི་ཕ་ས་རེད། །

ཇ་ཆང་གཉིས་ཀྱི་གཞི་མ་རེད། །

མ་བཏུང་ཡིད་ན་བཟི་སེ་ཡོད། །

216

སྐུ་ཐོག་སྐྱིད་དེ་ཉི་མ་ཤར། །

སྐུ་འདབས་དབྱངས་མོ་ཆོས་ཀྱིས་བསྐོར། །

སྐུ་ནང་བླ་མའི་སྐུ་ཚེ་བརྟན། །

མཁར་ཁ་སྐྱིད་དེ་ཉི་མ་ཤར། །

མཁར་འདབས་ཡངས་མོ་དམག་གིས་བསྐོར། །

མཁར་ནང་རྒྱལ་བོའི་སྐུ་ཚེ་བརྟན། །

217

རི་སེར་བོའི་མགོ་ལ་དར་སེར་བརྒྱན། །

དར་སེར་བོ་རླུང་གིས་ཡར་སྐྱོད་བྱེད། །

བན་སེར་མོའི་བསྟན་པ་ཡར་དར་རེད། །

རི་དཀར་བོའི་མགོ་ལ་དར་དཀར་བརྒྱན། །

དར་དཀར་བོ་རླུང་གིས་ཡར་སྐྱོད་བྱེད། །

བོད་དཀར་བོའི་བསྟན་པ་ཡར་དར་རེད། །

རི་སྨུག་པོའི་མགོ་ལ་དར་སྨུག་བརྒྱན། །

དར་སྨུག་པོ་རླུང་གིས་ཡར་སྐྱོད་བྱེད། །

བོད་དཀར་བོའི་བསྟན་པ་ཡར་དར་རེད། །

218

སྟོད་ཀྱི་རི་འདི་སྟོན་པའི་རི། །

སྟོན་པའི་རི་ལ་ཕྱག་གསུམ་འཚལ། །

བར་གྱི་ཐང་འདི་དཀྱིལ་འཁོར་ཐང་། །

དཀྱིལ་འཁོར་ཐང་ལ་སྐོར་གསུམ་རྒྱག །

སྨད་ཀྱི་མཚོ་འདི་མར་ཁུའི་མཚོ། །

མར་ཁུའི་མཚོ་ལ་སྡོང་གསུམ་འཛུགས། །

219

སྟོད་བ་གམ་སེར་བོ་གསེར་གྱི་རི། །

གསེར་གྱི་རི་ལ་ཉི་མ་ཤར། །

རི་ཞིག་ལ་ཤར་ན་རྒྱལ་ཁམས་དྲོ། །

བ་སོ་དཀར་བོ་དུང་གི་རི། །

དུང་གི་རི་ལ་ཟླ་བ་ཚེས། །

རི་ཞིག་ལ་ཚེས་ན་རྒྱལ་ཁམས་གསལ། །

སྨད་མདའ་སྨུག་པོ་མཆོང་གི་རི། །

མཆོང་གི་རི་ལ་མར་ཁུ་འཁྱིལ། །

རི་ཞིག་ལ་འཁྱིལ་ན་རྒྱལ་ཁམས་སྣུམ། །

220

སེར་བོ་གསེར་གྱི་ཁྲི་ཐོག་ན། །

ཡོན་ཏན་ཅན་གྱི་བླ་མ་སྐྱིད། །

གོམ་པ་ཅན་གྱི་རྟ་ཐོག་ན། །

སྐྱ་རྩལ་ཅན་གྱི་བུ་ཆུང་སྐྱིད། །

རི་མོ་ཅན་གྱི་གོས་ནང་ན། །

མགྲོན་ལས་ཅན་གྱི་སྲིང་ཆུང་སྐྱིད། །

221

དབྱར་ཟླ་གསུམ་གྱི་དང་བོ་ལ། །

མེ་ཏོག་སེར་ཆེན་ཁ་ལ་ཟེའུ་འབྲུ་འཁྲུངས། །

དེ་དབྱར་གསུམ་ལྷ་ཡི་མཆོད་པ་རེད། །

དབྱར་གསུམ་ལྷ་ལ་མ་ཕུལ་ན། །

དབྱར་གསུམ་ཚད་པས་འཁྱེར་རྒྱུ་རེད། །

སྟོན་ཟླ་གསུམ་གྱི་དང་པོ་ལ། །

རྩྭ་ཚིགས་དྲུག་རྩེ་ལ་འབྲུ་དྲུག་འཁྲུངས། །

དེ་སྟོན་གསུམ་ལྷ་ཡི་མཆོད་པ་རེད། །

སྟོན་གསུམ་ལྷ་ལ་མ་ཕུལ་ན། །

སྡེ་བརྒྱད་ཆར་གྱིས་འཁྱེར་རྒྱུ་རེད། །

དགུན་ཟླ་གསུམ་གྱི་དང་བོ་ལ། །

ཆུ་རྒྱ་མཚོའི་ཁ་ལ་འགྲམ་དར་ཆགས། །

དེ་དགུན་གསུམ་ལྷ་ཡི་མཆོད་པ་རེད། །

དགུན་གསུམ་ལྷ་ལ་མ་ཕུལ་ན། །

དགུན་གསུམ་རྡུལ་གྱིས་འཁྱེར་རྒྱུ་རེད། །

222

རི་མཐོན་པོའི་མགོ་ལ་འཇའ་ཞིག་ཤར། །

ལྷ་བླ་མར་མཇལ་གི་རྟེན་འབྲེལ་རེད། །

ཆུ་རྨ་ཆུའི་ཁ་ལ་རྨ་དར་ཆགས། །

ཚོང་ཁེ་བ་ཡོད་གི་རྟེན་འབྲེལ་རེད། །

རྩྭ་རྩི་ཤིང་མགོ་ལ་ཟེའུ་འབྲུ་ཆགས། །

ཟས་སྦྲང་རྩི་ཡག་གི་རྟེན་འབྲེལ་རེད། །

223

སྟོད་དབུས་གཙང་བླ་མ་སྐུ་ཡོན་ཅན། །

གདུགས་སེར་བོའི་འོག་ནས་བཀའ་ཆོས་གསུང་། །

བར་ཨ་མདོའི་ཨ་ཁུ་སྐུ་ཚེ་ཅན། །

འདུ་ཚོགས་ཁྲོམ་ནས་ཁ་མཚར་གསུང་། །

སྨད་རྒྱ་ནག་རྒྱལ་བོ་སྐུ་བསོད་ཅན། །

ལྕགས་མཁར་ནང་ནས་ལས་འབྲས་གསུང་། །

224

དབུས་ཇོ་བོ་ཡིད་བཞིན་ནོར་བུ་འདི། །

བཟོ་རྒྱལ་བི་ཤྭ་ཀརྨས་བཞེངས། །

སྟོད་ལྷ་ཆེན་ཚངས་པས་སྦྱིན་བདག་བྱས། །

ལྷ་ཤྰཀྱ་ཐུབ་པས་རབ་གནས་བྱས། །

ལྷ་བྱིན་རླབས་ཆེ་བ་དེའི་དོན་ཡིན། །

མཚོ་མ་ཕམ་གཡུ་མཚོ་སྔོན་མོ་འདི། །

ཀླུ་རྒྱལ་མ་དྲོས་བདག་པོས་བསྐྱེད། །

འདིར་ཆུ་སྣ་སྟོང་གིས་སྦྱིན་བདག་བྱས། །

དབྱར་གསུམ་ཆར་གྱིས་རབ་གནས་བྱས། །

མཚོ་ཁ་ཞེང་ཆེ་བ་དེའི་དོན་ཡིན། །

ལོ་གཅིག་གི་ལོ་ཆང་ཁམ་པ་འདི། །

གླིང་གི་སེང་ཆེན་འབྲུག་མོས་བཙགས། །

སྔོན་མོ་ནས་ཀྱིས་སྦྱིན་བདག་བྱས། །

ཕབས་རྩི་སྟོང་གིས་རབ་གནས་བྱས། །

ཆང་བཟི་སྟོབས་ཆེ་བ་དེའི་དོན་ཡིན། །

225

ང་དེང་མ་ཨ་མའི་ཨ་ལོ་རེད། །

རྟ་གྱོ་དཀར་རྒྱུག་རྒྱུ་དཀའ་མོ་རེད། །

ང་དེང་མ་བྱིས་པ་ཆུང་ཆུང་རེད། །

གླུ་ཁ་མཚར་ལེན་རྒྱུ་སླ་མོ་རེད། །

226

སྟོད་དབུས་གཙང་ཡུལ་ནས་གུར་ཞིག་ཕུབ། །

གུར་སྒོ་མ་ཕྱེས་ལོ་གསུམ་འགོར། །

སྒོ་ཕྱེ་གི་ཉི་མ་དེ་རིང་རེད། །

གུར་ཕྱི་ནང་ཐབསམ་ཅད་ཆོས་ཀྱིས་གང་། །

ཆོས་གླེགས་ཐག་བཀྲོལ་ནས་འདོན་རྐྱང་རེད། །

སྨད་རྒྱ་ནག་ཡུལ་ནས་གུར་ཞིག་ཕུབ། །

གུར་སྒོ་མ་ཕྱེས་ལོ་གསུམ་འགོར། །

སྒོ་ཕྱེ་གི་ཉི་མ་དེ་རིང་རེད། །

གུར་ཕྱི་ནང་ཐམས་ཅད་གོས་ཀྱིས་གང་། །

གོས་གོང་བ་བཏགས་ནས་གོན་རྐྱང་རེད། །

ཁྲོམ་པའི་དཀྱིལ་ནས་གུར་ཞིག་ཕུབ། །

གུར་སྒོ་མ་ཕྱེས་ལོ་གསུམ་འགོར། །

སྒོ་ཕྱེ་གི་ཉི་མ་དེ་རིང་རེད། །

གུར་ཕྱི་ནང་ཐམས་ཅད་ཟས་ཀྱིས་གང་། །

ཟས་སྡེར་ཁ་བསྒྲིགས་ནས་ཟ་རྐྱང་རེད། །

227

ང་གླུ་བ་ལྷ་ཡུལ་ཁམས་གི་ཡིན། །

ལྷ་རིགས་སྟོང་གི་རྒྱལ་ཚབ་ཡིན། །

ངའི་ལག་གི་ཚེ་ཡི་བུམ་པ་འདི། །

ཕ་ཨ་ཁུ་ཚང་ལ་འབུལ་བ་ཡིན། །

རྒན་ཚེ་ཐག་གི་རིང་གི་སྨོན་ལམ་འདེབས། །

ང་གླུ་བ་བར་སྣང་ཁམས་གི་ཡིན། །

དགུང་ཉི་ཟླ་གཉིས་ཀྱི་རྒྱལ་ཚབ་ཡིན། །

ངའི་ལག་གི་ཉི་ཟླའི་སྒྲོན་མེ་འདི། །

སྟག་ཤ་ར་ཚང་ལ་འབུལ་བ་ཡིན། །

བློ་རིག་པ་གསལ་གི་སྨོན་ལམ་འདེབས། །

ང་གླུ་བ་ཀླུ་ཡུལ་ཁམས་གི་ཡིན། །

ང་ཀླུ་རིགས་སྟོང་གི་རྒྱལ་ཚབ་ཡིན། །

ངའི་ལག་གི་ཡིད་བཞིན་ནོར་བུ་འདི། །

མ་བུ་མོ་ཚང་ལ་འབུལ་བ་ཡིན། །

དམངས་གླུ་ཆུ་མིག་དགུ་སྒྲིལ། །

228

མགོ་རབ་གསལ་ནང་གི་དམར་སེར་བོ། །

ངས་བལྟས་ན་ཁྲི་ཐོག་བླ་མ་རེད། །

ཤེལ་དཀར་བོའི་ནང་གི་ལྗང་སྔོན་པོ། །

ངས་བལྟས་ན་རྒྱ་ཇ་ཡུངས་འཛིན་རེད། །

སྦྲ་གྲུ་བཞིའི་ནང་གི་མདའ་སྨྱུག་པོ། །

ངས་བལྟས་ན་ཆུང་དུས་རོགས་ལོ་རེད། །

རྒན་ཚེ་ཐག་རིང་གི་སྨོན་ལམ་འདེབས། །

229

ལྷ་གཉན་པོ་རང་གི་སྐྱེས་ལྷ་རེད། །

ཆང་བདུད་རྩིའི་མཆོད་ཁ་ལན་གསུམ་འཕེན། །

ཤིང་གཉན་པོ་ཀྱལ་ཏ་དམར་བོ་རེད། །

བལ་དཀར་བོའི་རྨུ་ཐག་ལན་གསུམ་འཐེན། །

གྲལ་གཉན་པོ་འདིར་ཚོགས་ཁྲོམ་པ་རེད། །

གླུ་སྙན་མོའི་མཆོད་ཁ་ལན་གསུམ་འཕེན། །

230

བན་སེར་མོ་དབུས་ལ་འགྲོ་ནི་ཚོ། །

དབུས་ཕར་འགྲོ་མ་སླ་རུང་ཚར་འོང་དཀའ། །

ཚུར་ཡོང་སྔོན་ན་ཆོས་ཤིག་དགོས། །

ཆོས་མེད་ན་ངང་བ་སེར་བོ་རེད། །

སྟག་ཤར་ཇག་ལ་འགྲོ་ནི་ཚོ། །

ཇག་པར་འགྲོ་སླ་རུང་ཚུར་འོང་དཀའ། །

ཚུར་ཡོང་སྔོན་ན་རྒྱུ་ཞིག་དགོས། །

རྒྱུ་མེད་ན་རི་སྤྱང་སྔོན་མོ་རེད། །

མ་བུ་མོ་གཉིས་ལ་འགྲོ་ནི་ཚོ། །

གནས་ཕར་འགྲོ་སླ་རུང་ཚུར་འོང་དཀའ། །

ཚུར་ཡོང་སྔོན་ན་མ་ཞིག་དགོས། །

མ་མེད་ན་སྐྱ་ཀ་ཁྲ་མོ་རེད། །

231

གླུ་ལེན་ན་དགུང་སྔོན་གནམ་ལ་ལེན། །

གླུ་དགུང་སྔོན་གནམ་ལ་མ་བླངས་ན། །

མགོ་རྨོག་དཀར་མདའ་ར་གཏད་ས་རེད། །

གླུ་ལེན་ན་བར་སྣང་ཁམས་ལ་ལེན། །

གླུ་བར་སྣང་ཁམས་ལ་མ་བླངས་ན། །

རྒྱབ་ཁྲབ་དཀར་བར་སྣང་མི་ཤོང་གི །

གླུ་ལེན་ན་དོག་མོ་ས་ལ་ལེན། །

གླུ་དོག་མོ་ས་ལ་མ་བླངས་ན། །

རྐང་སག་ལྷམ་ས་གཞིར་མི་ཤོང་གི །

232

བྲག་མདར་ཡག་སྒོ་ཁའི་བྱ་རྒྱལ་རྒོད། །

སྒྲོ་གཤོག་བར་སྣང་བརྒྱངས་ནོ་འདི། །

སར་ལྷུང་འགྲོ་བསམ་ནི་མ་རེད་ད། །

བྱ་རང་གི་ནམ་འཕང་གཅོད་ཚུལ་རེད། །

གངས་དཀར་ཟུག་གི་གཡུ་རལ་ཅན། །

འདི་གངས་དཀར་དཀྱིལ་ནས་འགྱིང་ནོ་འདི། །

སྟག་དར་མར་སྐྲག་ནི་མ་རེད་ད། །

སེང་དཀར་མོ་རང་གི་འགྱིང་ཚུལ་རེད། །

ཁྲོམ་པའི་དཀྱིལ་གི་གླུ་བ་ངས། །

གླུ་ཚད་ཚད་བྱས་ནས་བླངས་པ་འདི། །

གླུ་ཚར་འགྲོ་བསམ་ནི་མ་རེད་ད། །

ང་གླུ་བར་རང་གི་ལེན་ཕྱོགས་རེད། །

233

སྟག་ཤ་རར་དགོས་དགོས་སྤུན་ཞིག་དགོས། །

སྤུན་རྒྱ་སྟག་འདྲ་ཞིག་རྒྱབ་ན་དགོས། །

དགྲ་ལྷག་པ་མེད་རུང་ཉམས་རེ་དགའ། །

རྟ་འདོ་བར་དགོས་དགོས་ཤ་ཞིག་དགོས། །

ཤ་གྲུ་གུ་འདྲ་ཞིག་དྲུག་ན་དགོས། །

རྒྱུག་ལྷག་པ་མེད་རུང་ཉམས་རེ་དགའ། །

མ་བུ་མོར་དགོས་དགོས་མ་ཞིག་དགོས། །

མ་མར་ཁུ་འདྲ་ཞིག་གཞུག་ན་དགོས། །

གཡུག་ལྷག་པ་མེད་རུང་ཉམས་རེ་དགའ། །

134

གླུ་མོ་མ་བླངས་ནས་མཆོད་གཅིག་འཕེན། །

ཕ་ཨ་ཁུའི་ཕོ་ལྷ་དགྲ་ལྷ་མཆོད། །

དགྲ་ཁིས་ནས་རྫོགས་པའི་གླུ་ཞིག་ལེན། །

གླུ་བར་མ་བླངས་ནས་མཆོད་གཉིས་འཕེན། །

ནང་ན་ཟླའི་ཁ་ལས་རླུང་རྟ་མཆོད། །

འདིའི་བསམ་དོན་འགྲུབ་པའི་གླུ་ཞིག་ལེན། །

གླུ་གཞུག་མ་བླངས་ནས་མཆོད་གསུམ་འཕེན། །

མ་སྲུ་མོའི་ཟས་ལྷ་དགྲ་ལྷ་མཆོད། །

ཟས་རང་འགྲུབ་ཡིན་པའི་གླུ་ཞིག་ལེན། །

235

གྲལ་མགོ་སྐོར་ནས་གདན་བཏིངས། །

གོས་རི་མོ་ཅན་གྱི་གདན་ཐོག་ན། །

མགོ་གསེར་ཞྭ་ཅན་གྱི་བླ་མ་བཞུགས། །

འདི་ཡང་ཡང་བཞུགས་གི་སྨོན་ལམ་འདེབས། །

236

སྒོ་མགོའི་གསེར་མཁར་དགུ་ཐོག་རེད། །

གསེར་དགུ་ཐོག་ཉི་མ་རང་ཤར་རེད། །

སྒོ་རྩེ་ཤིང་ལོ་ཡར་འཁྱིལ་རེད། །

ཤིང་ཡར་འཁྱིལ་ཁུ་བྱུག་རང་འཁོར་རེད། །

སྒོ་ཞོལ་མཚོ་མོ་ཡར་འཁྱིལ་རེད། །

མཚོ་ཡར་འཁྱིལ་ཉ་སྲམ་རང་འཁོར་རེད། །

237

ངེད་དོ་ཐོག་གསུང་རབ་ཆོས་ཀྱིས་གང་། །

ཕ་ཨ་ཁུ་བཟང་བོས་བསགས་པ་རེད། །

ངེད་དོ་སྐེད་འབྲུ་དྲུག་ནས་ཀྱིས་གང་། །

འདི་བུ་ཆུང་བཟང་བོས་བསགས་པ་རེད། །

238

རོགས་ངེད་གཉིས་བར་ན་ལ་ཞིག་ཡོད། །

ལ་ཡོད་བསམ་སེམས་ཁྲལ་ང་ལ་མེད། །

དབྱར་ཟླ་གསུམ་འདོ་བ་ཤ་ཡོད་རེད། །

སྐབས་དེ་དུས་ཅི་བྱེད་རང་ལག་རེད། །

རོགས་ངེད་གཉིས་བར་ལ་ཆུ་ཞིག་ཡོད། །

ཆུ་ཡོད་བསམ་སེམས་ཁྲལ་ང་ལ་མེད། །

དགུན་ཟླ་གསུམ་ཆུ་བོ་དར་ཆགས་རེད། །

སྐབས་དེ་དུས་ཅི་བྱེད་རང་ལག་རེད། །

རོགས་ངེད་གཉིས་བར་ལ་མྱི་ཁ་ཡོད། །

དེ་ཡོད་བསམ་སེམས་ཁྲལ་ང་ལ་མེད། །

གཏམ་མྱི་ཁ་ལངས་རེས་འཇག་རེས་རེད། །

སྐབས་དེ་དུས་ཅི་བྱེད་རང་ལག་རེད། །

239

ཁྱོད་གངས་ཆུ་གཡས་ལུང་བརྒྱུད་ནས་ཤོག།

ང་རྫ་ཆུ་གཡོན་ལུང་བརྒྱུད་ནས་འོང་། །

མདའ་ཆུ་གཉིས་བར་ལ་ཞིང་ཁ་འདེབས། །

འབྲུ་སྟོན་ཐོག་སྨིན་བསྡད་ཡོད་ནི་བྱེད། །

ཁྱོད་སྤྲིན་དཀར་ལྷོ་རི་བརྒྱུད་ནས་ཤོག །

ང་སྤྲིན་དམར་བྱང་རི་བརྒྱུད་ནས་འོང་། །

གནམ་སྤྲིན་གཉིས་བར་ནས་སྦྲང་ཆར་འབེབ། །

དབྱར་སྔོན་མོ་ཚེས་བསྡད་ཡོད་ནི་བྱེད། །

ཁྱོད་སྨན་ཆུང་གྲོང་སྨད་བརྒྱུད་ནས་ཤོག །

ང་སྟག་ཤར་གྲོང་སྟོད་བརྒྱུད་ནས་འོང་། །

དམའ་གྲོང་གཉིས་བར་ལ་ཨ་མཐུན་སྒྲིག །

གཞིས་འཁོར་བ་བཟུང་བསྡད་ཡོད་ནི་བྱེད། །

240

སྟག་ཤ་ར་ཡག་ལ་དཔའ་སྙིང་འཛོམས། །

མགོ་ཝ་ཞྭ་ཡག་ལ་ཞྭ་ལོང་འཛོམས། །

རྐང་སོག་ལྷམ་ཡག་ལ་ཁྲ་རིས་འཛོམས། །

འཛོམས་གསུམ་འཛོམས་པའི་བཀྲ་ཤིས་ཤོག །

སྨན་བུ་མོ་ཡག་ལ་སྐྱེ་གཟུགས་འཛོམས། །

སྐེ་གའུ་ཡག་ལ་ག་ལོང་འཛོམས། །

སྐེད་དངུལ་ཆབ་ཡག་ལ་གཡུ་ཁྲ་འཛོམས། །

འཛོམས་གསུམ་འཛོམས་པའི་བཀྲ་ཤིས་ཤོག །

241

རྟ་སྔོ་སྐྱའི་གོམ་པ་ཐར་ཐོར་རེད། །

སྒ་གསེར་སྒའི་ལྷུ་བཞི་རུག་རུག་རེད། །

བན་བླ་མའི་ཞལ་འདོན་ལྷང་ལྷང་རེད། །

ཆོས་དཔེ་ཆའི་ཡིག་འབྲུ་ཐར་ཐོར་རེད། །

ཚིག་བརྒྱ་བཤད་ལོ་མ་ཐར་ཐོར་རེད། །

དོན་སྙིང་སྙིང་བོའི་འབྲས་བུ་རུག་རུག་རེད། །

དམའ་རྒྱ་གྲོང་བརྒྱ་སྡེ་ཐར་ཐར་རེད། །

རོགས་ཨ་མཐུན་བསམ་པ་འགྲིག་འགྲིག་རེད། །

242

རྟ་སྔོ་སྐྱའི་བདག་པོ་བརྒྱ་སྡེ་རེད། །

སྡེ་ལོས་ཡིན་ཕྱུག་པོའི་གསོས་མ་རེད། །

འགྲོས་གོམ་པའི་བདག་པོ་ང་རང་རེད། །

ང་ལོས་ཡིན་ཁྲམ་པའི་བུ་རེད་ཡ། །

བོའུ་ཁྲ་རིང་བདག་པོ་བརྒྱ་སྡེ་རེད། །

སྡེ་ལོས་ཡིན་མགར་བའི་བརྡུངས་བཟོ་རེད། །

བོའུ་གཟུ་མོའི་བདག་པོ་ང་རང་རེད། །

ང་ལོས་ཡིན་རྔོན་པའི་བུ་རེད་ཡ། །

རོགས་ཆུང་ལོའི་བདག་པོ་བརྒྱ་སྡེ་རེད། །

སྡེ་ལོས་ཡིན་ཕ་མའི་གཅེས་ཕྲུག་རེད། །

ཞེ་དུང་བའི་བདག་པོ་ང་རང་རེད། །

ང་ལོས་ཡིན་ཆུང་འདྲིས་རོགས་རེད་ཡ། །

243

དངུལ་དཀར་གའུ་གྲུ་དྲུག་མ། །

རྒྱ་བྱུར་དཀྲུགས་མའི་ཕྲ་རྒྱན་ཅན། །

རིག་ཚད་མི་ལ་གཡར་གི་མེད། །

སྐེ་གའུ་ཟད་འགྲོ་མ་བསམ་ད། །

ཕྲ་རྒྱ་བྱུར་ལྷུང་ན་གྱོང་ཆེན་རེད། །

རྒྱ་གཡུ་དྲུག་དཀར་འོ་མའི་མདོག །

སྟོང་སྐུད་དམར་བོའི་འདོག་ལོང་ཅན། །

རིག་ཚད་མི་ལ་སྟོན་གི་མེད། །

གཡུ་དྲུང་དཀར་བརླག་འགྲོ་མ་བསམ་ད། །

ལོང་སྟོང་སྐུད་ཆད་ན་གྱོང་ཆེན་རེད། །

ཆུང་འདྲིས་དགའ་རོགས་སྙིང་དམར་མ། །

ཞེ་མཐུན་སེམས་གི་བརྩེ་བ་ཅན། །

རིག་ཚད་མི་ལ་བཤད་གི་མེད། །

རོགས་ཨ་མཐུན་འགྱུར་འགྲོ་མ་བསམ་ད། །

གཏམ་མྱི་ཁ་ཕོག་ན་གྱོང་ཆེན་རེད། །

244

ཆུང་ཨ་ཆུང་རྩེད་མོ་རྩེ་སྒང་ནས། །

རོགས་ངེད་གཉིས་རྡོ་ལ་རི་མོ་བྲིས། །

རྡོག་ཆག་རུང་རི་མོ་ནོག་ས་མེད། །

ཡང་ཆུང་མེ་ཏོག་འཐུ་སྒང་ནས། །

རོགས་ངེད་གཉིས་དར་ལ་མདུད་པ་བརྒྱབས། །

དར་ཆད་རུང་མདུད་པ་གྲོལ་ས་མེད། །

ཞེ་མཐུན་འོ་མ་འཐུང་སྒང་ནས། །

རོགས་ངེད་གཉིས་སེམས་གི་བརྩེ་བ་བཞག །

ལུས་འགྱུར་རུང་བསམ་པ་འགྱུར་བ་མེད། །

246

དཔྱིད་ཉི་རིང་བོ་འགྱུར་ལྡོག་མང་། །

དྲོ་རེས་བརྒྱ་ལ་གྲང་རེས་སྟོང་། །

མི་ཚེ་རིང་བོ་སྒང་གཤོང་ཆེ། །

སྐྱིད་རེས་བརྒྱ་ལ་སྡུག་རེས་སྟོང་། །

246

རྫ་སྟོད་མཐོན་པོའི་བྲེ་སེར་འབྲོང་། །

རྫ་རྩྭ་མིན་པ་ཟ་བསམ་མེད། །

རྫ་རྩྭ་ཁ་བས་མནན་ཟེར་ན། །

དེ་དུས་ཅི་དགོས་གཞི་ནས་ལྟ། །

ན་དམར་གཞུང་གི་ཁ་དཀར་རྐྱང་། །

ན་ཆུ་མིན་པ་འཐུང་བསམ་མེད། །

ན་ཆུ་འཁྱག་གིས་བསྡམས་ཟེར་ན། །

དེ་དུས་ཅི་དགོས་གཞི་ནས་ལྟ། །

རྒྱ་གྲོང་དཀྱིལ་གི་སྟག་ཤར་བུ། །

ཆུང་འདྲིས་མིན་པ་འདྲིས་བསམ་མེད། །

ཆུང་འདྲིས་བསམ་པ་འགྱུར་ཟེར་ན། །

དེ་དུས་ཅི་དགོས་གཞི་ནས་ལྟ། །

247

ལུག་གཡུང་མོ་གཟས་ལ་མ་འགྲོ་ཟེར། །

སྤྱང་དར་མས་གཟས་ལམ་བཀག་ཡོད་ཟེར། །

ལུག་གཟས་ལ་མི་འགྲོ་ཤེས་ས་མེད། །

རྩྭ་རྩི་ཐོག་ངེད་གཉིས་གཏམ་བཞག་ཡོད། །

སྤྱང་དར་མས་བསད་ན་སྔོན་ལས་རེད། །

བྱེའུ་འཇོལ་མོ་ཤིང་རྩེ་མ་འགྲིམ་ཟེར། །

ཁྲ་ཧོར་བས་འགྲོ་ལམ་བཀག་ཡོད་ཟེར། །

བྱེའུ་ཤིང་རྩེ་མི་འགྲིམ་ཤེས་ས་མེད། །

ཤིང་རྩེ་མོ་ངེད་གཉིས་གཏམ་བཤད་ཡོད། །

ཁྲ་ཧོར་བས་བསད་ན་སྔོན་ལས་རེད། །

སྟག་ཤ་ར་རྒྱ་གྲོང་མ་འགྲིམ་ཟེར། །

གཏམ་མྱི་ཁས་གྲོང་ཚོ་དཀྲུགས་ཐལ་ཟེར། །

ང་རྒྱ་གྲོང་མི་འགྲིམ་ཤེས་ས་མེད། །

རོགས་ཆུང་འདྲིས་ངེད་གཉིས་གཏམ་བཞག་ཡོད། །

གཏམ་མྱི་ཁས་གཏོར་ན་སྔོན་ལས་རེད། །

248

རྟ་བརྒྱའི་ཐོར་མོ་རག་དཀར་མ། །

ངས་གསེར་སྲབ་གཡུ་མཐུར་ཁྱོད་ལ་སྐོན། །

ཁྱོས་རྒྱུག་གོམ་གཡུང་གསུམ་ང་ལ་སྟོན། །

རྟ་ངེད་གཉིས་གོམ་འགྲོས་འཁོར་ལོ་བསྐོར། །

འབྲི་བརྒྱའི་ཐུལ་མ་གྭ་ཁྱ་མ། །

ངས་སྐེ་ལུང་འཆར་ཐག་ཁྱོད་ལ་འདོག །

ཁྱོས་བདུད་རྩིའི་འོ་མ་ང་ལ་གཏོད། །

འབྲི་ང་གཉིས་འོ་ཞོའི་རྒྱ་མཚོ་སྐྱིལ། །

རོགས་བརྒྱའི་ཆུང་འདྲིས་སྙིང་དམར་མ། །

ངས་སྙིང་གཏམ་ཚིག་གསུམ་ཁྱོད་ལ་བཤད། །

ཁྱོས་བློ་སྙིང་བྲང་གསུམ་ང་ལ་གཏོད། །

རོགས་འུ་གཉིས་མི་ཚེ་སྐྱིད་ལ་སྐྱེལ། །

249

ང་བྱ་བརྒྱའི་རྒོད་པོ་གཤོག་རིང་མ། །

འཕུར་བཏང་ན་རི་རྩེ་གར་མཐོ་ཡིན། །

བྲག་དཀར་རྫོང་ཞིག་ལ་མ་ཐུག་ན། །

རི་རིག་ཚད་རྩེ་ལ་འབབ་རྒྱུ་མིན། །

ང་རྟ་བརྒྱའི་ཐོར་མོ་དྲུག་ཁྱ་མ། །

བརྒྱུག་བཏང་ན་ཐང་ཆེན་གང་བདེ་ཡིན། །

ལམ་སྐྱ་རིང་ཞིག་ལ་མ་ཐུག་ན། །

ཐང་རིག་ཚད་ཐོག་ལ་རྒྱུག་ནི་མིན། །

ང་སྡེ་བརྒྱའི་མཛངས་མ་གཤིས་བཟང་མ། །

འདྲིས་བཏང་ན་རོགས་ལོ་གང་ཡག་ཡིན། །

རོགས་གཤིས་བཟང་ཞིག་ལ་མ་ཐུག་ན། །

རོགས་རིག་ཚད་ངོ་མ་ལྟ་ནི་མིན། །

250

ང་ཡར་སོང་དབུས་གཙང་མཐིལ་ལ་སོང་། །

གཙང་ས་སྐྱ་བླ་མའི་མཆོད་ཆ་བརྐུས། །

མཐུ་བྱད་ཁ་ཕོག་སོ་མ་དགོས་ཐལ། །

གཉིད་རྨི་ལམ་ཙམ་ཞིག་མ་འཁྲུག་ཐལ། །

ང་ཕར་སོང་རྒྱ་གྲོང་དཀྱིལ་ལ་སོང་། །

རོགས་ཨ་མཐུན་བཙལ་ཞིང་ཞེ་མཐུན་བསྒྲིགས། །

གཏམ་མྱི་ཁ་ཕོག་སོ་མ་དགོས་ཐལ། །

མཚན་ཁྱི་ཁ་ཙམ་ཞིག་མ་གཙེས་ཐལ། །

ང་མར་སོང་རྒྱ་ནག་སྨད་ལ་སོང་། །

རྒྱ་ཟི་ལིང་ཨམ་བན་ཆིབས་རྟ་བརྐུས། །

ཁྲིམས་ཉེས་ཆད་ཕོག་སོ་མ་དགོས་ཐལ། །

སྐད་ཁྲིམས་གཏམ་ཙམ་ཞིག་མ་གོ་ཐལ། །

251

རྟ་འདོ་བ་སོག་པ་རྔོག་སྐྱ་ཅན། །

ཁྱོའི་རྔོག་མའི་རིང་ཐུང་བར་ལ། །

ངས་དམ་ཆེན་སྲུང་རྟགས་བཏགས་ཡོད། །

རྟ་བསམ་པ་ཅན་ཞིག་ཡིན་ན། །

སྒ་གང་ཡིན་རྒྱབ་ལ་མ་ལེན། །

རོགས་ཆུང་ལོ་བྱུ་རུའི་རྣ་ཏོག་ཅན། །

ཁྱོའི་ཡ་ཆུང་ལྷ་ཁང་ནང་ལ། །

ངས་མི་འགལ་མནའ་ཞིག་བསྐྱལ་ཡོད། །

རོགས་བསམ་པ་ཅན་ཞིག་ཡིན་ན། །

རོགས་གང་ཡིན་འགྲོག་གི་མ་འདུག །

252

རི་མཐོན་པོ་འགོ་སོ་མི་ཕོད་ས། །

སྟོད་གི་གངས་དཀར་ཏི་སེ་རེད། །

ཆུ་ཆེན་པོ་རྐྱལ་རབས་མི་ཆོད་ས། །

སྨད་ཀྱི་རྒྱལ་མོ་རྔུལ་ཆུ་རེད། །

ཐང་ཆེན་པོ་ལམ་ཐག་མི་ཆོད་ས། །

བྱང་གི་ཨ་ཆེན་གཞུང་དྲུག་རེད། །

253

ཁྱོད་ཨ་མཐུན་གར་སོང་གར་བསྡདལ། །

ཞེ་མཐུན་སའི་རོགས་ལོ་རེ་འཁྲིད་རྒྱུ་ཡོད། །

གཞིས་འཁོར་བའི་ཁྱིམ་སོ་བཟུང་ཉིན་མོ། །

ངས་ཨེ་ཡོད་ལྟད་མོ་རྒྱང་ནས་ལྟ། །

254

གནམ་སྔོན་འབབ་རེས་ཐང་རེས་རེད། །

ཆར་ཆད་མེད་ཉི་མ་ལོག་ཆར་རེད། །

ས་དོག་མོ་སྐྱ་རེས་སྔོ་རེས་རེད། །

མདོག་འགྱུར་མེད་ལྷ་ཤིང་ཤུག་པ་རེད། །

རོགས་ཨ་མཐུན་ཉལ་རེས་འགྱིང་རེས་རེད། །

བློ་འགྱུར་མེད་ཆེང་འདྲིས་སྙིང་དམར་རེད། །

255

མ་ལྡིང་མ་ལྡིང་ཐང་དཀར་རྒོད། །

ལྡིང་ཆེ་ན་ནམ་མཁའ་སྟོང་བ་རེད། །

མ་འཁྱུག་མ་འཁྱུག་གསེར་མིག་ཉ། །

འཁྱུག་ཆེ་ན་རྒྱ་མཚོ་གཏིང་མེད་རེད། །

མ་འདྲིས་མ་འདྲིས་ཨ་མཐུན་རོགས། །

འདྲིས་མང་ན་རྒྱ་གྲོང་མཐའ་མེད་རེད། །

256

མགོ་ཝ་ཞྭ་ནམ་མཁའི་སྤྲིན་དམར་རེད། །

རླུང་བསེར་བུ་བརྒྱབ་ན་ཇེ་དམར་རེད། །

རྟ་སྔོ་རྒྱ་སྒང་ཁའི་ཕོ་དགོ་རེད། །

སྒང་རེ་རེར་བུད་ན་ཇེ་མགྱོགས་རེད། །

རོགས་ཆུང་ལོ་སེམས་པ་སྒེར་མཐུན་རེད། །

གཏམ་མྱི་ཁ་ཡོང་ན་ཇེ་མཐུན་རེད། །

227

དཀར་ཆུང་ལུ་གུའི་ཚར་ཆུང་རེད། །

གོན་མྱོང་ད་དྲོན་པོ་ཡོད་ལེ་མིན། །

གཡང་མོ་ལུག་གི་མཁལ་ཚིལ་དེ། །

ཟ་མྱོང་ད་ཞིམ་པོ་ཡོད་ལེ་མིན། །

རྒྱ་གྲོང་དཀྱིལ་གི་རོགས་ལོ་དེ། །

མཐོང་མྱོང་ད་འཇོན་ཐང་ཡོད་ལེ་མིན། །

དཀར་ཆུང་ལུ་གུའི་ཚར་ཆུང་དེ། །

སྐེ་གོང་ང་མེད་དུས་མི་དྲོ་གི །

གཡུང་མོ་ལུག་གི་མཁལ་ཚིལ་དེ། །

དང་ཁ་མེད་དུས་མི་འཇུག་གི །

རྒྱ་གྲོང་དཀྱིལ་གི་རོགས་དེ། །

འཇོན་ཐང་མེད་དུས་མི་ཐོབ་གི །

258

ཁུ་བྱུག་སྔོན་མོའི་དྲུག་འགྱུར་དེ། །

དབྱར་ལ་སྙན་རུང་དགུན་ལ་མེད། །

བྱེའུ་ཆུང་འཇོལ་མོའི་གསུང་སྐད་དེ། །

དབྱར་དགུན་མེད་པའི་སྐྱིད་ཅིག་ཡོད། །

བྱང་སྟོད་རྩྭ་སྐྱ་གཙང་བོ་དེ། །

དབྱར་ལ་ཆེ་རུང་དགུན་ལ་འཁེང་། །

ཡར་སྟོད་ཡར་ཆབ་གཙང་བོ་དེ། །

རྒྱུན་ཆད་མེད་པའི་སྐྱིད་ཅིག་ཡོད། །

ཤེས་མེད་རོགས་ལོ་ཨ་གསར་ཅན། །

ན་ནིང་མཐུན་རུང་ད་ལོ་འགྲས། །

ཤེས་ཡོད་རོགས་དགའ་ཁྲེལ་གཞུང་ཅན། །

འགྱ་འགྱུར་མེད་པའི་སྐྱིད་ཅིག་ཡོད། །

259

གསལ་ཉི་མས་ང་ལ་གསུང་གི་ར། །

ནུབ་རི་གཉིས་བར་ནས་སྒུག་སྡོད་གསུངས། །

སྒུག་མེད་གི་ཉི་མ་ཁྲེལ་མེད་རེད། །

ཁག་མེད་གི་གླིང་བཞི་བསྐོར་རྒྱ་ཆེ། །

བྱ་ཁུ་ལོས་ང་ལ་གསུང་གི་ར། །

ཤིང་ཤུག་པའི་རྩེ་ནས་སྒུག་སྡོད་གསུངས། །

སྒུག་མེད་གི་ཁུ་ལོ་ཁྲེལ་མེད་རེད། །

ཁག་མེད་གི་མོན་ཡུལ་ས་ཐག་རིང་། །

རོགས་ཆུང་ལོས་ང་ལ་གསུང་གི་ར། །

གྲོང་སྟོད་སྨད་བར་ནས་སྒུག་སྡོད་གསུངས། །

སྒུག་མེད་གི་ཆུང་ལོ་ཁྲེལ་མེད་རེད། །

ཁག་མེད་གི་བརྒྱ་སྡེའི་མྱི་ཁ་རྒོད། །

260

རྟ་མ་ཁྱེར་སྔོ་རྒྱ་གོམ་འགྲོས་ཅན། །

འཁྱེར་མྱོང་ལེའི་རྟ་དང་ཁྱད་པར་མེད། །

བོའུ་མ་ཁུར་ཁྲ་རིང་རྒྱང་ཤོམ་ཅན། །

ཁུར་མྱོང་བའི་བོའུ་དང་ཁྱད་པར་མེད། །

རོགས་མ་འདྲིས་ན་ཟླ་སྙིང་དམར་མ། །

འདྲིས་མྱོང་གི་རོགས་དང་ཁྱད་པར་མེད། །

261

ས་ངན་ཞིང་ལ་ལོ་ཏོག་མེད། །

སོན་འབྲུ་དྲུག་བཏབ་ཚད་འཕྲོ་བརླག་རེད། །

རྒྱུ་ངན་ཇ་ལ་ཁུ་བ་མེད། །

མར་དཀར་སེར་བཏབ་ཚད་འཕྲོ་བརླག་རེད། །

གཤིས་ངན་རོགས་ལ་ཡིད་ཆེས་མེད། །

ཚིག་སྙིང་གཏམ་བཤད་ཚད་འཕྲོ་བརླག་རེད། །

262

ཤིང་ཤུག་པ་ཨ་ཁྲ་པ་ཁྲ་རེད། །

བྱ་ཁུ་བྱུག་འབབ་སྟབས་མི་བདེ་གི །

ཐང་སྐྱ་མོ་ཁ་ཞུ་གཏིང་འཁྱག་རེད། །

རྟ་འདོ་བ་རྒྱག་སྟབས་མི་བདེ་གི །

རོགས་ཆུང་འདྲིས་བློ་རྩེ་བརྒྱ་འགྱུར་རེད། །

སེམས་གངས་དཀར་གཏད་ས་མི་ཉན་གི །

263

མགོ་ཝ་ཞྭ་གོན་ནས་མྱེ་འབུད་བྱེད། །

ཞྭ་གྲ་རྩེ་མེ་ཡིས་ཚིག་དོགས་གྱིས། །

རྐང་སོག་ལྷམ་གོན་ནས་རྫ་རྩེ་འགྲིམ། །

ལྷམ་ཁྲ་རིས་རྡོ་ལ་རྡེབ་དོགས་བྱོས། །

བཟའ་ཚེ་རོགས་ཉར་ནས་ཡང་རོགས་འཚོལ། །

ཁྱིམ་བཟའ་ཚང་ཁ་ཡ་བྲལ་དོགས་གྱིས། །

264

འགྲོ་མ་མྱོང་རྒྱ་གར་སྟོད་ལ་སོང་། །

རྙེད་མ་མྱོང་དངུལ་དཀར་དྲིལ་བུ་རྙེད། །

བསྙབ་མི་ཕོད་བླ་མའི་མཆོད་རྫས་རེད། །

གཡུག་མི་བྲ་རྒྱ་དངུལ་ལྷད་མེད་རེད། །

འགྲོ་མ་མྱོང་ཟི་ལིང་མཁར་ལ་སོང་། །

རྙེད་མ་མྱོང་ཟིང་རྟ་འགྲོས་མ་རྙེད། །

འཁྱེར་མ་ཕོད་ཨམ་བན་ཆིབས་ཆེན་རེད། །

སྐྱུར་མི་བྲ་གྱི་ལིང་འཆུག་མེད་རེད། །

འགྲོ་མ་མྱོང་རྒྱ་ནག་སྨད་ལ་སོང་། །

རྙེད་མ་མྱོང་རྒྱ་གཡུ་དྲུག་དཀར་རྙེད། །

སྒྲུག་མི་ཕོད་དཔོན་པོའི་གཡུ་རྣ་རེད། །

གཡུག་མི་བྲ་ནོར་སྣ་འཁྲུལ་མེད་རེད། །

265

ཁ་ལོ་མེད་སའི་ཁ་དཀར་རྐྱང་། །

འོག་རྟ་བྱེད་འདོད་སྨྱོན་པ་རེད། །

སྣ་ལོ་མེད་སའི་བྲེ་སེར་འབྲོང་། །

སྣ་མ་བྱེད་འདོད་སྨྱོན་པ་རེད། །

ཤེས་རྒྱ་མེད་སའི་ཨ་མཐུན་རོགས། །

ཚེ་རོགས་བྱེད་འདོད་སྨྱོན་པ་རེད། །

266

ཁྲི་གདུགས་ཉི་མའི་ཁ་ཡ་ལ། །

བཅོ་ལྔའི་དུང་ཟླ་ནག་པོ་རེད། །

དུང་ཟླ་ནག་པོ་མ་རེད་ད། །

གསལ་བོས་གསལ་བོ་སྒྲིབ་སོང་ཐལ། །

མགྱོགས་ཆེན་ཤ་ཁྱིའི་ཁ་ཡ་ལ། །

གཅན་གཟན་ཝ་མོ་ཞ་བོ་རེད། །

ཝ་མོ་ཞ་བོ་མ་རེད་ད། །

མགྱོགས་པས་མགྱོགས་པ་བསྐྱུར་སོང་ཐལ། །

དྲིན་ཆེན་ཕ་མའི་ཁ་ཡ་ལ། །

ཆུང་འདྲིས་རོགས་ལོ་འདང་ཆུང་རེད། །

རོགས་དགའ་འདང་ཆུང་མ་རེད་ད། །

གལ་ཆེན་གལ་ཆུང་ཐུག་སོང་ཐལ། །

267

རྟ་མེད་རྐང་ཐང་འགྲོ་ཉིན་མོ། །

ཁྲི་གདུགས་ཉི་མ་དཀའ་རོགས་རེད། །

རྒྱུས་མེད་མི་ཡུལ་འགྲིམས་ཉིན་མོ། །

ཁུ་བྱུག་གསུང་སྐད་སྐྱོ་རོགས་རེད། །

རོགས་མེད་ས་མཐའ་བསྐོར་ཉིན་མོ། །

ཨ་མཐུན་ཆུང་འདྲིས་སུན་རོགས་རེད། །

རི་མགོ་མཐོན་པོའི་ཉི་མ་དེ། །

དྲོ་རོགས་མ་རེད་འཁྱག་རོགས་རེད། །

268

བྲ་བོ་བརྔོས་མའི་ཡོས་ཁྲ་དེ། །

བརྒྱགས་རོགས་མ་རེད་ལྟོགས་རོགས་རེད། །

ས་ཐག་རིང་བོའི་རོགས་ལོ་དེ། །

དགའ་རོགས་མ་རེད་སྡུག་རོགས་རེད། །

269

རི་མགོ་མཐོན་པོའི་དར་ལྕོག་དེ། །

ཤར་རླུང་བརྒྱབ་དུས་ནུབ་ལ་སྐྱོད། །

ནུར་རླུང་བརྒྱབ་དུས་ཤར་ལ་སྐྱོད། །

ཁྱོད་དར་ལྩེ་རྡེབ་ཚོད་མ་ཟིན་ན། །

དར་ཤིང་རྩ་བ་ཆག་རན་རེད། །

ལྷ་ལུག་མ་མོ་འགྲོ་ཡུ་མ། །

རྩྭ་སྔོ་མ་རིག་དུས་གཞུང་ལ་འབབ། །

རྩི་ཐོག་རིག་དུས་གཞུང་ལ་འབབ། །

རྩི་མགོ་རིག་དུས་རི་ལ་འགོ། །

ལུག་གཡུང་མོ་འགྲོ་ཚོད་མ་ཟིན་ན། །

རི་སྤྱང་སྔོན་མོས་ཟ་རན་རེད། །

རྒྱ་གྲོང་དཀྱིལ་གི་ཆུང་ལོ་ཁྱོད། །

རོགས་སྔ་འདྲིས་རིག་དུས་གྲོང་སྟོད་འགྲིམས། །

ད་འདྲིས་རིག་དུས་གྲོང་སྨད་འགྲིམས། །

རོགས་གསར་རྙིང་བརྗེ་ཚོད་མ་ཟིན་ན། །

རོགས་མེད་ཁེར་འཁྱར་ལུས་རན་རེད། །

སྡེ་ཆེན་པོ་རོགས་གིས་བསྐོར་དུས། །

ངའི་ཞེ་མཐུན་རོགས་ལོ་དྲན་གི །

སྡེ་མི་གཅིག་ཚོ་དྲུག་གླིང་ན། །

མགོ་སྒུར་རེ་རྩེ་གོ་འདོད་ན། །

ཞེ་སྡུག་ནས་ཁ་ལ་སྨྲེང་གི །

270

རྟ་རྐྱང་ཆུང་གསེར་གྱི་གདོང་མཐུར་ཅན། །

སྔར་སྔོན་མ་ང་ཚོའི་གློ་རྟ་ཡིན། །

དུས་དེང་སང་གར་སོང་ཆ་མེད་རེད། །

རྟ་དེ་ཆས་ཁེབས་འཛོམས་པར་ཤོག །

མཛོ་ཁྱུང་དཀར་གཡུ་ཡི་རྭ་ཅོ་ཅན། །

སྔར་སྔོན་མ་ང་ཚོའི་ཁལ་མཛོ་ཡིན། །

དུས་དེང་སང་གར་ཡོད་ཆ་མེད་རེད། །

མཛོ་དེ་ལ་རྩྭ་ཆུ་འཛོམས་པར་ཤོག །

རོགས་ཆུང་ལོ་གཤིས་བཟང་སེམས་དཀར་ཅན། །

སྔར་སྔོན་མ་ང་ཚོའི་ཨ་མཐུན་ཡིན། །

དུས་དེང་སང་གར་སོང་ཆ་མེད་རེད། །

རོགས་དེ་ལ་བདེ་སྐྱིད་འཛོམས་པར་ཤོག །

271

མི་ཁྱོད་ལ་དགོས་པའི་བློ་རྟ་གཅིག །

རྟ་ང་ལ་དགོས་པའི་གསེར་སྲབ་གཉིས། །

མི་རྟ་སྒ་སྲབ་ཆ་འགྲིག་རེད། །

སེམས་དེ་བས་དགའ་ཞིག་གང་ན་ཡོད། །

བདག་པོ་ཁྱོད་ལ་མཁོ་བའི་སྒོ་ཟོག་གཅིག །

ཟོག་ང་ལ་དགོས་པའི་སྐེ་ལུང་གཉིས། །

མི་ཟོག་རྡང་འཆར་ཆ་འགྲིག་རེད། །

ཞེ་དེ་བས་སྐྱིད་ཅིག་གང་ན་ཡོད། །

བུ་ཁྱོད་ལ་དགོས་པའི་རོགས་ལོ་གཅིག །

རོགས་ང་ལ་དགོས་པའི་གཤིས་རྒྱུད་གཉིས། །

ཨ་མཐུན་རོགས་དགའ་ཆ་འགྲིག་རེད། །

བློ་དེ་བས་བདེ་ཞིག་གང་ན་ཡོད། །

272

སྐྱ་རིལ་རིལ་ངང་བའི་སྒོ་ང་རེད། །

བཅག་མ་བཏང་བསྙབ་ན་ཅི་ལ་སྐྱོན། །

སྨུག་ཤམ་ཤམ་བླ་མའི་ན་བཟའ་རེད། །

བརྫིས་མ་བཏང་གོན་ན་ཅི་ལ་སྐྱོན། །

ཁྲ་ལྡེམ་ལྡེམ་བརྒྱ་སྡེའི་ཨ་མཐུན་རེད། །

འདྲིས་མ་བཏང་གཤིབ་ན་ཅི་ལ་སྐྱོན། །

273

འགྲོ་ཚོད་འདུག་ཚོད་མ་ཤེས་ན། །

ཐག་རིང་ཨ་མགྲོན་སྨྱོན་པ་རེད། །

ཟ་ཚོད་འཐུང་ཚོད་མ་ཤེས་ན། །

ཁྱིམ་འཛིན་མ་རྒན་སྨྱོན་མ་རེད། །

འདྲིས་ཚོད་གཤིབ་ཚོད་མ་ཤེས་ན། །

ཨ་མཐུན་རོགས་ལོ་སྨྱོན་མ་རེད། །

274

སྐེ་གཟི་ཁྲ་བལ་བོའི་རྡོ་ཁྱ་རེད། །

བོར་སོང་ན་ང་ལ་ཕངས་སེམས་མེད། །

ལོང་དར་ཐག་བླ་མའི་ཚེ་མདུད་ཡིན། །

བརླག་མི་འཇུག་སེམས་ཐག་གོར་མོ་རྡོ། །

རྟ་འདོ་བ་དུད་འགྲོ་རྩྭ་ཟན་རེད། །

ཤི་སོང་ན་ང་ལ་ཕངས་སེམས་མེད། །

སྒ་གསེར་སྒ་ཕ་གཞིས་ཕུགས་ནོར་ཡིན། །

ཆག་མི་འཇུག་སེམས་ཐག་གོར་མོ་རྡོ། །

རོགས་ཆུང་ལོ་གཅིག་ཐོག་གཉིས་འཁོར་རེད། །

འགྱང་སོང་ན་ང་ལ་སེམས་ཁྲལ་མེད། །

དྲིན་ཕ་མ་སྤྲིན་བར་ཉི་མ་རེད། །

སེམས་མི་གསོད་སེམས་ཐག་གོར་མོ་རྡོ། །

275

རི་མགོའི་ཁ་བ་ལྷབ་ལྷུབ་དེ། །

ཐག་རིང་མགྲོན་པོའི་སེམས་ལ་གཟན། །

གཟན་མི་དགོས་མགྲོན་པོ་ག་ལེར་ཕེབས། །

གཞུང་གསུམ་རྒྱ་ལམ་ནག་པོ་རེད། །

ཞོགས་པའི་ཕོ་རོག་སྟོང་སྐད་དེ། །

གླ་བ་ལུག་རྫིའི་སེམས་ལ་གཟན། །

གཟན་མི་དགོས་རྫི་བོ་ག་ལེར་ཕེབས། །

གཡང་དཀར་འགྲོ་ལམ་བདེ་མོ་རེད། །

རྒྱ་གྲོང་མི་ཁ་ཅག་ཅག་དེ། །

ཨ་མཐུན་རོགས་ལོའི་སེམས་ལ་གཟན། །

གཟན་མི་དགོས་རོགས་ལོ་ག་ལེར་ཕེབས། །

གཏམ་མྱི་ཁ་རྒྱབ་ལྷགས་པ་རེད། །

276

རྩྭ་ཟ་འདོད་གཡང་དཀར་གཟས་ལ་བཀྲམ། །

ཟ་མི་འཇུག་རྫི་བོས་བསྐོར་འདེད་བྱེད། །

གནམ་འབབ་འདོད་ལྷོ་སྤྲིན་བྱང་ལ་གཤར། །

འབབ་མི་འཇུག་བྱང་རླུང་ཁམ་པས་གཏོར། །

277

རྟ་ཁྱེར་ན་རྒྱུག་ན་ཆོག་ཆོག་ཡིན། །

རག་དཀར་སྒོ་ལ་བཏགས་བཞག་ཡོད། །

མ་ཁྱེར་བཞག་ན་ཆོག་ཆོག་ཡིན། །

སྲབ་སིལ་མ་ཁ་ལ་བརྒྱུས་བཞག་མེད། །

བོའུ་འཕང་ན་བརྒྱབ་ན་ཆོག་ཆོག་ཡིན། །

ཁྲ་རིང་རྫས་རྫོང་བརྒྱབ་བཞག་ཡོད། །

མ་འཕང་བཞག་ན་ཆོག་ཆོག་ཡིན། །

མེ་དམར་བོའི་མྱེ་རྟ་སྒྲིག་བཞག་མེད། །

རོགས་འདྲིས་ན་གཤིབ་ན་ཆོག་ཆོག་ཡིན། །

ཁ་ཚིག་གསུམ་སྐད་ཆ་གཏམ་བཞག་ཡོད། །

མ་འདྲིས་བཞག་ན་ཆོག་ཆོག་ཡིན། །

སེམས་གངས་དཀར་བློ་རྩེ་གཏད་བཞག་ཡོད། །

278

རི་གཉན་ཆེན་ཐང་ལྷའི་སྐུ་མདུན་ལ། །

རྩྭ་ཡག་པོ་མཁན་ཆུང་གསེར་མགོ་རེད། །

རྩྭ་ཟ་དགོས་སེམས་ལ་མ་ཤར་ཐལ། །

ངས་འགྲོ་ཞོར་བསང་རྫས་ཐེངས་གཅིག་འཐུ། །

བྱང་གནམ་མཚོ་ཕྱུག་མོའི་མཐའ་བསྐོར་ལ། །

ཆུ་ཡག་པོ་བདུད་རྩི་གཡང་ཆགས་རེད། །

ཆུ་འཐུང་དགོས་སེམས་ལ་མ་ཤར་ཐལ། །

ངས་འགྲོ་ཞོར་ཇ་ཆུ་ཐེངས་གཅིག་ལེན། །

དམའ་རྒྱ་གྲོང་ཁྲ་མོའི་གཡས་ཟུར་ལ། །

རོགས་ཡག་པ་མ་བཞེངས་ལྷ་སྐུ་ཡོད། །

རོགས་འདྲིས་འདོད་སེམས་ལ་མ་ཤར་ཐལ། །

ངས་འགྲོ་ཞོར་ཁ་མཚར་ཚིག་གསུམ་བཤད། །

279

ཁྲ་ཡི་བུ་ལ་རྒོད་ཀྱི་གཤོག །

ཁྲ་བུ་རྒོད་གཤོག་འདོ་བ་རྟ། །

བཏགས་བཞག་ན་རྟ་རའི་རྒྱན་ཆ་རེད། །

བརྒྱུག་བཏང་ན་འཛམ་གླིང་ཉིན་བསྐོར་རེད། །

ངར་གྱི་ལྕགས་ལ་དངུལ་གྱི་དཀྲིས། །

ངར་ལྕགས་དངུལ་དཀྲིས་ཁྲ་རིང་བོའུ། །

ཉར་བཞག་ན་ཁྱིམ་གཞིས་རྒྱན་རེད། །

ཁུར་བཏང་ན་དགྲ་ལྷའི་གྲོག་རྫོང་རེད། །

མི་ཡི་བུ་ལ་ལྷ་ཡི་སེམས། །

མི་བུ་ལྷས་སྟག་ཤར་བུ། །

བསྡད་བཞག་ན་ནང་གི་ནོར་བུ་རེད། །

སོང་བཏང་ན་ཕྱི་ཡི་ལྕགས་རི་རེད། །

280

སྐྱིད་ཀྱི་ཉི་མ་མགོ་ལ་ཤར། །

དུང་གི་ཟླ་བ་མདུན་ནས་ཚེས། །

སྐར་ཚོགས་ཁྲ་མོས་མཐའ་ནས་བསྐོར། །

དགུང་ཨ་སྔོན་གནམ་ལ་རྟེན་འབྲེལ་འགྲིགས། །

དཀར་ཡག་གངས་རི་ཕུ་ལ་ཆགས། །

ལྷ་ཆུ་སྔོན་མོ་མདའ་ལ་འབབ། །

རྩི་ཐོག་མེ་ཏོག་ཟུར་ནས་བཀྲ། །

ས་དོག་མོའི་གཞི་ལ་རྟེན་འབྲེལ་འགྲིགས། །

སྡེ་བརྒྱ་སྡེ་བ་གཡས་ལ་ཆགས། །

རྒྱ་གྲོང་ཁྲ་མོ་གཡོན་ལ་ཆགས། །

ཨ་མཐུན་ཆུང་ལོ་བར་ནས་མཐུན། །

རོགས་འུ་གཉིས་བར་ལ་རྟེན་འབྲེལ་འགྲིགས། །

281

ཁྱེད་སྤྲིན་དཀར་བྱང་རིའི་ཐོད་ནས་ཤོག །

ང་སྤྲིན་དམར་ལྷོ་རིའི་རྩེ་ནས་ཡོང་། །

རླུང་དྲག་པོའི་བར་ཆད་མ་བྱུང་ན། །

སྤྲིན་དཀར་དམར་སྡེབ་ནས་བདུད་རྩི་འོང་། །

282

སྟོད་ནག་ཚང་ནོར་གྱི་ཕ་ཡུལ་ལ། །

ཇ་ནག་ཁུ་འཐུང་དགོས་ཅི་འདྲ་རེད། །

དམར་སྡེ་ཆེན་རྟ་བརྒྱའི་ཕ་ཡུལ་ལ། །

རྐང་ཞབས་ཐང་ཕེབས་དགོས་ཅི་འདྲ་རེད། །

283

སྟོང་སྡེ་བའི་མྱི་ཁ་ཆུང་ཆུང་རེད། །

རྣ་ཅོག་བདེ་ཆེན་འཁོར་ལོ་ལ། །

རྒྱ་དངུལ་གཡུ་ཕྲའི་མཛེས་རྒྱན་སྤྲད། །

ཚེ་གཅིག་ལ་འདོག་རྒྱུ་མ་བྱུང་ན། །

ཞག་རེ་གཉིས་རྣ་ཅོག་ཚ་རོགས་རེད། །

284

ཞྭ་དབྱར་ཞྭ་གཅིག་དང་དགུན་ཞྭ་གཅིག །

ང་ཙམ་མིན་བརྒྱ་སྡེའི་ལུགས་སྲོལ་རེད། །

གུར་དབྱར་གུར་གཅིག་དང་དགུན་གུར་གཅིག །

ང་ཙམ་མིན་བརྒྱ་སྡེའི་ལུགས་སྲོལ་རེད། །

285

ལྕང་མ་གླང་མ་ལྡེམ་གི་ཡོད། །

རླུང་བསེར་བུས་ལྡེམ་རོགས་བྱེད་གི་ཡོད། །

ཆུ་ཆེན་ཟམ་པ་ལྡེམ་གི་ཡོད། །

ཉ་གསེར་མིག་ལྡེམ་རོགས་བྱེད་གི་ཡོད། །

ཕ་ཕྱུག་བུ་ལོ་ལྡེམ་གི་ཡོད། །

གཡུ་བྱུ་རུས་ལྡེམ་རོགས་བྱེད་གི་ཡོད། །

286

ཁྱོས་གླུ་མགོ་མཐོ་གི་མ་བསམ། །

དགུང་ཨ་སྔོན་དེ་ལས་མཐོ་རེད། །

ཁྱོས་གླུ་སྐད་ཡག་གི་མ་བསམ། །

འཇའ་ཁ་དོག་དེ་ལས་ཡག་རེད། །

ཁྱོས་གླུ་རྔ་རིང་གི་མ་བསམ། །

ཆུ་རྨ་ཆུ་དེ་ལས་རིང་རེད། །

287

དབྱར་འགོ་མའི་མེ་ཏོག་སེར་ཆེན་པོ། །

ཞིང་བཏབས་ནི་མིན་ད་འཁྲུངས་ནི་ཡིན། །

ཟླ་བརྒྱད་པའི་ཁུ་བྱུག་གསུང་སྙན་པོ། །

མགྲོན་བོས་ནི་མིན་ད་བྱོན་ནི་ཡིན། །

ཚེ་བཅོ་ལྔའི་དུང་ཟླ་དཀར་རོ་བོ། །

ཁྱོད་ཤར་གི་ཡོད་ད་བརྗེད་གི་མེད། །

288

སྟོད་ཡོས་ན་ལམ་ཞིག་རིག་རྒྱུ་གན། །

བན་སེར་མོ་དབུས་ལ་འགྲོ་ལམ་རེད། །

བན་སེར་མོའི་དབུས་ལམ་ཡག་པར་ཤོག །

ཆོས་ཀུན་རིག་བསྟན་པ་དར་བར་ཤོག །

ཐད་གན་ན་ལམ་ཞིག་རིག་རྒྱུ་དེ། །

སྟག་ཤར་ལོ་ཇག་ལ་འགྲོ་ལམ་རེད། །

སྟག་ཤར་ལོའི་ཇག་ལམ་ཡག་པར་ཤོག །

དགྲ་ནག་པོའི་གཡས་རུ་ནོན་པར་ཤོག །

སྨད་མོས་ན་ལམ་ཞིག་རིག་རྒྱུ་དེ། །

མ་བུ་མོའི་གནས་ལ་འགྲོ་ལམ་རེད། །

མ་བུ་མོའི་གནས་ལམ་ཡག་པར་ཤོག །

འབྲི་ཐུལ་ལུའི་འཕེལ་ཁ་དར་བར་ཤོག །

289

ངས་བོའུ་ཞིག་ཉོ་དགོས་ཉམས་རེ་ཞོག །

ཕྱི་བལྟས་ལྕགས་སྒོ་དཀར་ནི་ཞིག །

ནང་བལྟས་གཟུ་འབབ་ཡོད་ནི་ཞིག །

བོའུ་དེ་འདྲ་ཉོ་དགོས་ཉམས་རེ་ཞོག །

ང་རོགས་ལ་འགྲོག་དགོས་ཉམས་རེ་ཞོག །

ཕྱི་བལྟས་ན་ཤ་ཁ་དཀར་ནི་ཞིག །

ནང་བལྟས་ན་ཤེས་རྒྱ་ཡོད་ནི་ཞིག །

རོགས་དེ་འདྲར་འགྲོག་དགོས་ཉམས་རེ་ཞོག །

290

དགུང་ཨ་སྔོན་སྐར་བརྒྱ་ཐར་ཐོར་རེད། །

སྐར་སྨིན་དྲུག་ཁ་མོ་མོག་མོག་རེད། །

སྨད་སྡེ་ཆེན་སྡེ་བ་ཐར་ཐོར་རེད། །

རོགས་ཆུང་ལོའི་ཡིད་སེམས་མག་མོག་རེད། །

291

དེའི་ཡར་སྐྱེས་ཁྲ་ཡག་ཀླད་གི །

འབྲོང་སྨུག་ཆུང་རྭ་རིང་ཞིག་གིས། །

རྭ་བཟུང་ནས་ལམ་ལ་འབུད་གི །

ང་འབྲོང་མོ་སྡུན་གི་བུད་ནས། །

ངས་མ་འགྲོ་མཚམས་འདྲི་ཞུས་ཡོད། །

འབྲོང་གཅིག་གི་འབྲོང་ཁྱུ་མིན་རུང་། །

རྩྭ་ཟ་སའི་ལུང་བ་གཅིག་ཡིན། །

མ་ཐའི་སྡེ་ཆེན་དཀྱིལ་གི །

བུ་ཤར་ལོ་སྟག་ཕྲུག་ཅིག་གིས། །

བོའུ་ཁུར་ནས་ལམ་ལ་འབུད་གི །

ངས་མ་འགྲོ་མཚམས་འདྲི་ཞུས་ཡོད། །

ཁྱིམ་གཅིག་གི་བཟའ་བ་མིན་རུང་། །

འདང་ཞེ་རྩིས་བཟའ་བའི་ཡན་ཡིན། །